
L    or  længe  har  vi  dukket 
i  Hverdags-livets  Dunst; 

for  længe  har  vi  hugget 
i  Brokker  ud  vor  Kunst; 

for  længe  har  vi  dyppet 
vor  Pen  i  Sod  og  Kvalm ; 

for  længe  har  vi  krybbet 
vort  Øg  i  raadent  Halm; 

for  længe  har  vi  snaget 
i  Livets  Bærme-pøl; 

for  længe  har  vi  staget 
igjennem  Dynd  vor  Kjøl; 

for  længe  har  vi  knælet 
for  Billeder  af  Stuk; 

for  længe  har  vi  kjælet 
for  vore  syge  Suk ; 


for  længe  har  vi  flænget 

i  Sjæle  som  i  Lig 
og  ubarmhjertigt  krænget 

hver  Uden  Fold  og  Flig; 

for  længe  har  vi  lokket 
med  hemmelige  Hvisk; 

for  længe  har  vi  rokket 
ved  Skjønheds  Alter-disk. 


Ud  i  den  frie  Søluft, 
ud  i  den  sunde  Blæst! 

ud  i  den  friske  Høduft 
til  Engens  Blomsterfest! 

ud  til  de  fulde  Toner, 
ud  i  den  høje  Dag, 

hvor  Sommersolen  kroner 
det  lyse  Bøgetag! 

Ud  til  de  store  Tanker, 
de  dybe  Længslers  Kald, 

hvis  tusind  Drømme  ranker 
sig  til  en  Himmel-hal! 


ud,  hvor  de  stærke  Sjæle 
har  stridt  for  Sandheds  Sag, 

hvor  rige  Minder  dvæle 
som  Sange  om  vort  Flag! 

Ud  af  de  smaa  Kanaler 
med  Vind  i  alle  Sejl! 

ud,  ud,  hvor  Himlen  maler 
sit  Blaa  i  Livets  Spejl! 


Dit  var  alt  længst  derude 
med  Spil  og  Sang  ombord. 

Jeg  peiler  nu  din  Skude 
og  styrer  i  dit  Spor. 

Weyerburg  ved  Innsbruck,  den   i8de  September   1890, 


Personerne. 


Peter  Plus. 

Benedikt. 

Tyge. 

Ebbe. 

Flere  Guldsmedesvende. 

Else. 

Prinsesse  Gloriant. 

Hendes  tre  Friere. 

Vægteren. 

Narren. 

Hof. 

En  Skare  fredløse  Mænd. 

Skarens  Høvding. 

Prins  Marcus. 
Prins  Regius. 
Oldfruen. 
Drabanter. 
Riddersmænd. 
En  Tjener. 
En  Procession. 

En  Kvinde. 
Hendes  unge  Datter. 
En  ung  Mand. 
En  Skare  Bønder. 


FØRSTE  AKT. 


Et  Guldsmede  værksted. 

I  Baggrunden  Dør  og  Vinduer  ud  til  en  grøn  Gaardsplads.  Tilhøjre 
fører  en  kort  Trappe  op  til  Svendenes  Kamre;  tilvenstre  en  Dør  ind  til 
Mesterens  Lejlighed. 

Svendene,    blandt   hvilke  Peter  Plus,   Ebbe,  Tyge,   Bexedikt,  arbejde 
ved  smaa  Borde.     Skabe  med  Guldsmede-Arbejder  rundt  om  i  Værkstedet. 
Eftermiddag,  henimod  Aften. 


Ebbe  arbejder  ved  et  lille  Bord  for  sig  længst  tilvenstre.  Han  er  i 
Færd  med  at  ciselere  et  Sølvfad,  der  er  saa  godt  som  færdigt.  Hans  Ydre 
er  magert,   blegt,   overanstrengt. 

Tyge,  en  ung  Friskfyr,  og  Benedikt,  en  skaldet,  gammelagtig  Fyr 
med  et  redt  Ansigt  og  en  stor  Knebelsbart,  ere  sammen  med  et  Par  andre 
Svende  beskjæftigede  ved  et  større  Bord  midt  i  Værkstedet. 

Peter  Plus,  ung,  stor  og  stærk,  sidder  ved  et  Bord  for  sig  langt  til- 
højre. Hans  Arbejde  er  et  prægtigt  Guldbæger,  hvortil  Tegningen  ligger 
foran  ham  paa  Bordet.  Han  er  ikke  synderlig  flittig,  men  sidder  den  meste 
Tid  og  stirrer  frem  for  sig. 

En  Del  Svende  arbejde  ved  Vinduerne  i  Baggrunden. 

Der  arbejdes  en  Stund  i  Taushed. 

Tyge 

(til  Ebbe). 

Naa,  faaer  saa  idag  Du  dit  Arbejde  endt? 

Ebbe. 
Jeg  tænker  nok;  aa  jo,  saa  omtrent. 


Tyge. 
Min  Tro,  der  bliver  Glæde  i  Huset, 
naar  Fa'er   kommer   hjem    med  sit  Mesterpatent. 
Lys  paa  Møllen,  og  Vin  i  Kruset! 

Ebbe 

(surmuler). 

Først  Klæ'er  paa  Kroppen  og  Mad  i  Munden. 

Tyge. 
Ej  hvad!  saa  haardt  kan  I  ikke  trænge. 

Benedikt. 
Trænge?  —  han!  —  det  griner  med  Penge, 
saa  saare  han  aabner  for  Kistebunden. 

Ebbe. 
En  doven  Kone,  tre  smaa  Drenge, 
og  een  i  Vente  om  ikke  længe! 
Vi  faaer  nok  spare  paa  Fest  og  Gammen, 
maa  bare  sidde  og  skrabe  sammen. 

Tyge 

(vender  sig). 

For  Fokker,  nu  bliver  jeg  gal  i  Kammen. 

Om  Du  saa  nødtes  til  Pant  og  Gjæld, 

og  siden  jammerlig  sulted'  ihjel, 

den  Dag,   Du  bli'er  Mester,    bør  Du   og  flere  — 

ta'  Fanden  min  Sjæl !  —  med  en  Rus   celebrere. 

Benedikt. 
Flere!  —  ja  vel!  jeg  skal  ikke  mankere. 


Ebbe. 

Man  mærker,  min  unge  Ven,  Du  er  ny 
her  i  vor  gode,  adstadige  By. 
Du  kj ender  kun  lidt  til  dens  Skik  og  Brug. 
Her  skjotter  man  ej  om  at  fylde  sin  Bug. 

Tyge 

(leer). 

Bugen .^  —  hvem  taler  om  den.?  —  ih  fy! 
Pokker  skal  rave  og  hikke  og  spy! 
Nej,  fylde  sit  Hjerte  og  fylde  sit  Mod 
med  Druens  søde,  velsignede  Blod; 
drages  ud  over  Støvets  Skranker, 
tænke  og  sige  de  dristigste  Tanker, 
fole  engang,  at  for  Alvor  man  lever, 
blæse  ad  Konger  og  Fyrster  og  Grever  — 
le  ad  Døgnets  elendige  Skraal 
og  drikke  sig  ret  en  Hirnmerigs-skaal ! 

Benedikt. 
Der  er  jeg  med.     Du  kan  stole  paa  mig. 

Tyge 

itil  Ebbe). 

Det  bliver  til  bare  Ynk  med  Dig. 

Tænk,  at  blive  gammel  og  graa 

og  sidde  i  Hæk  med  en  tandløs  Kvinde 

uden   et  eneste  lystigt  Minde, 

uden   en  Ungdom  at  tære  paa! 

I* 


Ebbe. 
Du  snakker,  min  Ven,  som  Du  har  Forstand; 
som  gammel  bli'er  jeg  just  en  holden  Mand, 
naar  Børnene  ømt  om  min  Alderdom  hygge 
til  Tak,  fordi  jeg  har  spæget  mit  Bord 
og  gjort  dem  i  Nøjsomhed  glade  og  trygge. 

Tyge 

(gaaer  frem). 

Børnene!  pyt!  —  og  om  dem  Du  troer, 

at  de  vil  blive  hos  Fa'er  og  Mo'er, 

naar  aldrig  de  hører  et  Søndag.s-ord. 

Nej,  tro  mig,  saasnart  de  kan  bjerge  Maden, 

saa  flyver  de  fra  Jer,  ud  af  Staden. 

(Slaaer  ham  paa  Skulderen.) 

Det  Hjem,  hvor  de  Gamle  kun  gnave  og  gabe, 
kan  aldrig  de  Unges  Lykke  skabe. 

Ebbe. 
Mine  skal  lære  at  tage  til  Takke. 

(Vender  sig  fra  ham.) 

Men  jeg  har  Andet  at  gjøre  end  snakke. 

Tyge 

(bøjer  sig  over  hans  Arbejde). 

Nej,  Du  er  mig  dog  den  særeste  Stud. 
Se  paa  dit  eget  Mesterstykke! 

(Peger  paa  Fadet.) 

Piger,  der  danse  i  letteste  Skrud, 

smaa  Amoriner,  der  Druerne  trykke, 

saa  Vinen  strømmer  i  Kummerne  ud. 

Det  Fad  har  for  Pokker  dog  maattet  Dig  lære, 

at  holde  en  ærlig  Rus  i  Ære. 


Ebue. 
Det  Fad  er  ikke  for  mig  og  mine. 
De,  der  har  Raad,  lad  dem  drikke  og  svine. 

(Sukker.) 

Det  er  jo  engang  saa  beskikket  hernede, 

at  Somme  skal  svire  —  og  Somme  skal  svede. 


Tyge 

(hidsigt). 

Ja,  hvem  har  beskikket  det  saa  her  paa  Jord? 

Du  selv  og  dine  Lige,  min  Bro'er, 

der  kryber  for  Storfolk  og  strækker  Fingre, 

saasnart  de  i  Lommen  med  Dalerne  klingre; 

Hundesjæle  og  fejge  Taaber, 

der  aldrig  ud  over  Lænkerne  haaber, 

der  kun  mod  den  daglige  Grødmad  stræber, 

og  smiler  taalmodigt,  hvor  tungt  I  end  slæber! 

Tilsidst  maa  de  Store  med  Rette  jo  tænke, 

at  de  kun  kan  nyde  og  sanse  og  smage, 

og  at  de  altsaa  har  Lov  til  at  tage 

det  Hele  for  sig  og  slaa  os  i  Lænke. 

Ebbe 

(nikker    betydningsfuldt). 

Vent,  til  Du  selv  bliver  gift  engang, 
saa  faaer  nok  Piben  en  anden  Klang. 

Peter  Plus 

(som  har  lyttet  til  Tyges  sidste  Replik). 

Tyge  har  Ret. 


Benedikt. 
Ja  han  er  en  Mand, 
med  hvem  jeg  har  Lyst  til  at  drikke  en  Bolle. 

Ebbe. 
Og  Du,  Benedikt,  er  en  Skam  for  din  Stand, 
der  helst  for  Dig  selv  bør  din  Mening  beholde. 

Ty(æ 

(gaaer  tilbage  til  sit  Arbejde  . 

Naa,  naal     Respekt  for  de  hvide  Haar! 

Benedikt 

(peger  paa  sin  skaldede  Isse^ 

Respekt  for  de  faa,  jeg  har  tilbage. 

Ebbe. 
Jeg  agter  ikke  en  Mand,  der  gaaer 
og  sløser  bort  sine  bedste  Dage; 
der  lever  og  døer  som  en  skiden  Driver, 
og  aldrig  i  Verden  Mester  bliver. 

Tyge. 
Smaa  Slag!  —    hvem   veed,    hvad   Nød   han   har 

lidt. 
Han  seer  mig  nok  ud  som  En,  der  har  slidt. 

Ebbe 

f  (leer). 

Slidt?     Benedikt.^  —  nej,  nej,  lille  Tyge; 
det,  som  har  suget  hans  Benpiber  ud, 
er  just  den  forbandede  Nydelses-syge, 
der  ogsaa  kribler  under  din  Hud. 


Han  tragtede  efter  Guld  og  Ære, 
drømte  om  Sporer  og  Adels-skjold; 
lob  saa  en  skjønne  Dag  af  Lære 
og  lod  sig  hverve  i  fremmed  Sold; 
men  bandt  kun  et  Ris  til  sin  egen  Bag, 
kom  her  tilbage,  fattig  og  saaret  — 

Benedikt. 
Ja,  seer  Du,  jeg  fik  en  Kugle  i  Laaret. 
Den  sidder  derinde  den  Dag  idag. 
For  Resten  er  det  da  en  ærlig  Sag. 
Til  Haandværket  var  og  blev  jeg  en  Klods; 
og  naar  jeg  nu  havde  Lyst  til  at  slaaes  —  ! 

Tyge 

(nikker). 

Forstaaer  sig. 

Benedikt. 
Og  I  kan  tro,  jeg  har  levet. 
Havde  jeg  blot  havt  Ambition, 
som  Feltherren  sagde,  den  gamle  Kanon! 
saa  kunde  til  noget  Stort  jeg  det  drevet. 

Ebbe 

(griner). 

Ja,  Du  var  vel  endt  som  General. 

Benedikt. 

Omtrent. 

Tyge 

(til  de  Andre. 

Han  er  god. 

Benedikt 

(høraf  op  med  at  arbejde). 

Ja  hør  nu  bare. 
Hver  Gang  vort  Korps  var  stedt  i  en  Fare, 
blev  jeg  og  Søren  —  en  Helvedes  Ka'l, 
lige  stærk  til  at  slaaes  og  svire, 
og  bande  kunde  han,  djævleblendt, 
saa  Fjenden  strax  laa  paa  alle  Fire  — 
blev  han  og  jeg  og  et  Far  af  Slænget 
sendt  ud  mod  det  fjendtlige  Regiment, 
for  at  undersøge  Terrainet. 

Og  det  tør  jeg  sige,  uden  at  prale, 

at,  hvad  de  gamle  Bersærker  præstered', 

det  var  kun  Vand  mod  de  Slag,  vi  levered' ; 

alle  de  Slyngler,  som  vi  skelettered', 

saa  her  flød  et  Hoved  og  hist  en  Hale, 

det  overgaaer  Alt,  hvorom  jeg  har  hørt  tale! 

Tidt  laa  der  tyve  Lig  for  min  Fod, 

saa  jeg  vaded'  til  Halsen  i  bare  Blod. 

Tyge. 
Naa,  slig  en  Daad  blev  vel  ogsaa  lønnet. 

Benedikt 

(trækker  paa  Skuldrene). 

Lønnet!  —  ja,  Søren  fik  Hest  og  Spore 

og  Len  og  Land,  og  blev  Dus  med  de  Store, 

men  mit  Geni  var  der  Ingen,  der  skjønned'. 

TY(iE. 
Det  var  da  sært. 


Benedikt. 

Ja,  vist  var  det  sært. 
Men  Soren  var  altid  saa  Satans  forslagen, 
ret,  hvad  man  kalder,  en  heldig  Grønært. 
Havde  han  lagt  sit  Mod  for  Dagen, 
saa  var  der  altid  Vidner  paa  Sagen; 
men  havde  jeg  i  mit  Ansigts  Sved 
slagtet  et  halvt  eller  helt  Geled, 
—  Noget,  der  temmelig  ofte  passered'  — 
det  havde  aldrig  en  Kat  observeret. 
Chefen,  en  gammel  blisset  Patron, 
hvis  Næse  var  flakt  af  en  vældig  Skramme, 
sagde  mig  evig  og  altid  det  Samme: 
»Bengt!     Du  har  ingen  Ambition!« 

(Slaaer  i  Borde^.) 

Men  havde  jeg  havt  det  Skidt,    Fanden   ta'  mig, 
saa  var  der  blevet  en  Kejser  af  mig. 

(Svendene  le;   kun  ikke) 

Peter  Plus 

(som  siger  sagte  til  Benedikt). 

Siig  mig,  Søren  —  hvad  blev  der  af  ham.^ 

Benedikt. 
Ih,  han  kom^  højt  til  Hæder  og  yEre. 

Peter  Plus. 
Blev  Ridder  og  Fyrste? 

Benedikt. 

Jeg  troer  saa  Skam. 

Peter  Plus. 
Og  han  var  som  Du  af  ringe  Stand? 

Benedikt. 
Ja,  han  var  Skrædder,  før  han  løb  af  Lære. 

Peter  Plus. 
Og  blev  dog  adlet?  —  det  kunde  gaa  an  — ? 

Benedikt. 
Han  fik  et  Skjold  med  en  lyserød  Rose. 
For  Søren  gik  Alting  som  Fod  i  Hose. 

Ebbe 

(til  Peter  Plus). 

Begynder  nu  Du  paa  den  samme  Lire? 
Det  manglede  bare,  at  Du  ogsaa  vilde 
løbe  fra  Værkstedet  bort  for  at  svire, 
Du,  som  har  mere  Evne  og  Snille 
end  hele  Lauget  med  Mester  i  Spidsen. 

Peter  Plus. 
Ja,  saa  siger  Mester;  men  Pokker  ham  tro. 
Jeg  bliver  baade  gammel  og  vissen, 
før  jeg  faaer  slidt  mine  Svendesko. 

(Seer  paa  sit  Arbejde  ) 

Bægeret  her  bliver  aldrig  færdigt. 

Ebbe. 
Men  naar  det  saa  bliver  det  — 

Peter  Plus. 

Ja,  hvad  saa? 


1 1 


Ebbe. 
Saa  bliver  det,  efter  hvad  jeg  kan  forstaa, 
ogsaa  en  Kejsers  Taffel  værdigt. 

Tyge 

(rejser  sig). 

Giv  hid !  lad  mig  se ! 

(Hen  til  Peter  Plus,  som  rækker  ham  Bægret.) 

Ja,  det  maa  jeg  sige ! 
det  er  et  Stykke,  som  søger  sin  Lige. 
Og  det  er  dit  eget  Arbejd? 

Peter  Plus 

(nikker). 

Ja  vist. 
Tyge 

(peger  paa  Tegningen,   der  ligger  ved  Siden  af). 

Ogsaa  Modellen?  —  de  fine  Grene? 

og  Duerne  der  paa  den  blomstrende  Kvist? 

(Vender  Bægeret.) 

Og  her  —  denne  prægtige  Drikkescene? 
og  Jagten  der  over  Stok  og  Stene? 

Peter  Plus 

(nikker  og  tager  Bægeret  . 

Ebbe. 
Kunstner  er  han. 

Benedikt. 

Ja,  Gu'  har  han  en  Gnist. 

Tv(;e. 
Dig  kan  jeg  lide! 

(.Strækker  Haanden  ud.) 

Slaa  til,  for  Fanden! 
vi  to,  min  Bro'er,   maa  dyrke  hinanden. 

Peter  Plus 

(trykker  flygtigt  hans  Haand). 

Ebbe 

(rejser  sig). 

Se  saa!     der  vandt  jeg  mit  Mesterpatent. 

En  Svend. 
Nu  ringer  Klokkerne  sex  i  Staden, 
saa  for  idag  er  Arbejdet  endt. 

<.  Svendene    rejse    sig    og    pakke    deres  Værktøj    sammen ;    sætte  Gjenstandene 
ind  i  Skabene  o.  s.  v.) 

Benedikt. 
Ja  se,  der  er  Else  med  Aftensmaden. 


Else,    en    ung    Pige    i  Tyendedragt,  fra    venstre,    bærende    Nadver  til 
Svendene;  Brød  og  Mælk. 

Else. 
God  Fyraften,  Folkens. 

(Hun  sætter  Maden  paa  Bordet  midt  i  Værkstedet.) 
(Under  det  Følgende  drikke  og  spise  Svendene.) 

Tyge. 

God  Aften,  min  Skjønne! 

(Vender  sig  til  Benedikt.) 

Ej,  ej,  fine  Varer ! 

Benedikt. 
Ja,  det  kan  nok  være. 
Ojnene  —  hv^ad.^  —  saa  dybe  som  Brønde. 

Tyge. 
Der  maa  jeg  gjøre  Hoserne  grønne. 

(Hen  til  Else.) 

Mit  Navn  er  Tyge,  jeg  har  den  Ære. 

(Bukker.) 

Jeg  kom  igaar  Aftes  til  Byen  her, 

og  endnu  ikke  —  jeg  skammer  mig  næsten  - 

har  her  jeg  fundet  en  Hjertenskjær. 

Forstaaer  Du,  vi  taler  ikke  med  Præsten, 

og  Ringe,  det  er  for  meget  Besvær. 

Men  har  Du  Lyst  til  uskyldig  Gammen, 

saa  kom,  lad  os  slaa  vore  Pjalter  sammen. 

Benedikt. 
Spørg  ham,  hvorlænge  de  Pjalter  kan  vare. 

Tyge 

(leer^ 

Hvorlænge.^  —  hm,  skal  jeg  ærUgt  svare, 
saa  haaber  jeg  nok,  de  kan  vare  —  omtrent, 
til  hos  en  anden  jeg  Vingen  faaer  brændt. 

(Giver  sig  i  Lag  med  Maden.) 

Else 

(vender  sig  mod  Peter  Plus). 

Hvad  siger  Du,  Peter,  skal  jeg  slaa  tiU 
Peter  Plus 

(der  sidder  ved  sit  Bord  og  Intet  har  hørt'. 

Slaa  til.?  —  ja,  gjør  Du  blot,  som  Du  vil. 


H 


Else 

(hen  til  hans    Bord  ;  tager  Bægeret  og  betragter  det  bedrøvet). 

Ringere  Fremskridt  Dag  for  Dag. 
Peter  Plus 

(en  Kjende  haardt). 

Lad  Bægeret  ligge,  det  bliver  min  Sag. 

Else 

(gaaer  fra  ham  ;  hen  til  Benedikt). 

Bestandig  de  samme,  vrede  Ord ! 
Hvad  har  jeg  dog  gjort  ham?  hvad  gaaer  der  af 

ham? 

Benedikt 

(ryster  paa  Hovedet). 

Ja,  Barn,  Du  veed  jo  nok,  hvad  jeg  troer. 

Else. 
Hold  Øje  med  ham!  vig  ikke  fra  ham. 

(Forlader  kort  efter  Scenen.) 

Ebbe 

(der  har  pakket  sit  Værktøj  sammen). 

Guds  Fred  og  god  Nat! 

Tyge. 

Hvorhen  ?  —  nej  stands ! 
Op  med  Dunken,  et  Krus  til  Mands! 
Mester  Ebbes  Skaal ! 

Ebbe. 
Ja,  Tak  den,  som  byder; 
men  jeg  maa  hjem. 

(Ud  i  Baggrunden.) 


Tyge 

(raaber  efter  ham). 

Rejs  til  Helved,  din  Snyder 
og  tag  Dig  i  Agt!  —  for  en  slet  Kammerat 
har  Satan  de  allerhedeste  Gryder. 

(Vender  sig.) 

Saa  kom  da,  I  Andre!  —  en  rigtig  Dravat! 
een  af  dem,  der  gjør  Manden  Ære, 
naar  baade  den  og  sig  selv  han  kan  bære. 
Jeg  trakterer,  for  nu  er  jeg  bøs! 

(Til  en  Dreng.) 

Hejda,  Du  lille,  hjulbenede  Fløs! 

Rap  Dig  i  Firspring  ned  ad  Gaden 

og  hent  en  Dunk  Vin,  den  bedste  i  Staden. 

Drengen 

(piler  afsted). 

Tyge 

(til  Benedikt). 

Men  hvor  blev  hun  af,  den  skønne  Tøs? 
Hun  skal  min  Salighed  ha'e  en  Taar  Vin. 

Benedikt 

(vinker    af;. 

Hun  holdes  strengt,  hun  er  skjønt  Postelin. 


i6 
Tyge. 


Datter  af  Huset? 


Benedikt. 

Ih  nej,  paa  det  Lag! 
et  stakkels  Hittebarn,  fundet  en  Dag 
af  Mesters  Kone 

(peger  ud  i  Baggrunden.) 

ved  Linden  derude, 
halvdød  af  Sult,  svøbt  i  et  Par  Klude. 

Tyge. 
Hvo  veed!  —    kanske  af  kongelig  Rod 

Benedikt 

I  sukker  . 

Kanske  ens  eget  Kjød  og  Blod. 

Tyge 

(leen. 

Ha,  ha! 

Benedikt. 

Ja,  seer  Du,  en  Krigsmand,  min  Fa'er, 

veed  aldrig  saa  nøje,    hvor  mange  han  har. 

Tyge 
Hun  tjener  som  Pige  i  Huset  her? 

Benedikt 

(nikker  og  peger  over  mod  højre,  hvor  Peter  Plus  sidder), 

—  er  ellers  Kjærest'  med  Peter  der. 

Drengen 

(kommer  tilbage  med  en  Dunk  Vin\ 

Tyge 

(tager  Dunken). 

Der  er  Vinen!  —  hej,  Bordpladen  klar. 

(Bordet   ryddes.     Svendene   komme    med   de    Glas,    som   de   før    drak  af,  og 

sætte  sig  rundt  om  Bordet.     Der  skjænkes  for  dem.) 

(Kun  Peter  Plus  holder  sig  tilbage.) 

Tyge 

(svinger  sit  Krus). 

Længe  leve  den  frie  Gesell! 

(Drikker.) 

En  Syend 

(ængstelig*. 

Mester  — 

Benedikt. 

Aa  Snak!  han  er  ude  i  Kveld. 


Vinen  er  god. 


Tyge. 


(Til  Benedikt) 


Singot. 


Benedikt 

(drikker) 

Krabat. 
Tyge 

(sidder  paa  Bordet). 

Og  saa  en  Skaal  for  hver  brav  Kammerat! 
Pigen  har  flere  Sind  i  sin  Side, 
end  Linden  har  Blomster  ved  Sommertide; 
men  —  en  god  Kammerat,  det  er  svoret: 
har  man  ham,  er  man  aldrig  forloret. 

Ham  har  man  ej  nødig  at  holde  til  Ilden 
med  Sludder  og  Gaver  og  Øjekast. 
Hans  Haandtryk  og  Ord  staa  saa  sikkert  og  fast 
som  Præstens  Præken  og  Søndags-postillen. 
Og  man  er  for  ham  bestandig  den  Samme, 
hvad  enten  man  kommer  i  Gyldenstyks-ramme, 
hvad  eller  man  kun  har  en  pjaltet  Klud, 
hvormed  man  kan  maje  sine  Rygstykker  ud. 
—  Han  leve!  —  hurra! 

Benedikt. 

Leve  Tyge! 

Svendene. 

Hurra ! 

Benedikt. 
Her  sidder  vi  ellers  og  sylter  og  sutter 
med  Mælkeflaske  som  Patteglutter, 
men  Du  skal  nok  snart  faa  vænt  os   fra. 
Leve  Dunken! 

Svendene. 
Hurra !     hurra ! 

Tyge. 
Og  saa  en  Skaal  for  de  kjønne  Piger! 
Maa  de  end  prajes  med  Smykker  og  Smiger, 
kan  de  end  glemme  den  sødeste  Stund 
saa  let,  som  de  tørre  et  Kys  af  Mund, 
uden  dem  —  laa  det  Hele  dog  brak. 

(Drikker.  —  Til  Peter  Plus,  som  sidder  ved  sit  Bord  og  iagttager  de   Andre 
med  et  overlegent  Smil.) 

Hej,  det  var  Pigernes  Skaal,  vi  drak. 

Peter  Plus. 
Jeg^  horte  det  nok. 

Tyge. 
Hvad  skader  Manden.? 
lag  Dig  et  Krus  og  drik  med,  for  Fanden. 
Eller  —  ha,  ha!  jeg  troer.  Du  blev  vred, 
fordi  jeg  kneb  din  Kjærest'  i  Kinden. 

Peter  Plus 

(kort). 

j^i^  har  ingen  Kjærest',  saavidt  jeg  veed. 

(Rejser  sig.) 

Men  godt,  jeg  er  med.    Lad  os  drikke  for  Kvinden. 

(Tager  et  Krus.) 

Ikke  for  hende,  vi  daglig  seer, 
skabt  af  vort  eget  solbrændte  Leer, 
smilende  ømt  til  vort  ringeste  Ord  —  1 

Der  gives  Kvinder  af  ædlere  Jord: 
knejsende  Borge,  der  ikke  falder 
til  Fode  blot  for  et  Øjekast; 
Kvinder,  der  lyse  som  Bjergkrystaller, 
Kvinder  af  straalende  Alabastl 
Dem  gad  jeg  kryste  med  sejerrig  Arm, 
deres  Lin  gad  jeg  løsne  fra  Barm, 
og  der  i  den  højeste  Skjønheds  Glans, 
der  gad  jeg  mætte  min  tørstende  Sans. 

(Drikker  ud.) 


Hm,  hm ! 


Benedikt 

(ryster  paa  Hovedet). 

Tyge. 
For  Fanden,  Du  gaaer  for  vidt. 
Har  I  kjendt  Mage  til  Appetit? 
Han  sluger  Prinsesser,  rent  ubændigt! 

Benedikt. 
Og  tilmed,  gyselig  uanstændigt. 

Tyge. 
Men  lige  godt!  en  Karl  med  Geni. 
Mod  Bægret  der  er  Alt,  hvad  vi  laver, 
det  usleste  Snurrepiberi. 
En  Dosmer  er  Du,  om  Du  begraver 
Dig  her  i  Byen  blandt  Faar  og  Stude. 

Peter  Plus 

(som  for  sig  selv). 

Ja  —  Gud  give,  jeg  blot  var  derude! 

Tyge. 
Saa  pak  din  Randsel! 

Kun  Et:     Du  maa  tøve, 

til  Bægret  er  endt,  din  Mesterprøve. 

Synd  var  det,  om  det  skulde  ligge  hen 

og  fuskes   om  af  en  klodset  Svend. 

Peter  Plus 

(halvt  vred). 

Bægret,  Bægret!  det  Drengestykke ! 
Troer  I,  det  kan  skabe  min  Lykke? 

Tyge. 
Vist  troer  jeg  saa. 

Benedikt. 
Bliver  saadan  Du  ved, 
kan  Du  ende  engang  som  kejserlig  Smed. 

Peter  Plus 

(smiler). 

Saamænd.     Hvis  der  var  den  Milepæl, 

hvor  Maalet  vinker  og  Vejen  ender; 

hvis  der  kunde  slukkes  den  Tørst,    der   brænder 

i  sugende  Drag  min  inderste  Sjæl. 

(Tager  Bægret.) 

Men  seer  I,  der,  hvor  min  Længsel  faaer  Hvil, 

der  sysles  ikke  med  Mejsel  og  Fil. 

Der  dufte  de  Blomster,  der  grønnes  de  Kroner, 

der  synge  de  Fugle  i  høje  Toner, 

der  hele  den  Verden  faaer  Kjød  og  Liv, 

som  her  i  Guldet  staaer  død  og  stiv. 

(Lægger  Bægeret  og  trækker  sig  under  det  Følgende  hen  imod  Baggrunden, 
hvor  han  staaer  i  den  aabne  Dør  og  seer  ud.) 

Tyge. 
Ham  skorter  det  ikke  paa  Ambitioner. 
Man  skulde  tro,  den  Karl  var  forrykt. 

Benedikt 

(dæmper  sin  Stemme). 

Ja,  jeg  har  længe  havt  samme  P'rygt; 

og  jeg  veed  nok,  hvori  Galskaben  stikker. 

Tyge. 
Ja  saa. 

Benedikt. 
Det  Hele  er  Hexeri. 
Forgjort  er  Fyren;  den  Sag  er  sikker. 

Tyge. 
Forgjort? 

Benedikt. 
Ja  vist,  af  en  fremmed  Prinsesse, 
der  kom  gjennem  Byen  sidste  Messe 
med  hele  sit  spraglede  Maskepi. 
Jeg  stod  ved  hans  Side,  da  hun  drog  forbi. 
Han  sukked'  og  stirred'  og  glaned'  og  glo'de, 
som  skulde  hans  Øjne  falde  ud  af  hans  Ho'de. 
Og  siden  den  Dag,    det  er  vi.st,   ta'  mig  Fanden, 
saa  har  Peter  mistet  Forstanden. 

Tyge. 
Den  Tosse! 

(Alle  Svendene  have  efterhaanden  samlet  sig  om  Benedikt.) 

Benedikt. 
Ja,  galt  seer  det  ud,  min  Sanden. 
For  nu  skal  I  høre:  min  gamle  Amme, 
der  vidste  saa  meget  om  Troldtøj  iblandt, 
hun  fortalte,  det  husker  jeg  grandt, 
at  hver  Gang  Aarhundredet  lakked'  mod  Hæld, 
saa  drog  en  Prinsesse,  og  altid  den  Samme, 
gjennem  vor  By  en  Midsommerkveld; 
helst  en  Søndag,  ved  Fuldmaaneskjær. 
Og  Alt  det  passer  paa  hende  her. 


I 

Sludder  og  Logn! 


Benedikt. 
Ja,  det  er  det  vel. 
Men  ligegodt  slemt,  især  for  den  Lille. 

Tyge. 
Hendes  Taarer  skal  jeg  nok  stille, 
saa  kan  han  ha'e  det  saa  godt,  den  Klokker. 
—  Hvad  hed  Prinsessen  ? 

Benedikt. 

Hun  hed  —  ja,  hvad  Pokker 
Navnet  lød  saa  forbandet  akavet. 

En  Svend. 
Gloriant  hed  hun. 

Tyge 

(udbrydende  med  Latter). 

Gloriant! 
Peter  Plus 

(hører  Navnet  og  nærmer  sig,   ubemærket). 

Tyge 

(fortsætter). 

Det  Navn  har  jeg  seet  i  en  stor  Foliant 
blandt  andre  Krøniker,  Folk  havde  lavet. 

Benedikt. 
Lavet?  —  nej  levende  er  hun,  min  Tro. 
Hun  var  jo  her,  jeg  saae  hende  jo. 
Men  lad  os  høre;  fortæl,  hvad  Du  veed. 

Tyge. 
Ja,  lad  mig-  nu  bare  gi'e  rigtig  Besked. 
—  Saaledes  var  det:  midt  ude  i  Havet 
ligger  Slottet,  hvori  hun  boer, 
og  selv  skal  hun  være  af  Perlemor, 
kold  og  stiv,  en  udpyntet  Dukke! 
Hvis  hun  er  til,  hvad  jeg  ikke  troer, 
saa  skulde  da  Pokker  for  hende  sukke. 

Peter  Plus 

(staaer  foran  Bordet  og  siger  stille). 

Jeg  veed  det,  ja,  det  blev  mig  fortalt: 
Alt  har  hun  nydt  og  er  træt  af  Alt, 
kan  ikke  le  og  kan  ikke  smile. 
Munden  ligger  i  Marmorhvile, 
og  Glæden  gaaer  hendes  Sanser  forbi. 

Men  just  denne  Ro  er  der  Trolddom  i. 

Tyge 

(rejser  sig). 

Nej,  hør  dog  nu  et  fornuftigt  Ord   — 
Peter  Plus 

(vedbliver). 

Ej  Lys,  ej  Toner,  ej  Blomsterflor, 

ej  Menneskestemmers  hyldende  Chor, 

Intet  paa  hele  den  vide  Jord 

kan  lokke  et  Smil  frem  af  Læbernes  Vige. 

Der  kommer  Prinser  fra  Syd  og  Nord, 

som  byde  den  Skjønne  Land  og  Rige; 

men  kun  til  ham  —  saa  lod  jeg  mig  sige 

der  loser  det  jernhaarde  Smilebaand, 
kun  til  ham  vil  hun  række  sin  Haand. 

(Tager  et  Krus.) 

Gloriants  Skaal !  —  skjænk  i  til  Randen. 

Tyge. 
Jeg  troer,  han  har  drukket  for  meget,  Manden. 

Peter  Plus 

(med  løftet  Krus). 

Der  odsles  med  Smil,  der  ruttes  med  Latter 
til  Gjogl  og  Fjasen,  atter  og  atter. 
Da  priser  jeg  hende  —  gad  vove  min  Hals 
for  hende,  hvis  Smil  er  saa  sparsomt  tilfals. 

Tyge. 

En  Glut,  der  aldrig  smiler  og  leer, 

nej  Tak,  det  blev  skam  en  tynd  Piaseer. 

Benedikt. 
Ja,  Gud  bevare  os  naadig  vel ! 
der  frøs  man  jo  paa  en  Nat  ihjel. 

Peter  Plus. 
Hun  kan  jo  smile,  hun  kan  jo  le; 
den  kan  jo  smeltes,  den  Højfjelds-sne. 
Find  blot  det  Ord,  der  kan  Trolddommen  kue, 
og  tro  mig:  det  Smil,  som  Du  da  faaer  at  se, 
vil  lyse  og  kvæge  som  Vaarsolens  Lue, 
tænde  Jubel  i  tusinde  Sind 
og  vie  din  egen  Lykke  ind. 

(Tømmer  Kruset.) 

Tyge. 
Ja,  fulde  Folk,  kanske  de  kan  fristes  — 

Peter  Plus. 
Een  Gang  det  Smil  dog  fra  Munden  skal  vristes, 
En  skal  dog  naa  den  svimlende  Top  — 

Tyge 

(til  en  Svend). 

Tag  Dunken  fra  ham. 

Benedikt 

(til  Svenden). 

Hvorhen?  —  nej   stop  — ! 
Peter  Plus 

(med  Latter). 

Jeg  saae  engang  en  Prins  her  i  Gaden : 
skjæve  Ben,  et  Bryst  saa  fladt, 
en  Arm  saa  tynd  og  et  Blik  saa  mat, 
man  skulde  tro,  de  sultede  Raden. 
Jeg  praler  ikke,  naar  jeg  tør  love, 
at  der  er  mere  Kraft  i  mit  Blod 
end  i  tre  hele  Herrer  fra  Hove. 
Naa,  er  saa  jeg  ikke  ligesaa  god  ? 

(Seer  efter  Dunken.) 

Tyge 

(hen  til  ham). 

Nej  nej.  Du  nar  faaet,  hvad  Du  kan  taale. 
En  Mundfuld  Luft  vil  vist  gjøre  Dig  godt. 

Benedikt. 
Kn  halv  Snes  Skridt  ned  ad  Gaden  blot, 
der  staaer  en  Post  med  en  iskold  Straale. 

Tyge 

(vil  tage  ham  under  Armen). 

Kom  her. 

Peter  Plus. 
Ja  vist,  jeg  veed  det;  saasnart 
ens  Blod  faaer  lidt  Flamme,  ens  Tanker  lidt  Fart, 
saasnart  man  bruger  et  dristigt  Ord, 
der  drejer  af  fra  det  vante  Spor, 
strax  er  man  drukken. 

Men  Fejlen  er  min. 
Jeg  burde  betænkt,  I  taalte  ikke 
saa  kraftig  en  Drue,  saa  ung  en  Vin 
som  den,  jeg  i  Aften  har  ladet  Jer  drikke. 

Benedikt 

(der  er  lidt  omtaagetj. 

Hvad   er  nu  det?  —  er  det  ham,  der  trakterer? 

Tyge. 
Du  hører  jo  nok,  at  han  fantaserer. 

(Vil  atter  tage  Peter  Plus  under  Armen.) 

Kom  her! 

Peter  Plus 

(støder  ham  fra  sig). 

Din  Krohelt!  din  Dosmerpande! 

(Peger  paa  Vinen  og  Krusene.) 

Saa  ram  en  Vin  i  saa  bulet  en  Kande, 

den  rummer  for  Dig  al  Livets  Fest. 
Og  Du  vil  gaa  for  en  Frihedspræst! 
Du  vil  drikke  en  Himmerigs  Skaal. 

(Leer.) 

Det  bliver  nok  af  et  Pæglemaal! 
—  Nej,  vil  man  nyde,  bør  Druen  man  skumme 
med  fremstrakt  Mund  af  en  havdyb  Kumme. 
Og  tør  Du  ej  det,  faaer  din  Sjæls  Forlængsel 
ej  heller  Kraft  til  at  bryde  sit  Fængsel. 

Tyge 

(tager  fat  i  ham.     Til  de  Andre). 

Kom!  hjælp  ham! 

Peter  Plus 

(støder  ham  fra  sig,  saa  at  han  tumler  om). 

Hjælp  Du  Dig  selv,  om  Du  kan. 
Tyge 

(ligger  paa  Gulvet). 

Au  for  Fanden!  —  raser  Du,  Mand? 
De  andre  Svende 

(mod  Peter  Plus). 

Peter  Plus 

(knytter  truende  Haandenl. 

I  kj ender  min  Næve.     Om  Striden  kan  klares 
i  Fred,  er  det  bedst.?  —  ikke  sandt? 

En  Svend 

(ærbødigt). 

Gud  bevares! 


/ 

Peter  Plus. 
God  Nat,  I  Godtfolk. 

(Ud  tilhojre.) 


Tyge 

(har  rejst  sig). 

Er  det  en  Maneer  .^ 

(Mod  Trappen.) 


Han  skal  min  Salighed  — 


Benedikt. 

Hold  Dig  i  Skindet. 
Det  Knubs,  Du  fik,  var  blot  for  Piaseer, 
men  bliver  for  Alvor  han  ildesindet, 
saa  ælter  han  Dig  som  en  vaad  Klump  Leer. 

(Skjænker.) 

Singot.  —  Men  hør,  det  var  kuriøst 
med  den  Prinsesse  og  hendes  Rygte. 

Tyge. 

Ammestu-snak ! 

Benedikt 

(leer). 

Hvad  om  jeg  forsøgte 
at  faa  det  lille  Smilebaand  løst.^  — 
Om  Folk  end  foragter  mig  for  det  Meste ; 
grine  af  mig,  det  kan  skam  de  Fleste. 

Else  (kommer  fra  venstre). 

Else. 
Jer  Støj  kan  høres  i  hele  Huset, 
og  nu  er  Mester  just  kommet  hjem. 
I  veed  det,  Folkens,  at  han  er  slem, 
hvis  her  han  træffer  en  Svend  beruset. 

(vil  gaa,   men) 

Tyge 

(har  sneget  sig  bag  om  hende  og  grebet  hende  om  Livet). 

Ha,  ha,  min  Lille!  der  fik  jeg  Dig  fat. 
Skal  vi  to  saa  ha'e  en  lystig  Nat? 

Else 

(snoer  sig  fra  ham,  over  mod  Benedikt). 

Hvor  er  Peter?  —  jeg  seer  ham  ikke. 

Benedikt. 
Han  gik  for  et  Øjeblik  siden  til  Ro, 

Else. 
Havde  han  ogsaa  faaet  for  meget  at  drikke: 

Benedikt. 
Jeg  troer  nok,  han  var  lidt  —  kokliko. 

Tyge 

(efter  Else;  syngende). 

Hvortil  fik  Du  en  Mund  saa  rød 

om  ej  til  Kys? 
hvortil  fik  Du  —  — 

En  Svend 

(tager  fat  i  ham). 

Hun  vil  jo  ikke;  det  seer  Du  jo. 

Og  træffer  Mester  os  her,  Død  og  Torden 

saa  bliver  vi  Alle  jaget  paa  Porten. 

Benedikt. 
Ja,  lad  os  bare  forsvinde! 

(Til  Tyge.) 

Kom  med! 
Xede  hos  mig  kan  vi  tømme  Bouteillen. 

Tyge 

(kysser  paa   Fingeren  ad  Else). 

God  Nat  og  sov  vel,  min  dejlige  Helgen, 
hnorgen  tales  vi  nærmere  ved. 
Han  deroppe 

(Peger  ud  til  højre.) 

er  ikke  værd 
at  bade  sit  Blik  i  dit  Glorieskjær. 

(Ud  i  Baggrunden  med  Svendene.) 


Else 

(holder  Benedikt  tilbage). 

Et  Øjeblik,  hør! 

Benedikt. 

Ja  vel,  her  er  jeg. 

Else. 
Siig  mig  —  Peter  —  jeg  hørte  det    godt  — 

han  talte  saa  kry,  tog  saa  stærkt  paa  Vej. 
Hvad  stredes  I  om? 

Benedikt 

(ømmer  sig). 

Hm,  hm  —  det  var  blot 


Else 


Tal  rent  ud. 


Benedikt. 
Hm  —  ja,  jeg  sagde  det  før. 
Det  er  hende,    der   er  Skyld  i  al  den  Malheur. 

Else. 
—  Prinsessen  —  ? 

Benedikt. 
Han  drømmer  ikke  om  Andet; 
jeg  frygter,  han  løber  tilsidst  af  Landet. 
Men  bryd  Dig  ikke  om  det,  min  Snut. 
Rømmer  hån,  er  han  en  daarlig  Gut; 

,  (Tager  hendes  Haand.) 

og  skulde  det  ske,  saa  husk,  at  Du  har 

i  mig  en  Ven  og  en  —  Bro'er  og  en  —  Fa'er. 

(Seer  rørt  paa  hende.) 

Kom  hjem  i  min  Hule;  der  sidder  vi  to 

lunt  og  godt  og  ta'er  Verden  med  Ro. 

Jeg  fortæller  om  Feltlivets  Møje, 

Du  stopper  mine  Strømper  og  lapper  min  Trøje. 

Jeg  ta'er  mig  en  Snaps   og  damper   og  skraaer; 

og  Du  skal  faa  Dig  en  Kaftetaar. 

Else. 
Ja,    Tak,    Du  mener  det  godt,   gamle  Bengt. 

(Smiler.) 

Jeg  havde  dog  Livet  lidt  lysere  tænkt. 

(Lj-tter  mod  højre.) 

Men  —  gaa!   —  han  kommer. 


Benedikt. 


Nu  blot  ikke  svasf 


fc. 


Giv  den  Slyngel  det  glatte  Lag. 

(Ud  i  Baggrunden.) 


(Det  er  bleven  silde.     Lys    Sommernat,    der  ligger   som    et   svagt   Skjær 
over  Scenen.) 

Peter  Plus 
(kommer  fra  Trappen    tilhøjre.     Han    har    Randsel    paa    Ryggen    og      Hue 

Haanden.) 

Else 

(iagttager  ham  nøje;  holder  sig  skjult  i  Baggrunden). 

Peter  Plus 

<gaaer  hen  til  sit  Bord,  tager  sit  Værktøj  og  sit  Bæger  frem;   betragter  dem 
nogen  Stund  i  Taushed). 

For   Bægrets  Skyld  jeg   skulde   tøve    her; 
fordi  mit  Arbejd  har  saa  stort  et  Værd. 

(Vejer  Værktøjet  i  Haanden.) 

Mit  Arbejd!  —  hm!  en  Tang,  en  Fil,  en  Naal! 
--  er  det  vel  Vaaben  for  en  mandig  Haand? 
og  er  det  Midler  for  en  mandig  Aand, 
der  turde  sætte  sig  de  største  Maal.^^ 

(Lægger  Værktøjet  i  Skuffen.) 

for  Ebbe,  ja,  der  glad  er  Hvermands  Træl, 
for  Bengt,  der  sidder  sløv  i  Livets  Kvæld; 
min  Sjæl,  mit  Blod  er  af  et  andet  Rige. 

(Skyder  Skuffen  ind  og  gaaer  hurtigt  mod  Baggrunden.) 


Else 

(imod  ham). 

Hvorhen  ? 

Peter  Plus 

(standser). 

Hvem  der? 

Else. 

En,  Du  har  glemt. 

Peter  Plus 

(vil  gaa). 

Lev  vel! 

Else. 
Det  er  da  sandt?  Du  rejser,  nu,  i  Nat? 

Peter  Plus. 
Ja,  det  er  sandt. 

Else. 

Og  Du  vil  bort  Dig  snige 
foruden  mig  derom  et  Ord  at  sige? 

Peter  Plus. 
Græd  ikke,  Else;  Du  har  seet  det  selv: 
det  Liv,  jeg  fører,  gjør  mig  syg  og  mat. 


I 

Ud  maa  jeg  under  Himlens  frie  Hvælv 
og  bort  fra  dette  støvet-trange  Kammer, 
hvor  Fil  og  Mejsel,  Kniv  og  Hammer 
bestandig  synge  samme  Melodi. 
Om  Længsel  ej  skal  mine  Pulse  sprænge 
og  Vanvid  for  min  Tankes  Sekraft  stænge, 
saa  maa  jeg  bryde  ud  og  blive  fri. 

Else 

(seer  paa  ham). 

Og  jeg? 

Peter  Plus 

(undgaaer   hendes  Blik). 

Og  Du? 

Else. 

Det  Hele  var  da  Skrømt? 
den  Ring,  Du  gav  mig;  Blikkene,  Du  sendte, 
og  dine  Ord  og  Kys,  der  bandt  og  brændte  — ? 

Peter  Plus. 
Du  kan  jo  tro,  Du  har  det  Hele  drømt. 

Else. 
For  Manden,  ja,  er  vel  det  Kys,  han  river 
fra  Kvindens  Læber,  ofte  som  et  Blund. 
Men  for  en  Kvinde  er  det  Kys,  hun  giver, 
et  Varsel  om,  at  nu  først  vaagner  hun. 
Alt  Andet  kunde  som  en  Drøm  jeg  glemme, 
kun  ikke  Dig,  dit  Kys,  dit  Blik,  din  Stemme. 

3* 

Peter  Plus. 
Tilgiv  mig,   Else.     Var  der  Fyr  i  Øjet, 
Ild  i  mit  Kys,  har  stærke  Ord  jeg  brugt, 
da  var  vel  ej   min  Elskovs-varme  løjet;  — 
men  ældes,  graanes  her  i  Svendetøjet 
og  aldrig  med  min  Længsel  dog  faa  Bugt  — ! 

(Mod  Baggrunden.) 

—  Lev  vel! 

Else 

(efter  ham). 

Tag  ikke  Alt.     Lad  mig  beholde 
et  Haab,  hvorom  jeg  Hænderne  kan  folde. 
Du  kommer  hjem  —  til  Bægret?  ikke  sandt? 

Peter  Plus 

(heftig). 

Bestandig  Bægret!  —  hvad  kan  Bægret  nytte? 

Else. 
Husk  paa,  det  er  vor  Lykkes  Fremtidspant. 
Naar  det  er  færdigt,   skulle  vi  jo  flytte 
ind  i  vort  eget  Hjem,  som  Mester  Du, 
jeg  som  din  Hustru.     Lad  mig  haabe,  haabe, 
at  det  kan  ske  endnu. 

Peter  Plus. 
Tøm  heller  Skaalen  strax  til  sidste  Draabe. 
Om  jeg  saa  havde  hundred  Mesterbreve, 
det  blev  som  Trælle  dog,  vi  maatte  leve. 


i 

Se  Ebbe  blot:  han  slæber  som  en  Hund, 
bleg,  glædelos,  med  trætte  Øjenlaage, 
Og  bag  ved  Slidet,  bag  ved  Slæbet  —  kun 
det  samme  Dagværk,  samme  tunge  Taage. 

Else. 
Seer  han  saa  trist  paa  Livet  og  sin  Dont, 
er  det  hans  egen  Skyld.     De  andre  Svende, 
de  har  da  Glæder  nok. 

Peter  Plus 

(smiler). 

Aa  ja,  kanhænde. 
Men  længer  end  til  Gadens  anden  Ende, 
hvor  Kroens  Lygter  døsig-dumme  brænde, 
naaer  neppe  deres  Glædes  Horizont. 

Jeg  kvæles  her,  hvor  Arbejd  og  hvor  Fest 
det  rent  Nødtørftige  min  Sjæl  kun  byder, 
og  jeg  har  længe  tænkt,  at  det  var  bedst, 
jeg  rømte  bort  fra  disse  snævre  Gyder. 
Saa  kom  i  Aften  Blod  og  Sans  i  Gjære; 
og  nu  —  nu  faaer  det  briste  eller  bære. 

Else. 
Er  det  da  ikke  godt  og  bravt  at  være 
en  dygtig  Guldsmed,  Mester  i  sit  Fag? 
Hvor  kan,    hvor  tør  Du  haanligt  kaste  Vrag  — ? 
Jeg  fatter  ikke;  Benedikt  har  Ret: 
Du  er  forgjort.     Prinsessen,  som  Du  saae, 
har  spundet  dine  Sanser  i  sit  Næt. 

Peter  Plus. 
Fra  Dreng  alt  denne  Længsel  i  mig  laa; 
først  som  en  Drøm,  en  Leg,  et  Billed, 
men  siden  som  en  Kval,  et  stærkt  Begjær: 
ud  over  Skranken,  over  Lykken  her, 
ud,  ud  i  Eventyrets  Regnbuskjær, 
hvor  hvert  et  Haab,  hvert  Ønske  bliver  stillet! 

Else. 
Et  Eventyr  kan  leves  ej,  kun  læses. 

Peter  Plus 

(smiler). 

Jo,  for  enhver  er  Eventyret  til. 

Dets  gyldne  Port  staaer  aaben,  og  der  blæses 

Appel  fra  Muren:  komme,  hvo  der  vil! 

Men  ikke  Alles  Sanser  kunne  fange 

de  fine  Straaler  og  det  Tonespil, 

der  strømmer  ud  fra  Havens  Søjlegange. 

Først,  da  jeg  saae  Prinsessen,  det  er  sandt, 

den  funklende,  den  rige  Gloriant, 

af  Pager  fulgt  og  kostbart  klædte  Terner, 

som  Maanen  følges  af  et  Chor  af  Stjerner; 

først  da  min  Sans  blev  skærpet.  Blikket  vakt 

for  Eventyrets  gaadefulde  Pragt. 

Og  nu  —  om  jeg   saa  vilde  —  nej,  jeg  kunde 

ej  blive  her;  jeg  gik  i  Savn  til  Grunde. 

Else. 
Ak,  Du  har  aldrig  elsket  dybt  som  jeg. 
I  saa  Fald  vidste  Du,  at  det  er  ej 

de  store  Ting,  der  skabe  Livets  Glæde. 
Det  Uanseelige  og  det  Smaa, 
det,  som  af  to  kun  sees,  kun  to  forstaa, 
det  lille  Ord,  som  man  kan  stole  paa  — 
i  det  er  Lykken  rigest,  størst  til  Stede. 

Peter  Plus. 
Ja  vist,  for  dem,   der  sørge  og  der  græde. 

Else. 
Du  drages  bort  af  Hovmod  og  Begjær; 
det  er  kun  Nydelse,  Du  længes  efter. 

Peter  Plus 

(rejser  Hovedet). 

Jeg  drages  bort  af  mine  egne  Kræfter, 
af  Blodets  Ild,  af  mine  Tankers  Hær. 
Jeg  higer  imod  Livet  i  dets  Fylde; 
Magt  vil  jeg  eje,  Skjønhed  vil  jeg  hylde, 
og  jeg  vil  vove  Liv  for  Liv  at  naa. 

Else 

(stille). 

Pg  det  vil  lykkes.     Du  har  Magt  som  Faa 

til,  om  Du  vil,  enhver  at  kunne  vinde. 

Men  lad  mig  om  et  gammelt  Sagn  Dig  minde. 

To  Brødre  vilde  begge  Lykken  finde 

og  fik  et  Ønske  hver.     Da  bad  den  Ene: 

»gid  alle  Mennesker  maa  elske  mig.« 

Hans  Bøn  blev  opfyldt.  .  Hvor  han  viste  sig, 

der  strømmed  Alle  til,  og  paa  hans  Vej 

de  spredte  Myrrha,  Guld  og  Højtids-grene. 

De  gav  ham  Alt,  hvad  Mennesker  kan  haabe, 
men  suged'  ud  hans  Liv  til  sidste  Draabe. 

—  »Gid  jeg  maa  elske  Alle«,  bad  hans  Broder. 
Han  fandt  den  Fred,    som  er  al  Lykkes  Moder. 

Kort  Pause. 

Peter  Plus 

(bryder  af). 

God  Nat,  lev  vel;  betragt  mig  som  en  død. 

Else. 

Jeg  skal  ej  krydse  dine  stolte  Veje, 

men  hører  jeg  engang.  Du  er  i  Nød  —  — 

Peter  Plus. 
Før  reder  Graven  mig  sit  trange  Leje! 

(Tøver  et  Øjeblik.) 

—  —  Og  om  Du  kan,   saa   glem,   hvad  jeg  for- 

brød. 

Else 

(seer  fortvivlet  paa  ham). 

Det  er  da  sandt?  —  Alt,  Alt  er  nu  forbi?  — 
Giv  mig  din  Haand, 

(Lægger  Armen  om  hans  Hals.) 

din  Mund! 

(Seer  længe  paa  ham )  ,:■ 

Ja,  lad  da  briste! 
Naar  vore  Læber  skilles  er  Du  fri, 
men  jeg  til  Dig  er  bunden  til  det  Sidste. 

(Kysser  ham  ) 

Peter  Plus 

(gaaer  hurtigt  nd  i  Baggrunden), 

Else 

(staaer  og  seer  efter  ham). 
Tæppet   falder. 


ANDEN  AKT. 


Prinsesse  Gloriants  0. 

I  Forgrunden  tilhøjre  fører  en  kort,  men  prægtig  Trappe  op  til  en 
Slags  Loggia,  der  danner  Forhallen  til  Paladset,  som  ikke  sees.  I  Fort- 
sættelse af  Loggia' en  en  pragtfuld  Marmorterrasse,  der  strækker  sig  over 
hele  den  højre  Del  af  Scenen  og  hele  Baggrunden  indtil  det  venstre  Hjørne, 
hvor  den  afbrydes  af  en  bred  Trappe  med  Portal,  Nedgangen  til  Øens 
Landings-sted.  I  højre  Baggrundshjørne  findes  en  Slags  Varde,  hvor  Vægte- 
ren har  sin  Plads.  Den  venstre  Side  af  Scenen  er  Have-  og  Blomsterparti. 
Statuer.  Rige,  glødende  Farver.  Vid  Udsigt  over  det  blaa  Hav.  —  Fanta- 
stiske Dragter. 


I. 


Øens   Vægter. 
Stærkt  Sollys,    som  efterhaanden  gaaer  over  til  Aftenrøde. 
Akten  indledes  med  Musik,    som  først  tier,    naar  Vægteren    har    endt 
sin  Monolog 

Vægteren 

(gaaer  op  og  ned). 

Dage  komme,  Dage  skifte! 
evig  samme  tunge  Stemning: 
evig  samme  Skvulp  af  Bølgen 
mod  den  høje  Marmordæmning; 


43 

evig  samme  Straalesitren 
mod  den  hvide  Søjlerække; 
evig  samme  Sky  af  Vellugt 
fra  det  bløde  Blomsterdække 


Guld  og  Duft  fra  Solens  Lande, 
fra  Levanten  Purpurklæder; 
Perlepryd  fra  Havets  Dybder, 
Billedkunst  fra  sjunkne  Stæder! 
hele  Jorderiges  Skjønhed 
fylder  Øen  med  sit  Væld. 
Dog  i  Bølgens  Favn  den  svømmer, 
øde  som  et  Gravkapel. 

Gloriant,  vor  høje  Frue, 
kjender  ej   til  Glædens  Kaar; 
siden  sidst  hun  saaes  at  smile, 
svandt  i  Havet  tusind  Aar. 
Kun  forgjæves  Bejlerskaren 
lander  her  ved  Øens  Dæmning. 
Dage  komme.  Dage  skifte! 
—  evig  samme,  tunge  Stemning. 

(Trækker  sig  under  det  Følgende  tilbage  i  Baggrunden.) 


Prinsessens  tre  Friere. 

(De  komme  alle  tre  fra  Paladset,  med  Følge.  Den  Første  er  sort- 
klædt, bleg,  melancholsk,  holder  sig  noget  tilbage.  Den  Anden  er  klædt 
som  spansk  Ridder  i  en  skrigende  rød  Dragt ;  den  Tredie  er  fantastisk  ud- 
stafferet; hans  Hat  har  Form  af  et  gyldent  Tag.) 

Den  Røde 

(stammende;  til  en  Page). 

Ja,  meld  saa  Prinsessen,  vi  har  besluttet, 
jeg  og  Prins  Pip  af  det  gyldne  Tag, 
at  rejse  herfra  endnu  idag. 

Prins  Pip 

(med  stærkt  pibende  Røst). 

Nej,  ikke  idag,  nu,  paa  Minuttet. 

Pagen 

(ind  i  Paladset). 

Prins  Pip 

(sætter  sig  i  Forgrunden  tilhøjre). 

Jeg  holder  det  ikke  længer  ud. 

Al  denne  Springen  og  Kvinkeleren, 

al  denne  Sukken  og  Koketteren! 

jeg  er  paa  min  Ære  saa  slap  som  en  Klud. 

Her  har  vi  nu  i  tre  samfulde  Døgn 

opbudt  al  vor  Kunst,  alt  vort  Snille, 

staaet  paa  Pinde  tidlig  og  silde 

med  aandfuld  Sandhed,  med  vittig  Løgn 

og  mer  eller  mindre  slibrig  Tale  — 

ja,  sprunget  om,  som  om  vi  var  gale  — ! 

men  Alt  forgjæves.     Hun  smiler  ikke. 

(Springer  op.) 

Pokker  skal  længer  staa  her  til  Nar. 
Pigen  er  dum,  den  Sag  er  klar. 
Hos  os  kan  Fejlen  umuligt  ligge. 

Den  Røde. 
Ja,  naar  man  tænker,  sidste  Nat  — 
pyh,  jeg  sveder  endnu  ved  Mindet  — 
klædte  jeg  mig  ud  som  Marekat 
og  hoppede  om  i  Maaneskinnet. 
Hele  Hoffet  lo  som  besat, 
men  hun  sad  lige  stiv  i  sit  Glimmer. 

(Knytter  Hænderne.) 

Jeg  kunde  myrde  det  Fruentimmer! 

(Vender  sig  til  den  Sortklædte.) 

Vi  følges  vel  ad,  min  brave  Frænde? 


Jeg  bliver. 


Den  Sortklædte 

(ryster  paa  Hovedet). 

Den  Røde. 
Hvor  længe? 


Den  Sortklædte. 

Aaret  til  Ende.     ~ 
Kanske  det  næste  med  —  og  det  næste. 

Den  Røde. 
Men  er  Du  da  rent  forrykt,  min  Bedste? 
Din  Fa'er  er  jo  død,  som  Du  sagtens  veed, 
og  Landet  bragt  i  Elendighed. 

Den  Sortklædte. 
For  mig  er  Rige  og  Folk  og  Land 
som  et  brølende  Svælg,    som   et  Krater  i   Brand, 
hvor  Døden  hvisler  i  Luernes  Fraade. 

Her  blomstrer  Livet,  i  hendes  Skjød, 
og  her  vil  jeg  ligge  og  stirre  mig  død 
paa  hendes  Læbers  fristende  Gaade. 

Prins  Pip. 
Og  Du,  der  ikke  kan  Andet  end  stønne 
og  aldrig  giver  en  Vits  til  Pris, 
Du  troer  at  kunne  vinde  den  Skjønne 

(Seer  sig  om.) 

og  hendes  fortryllende  Paradis, 

naar  vi  med  vort  dannede,  slebne  Væsen 

bliver  sendt  bort  paa  saa  lumpen  en  Vis? 

(Blæser.) 

Jo,  Du  bliver  artig  taget  ved  Næsen. 
Den  Sortklædte 

(trækker  sig  tilbage  mod  Baggrunden). 
Narren  (kommer  fra  Paladset). 

Narren 

(under  mange  Komplimenterj. 

Prinsessen  hilser  de  Herrer  af  Hjertet, 
haaber,  man  har  dem  godt  beværtet, 
og  ønsker  dem  alt  muligt  Held  med  Vejret; 
sender  desuden  ved  mig  et  Adjø, 
hvorover  de  maa  føle  dem  særligt  beæret : 

(Rømmer  sig.) 

at  vel  har  hun  ofte  her  paa  sin  0 

(Tæller  paa  Fingrene.) 

seet  Harlekiner,  Polichineller, 
Narre  med  smaa  og  med  store  Bjelder, 
Hans  Kvaster,  Bajadser,  Voxfigurer, 
Akrobater  og  Karrikaturer ! 

men  to  saa  fuldendte  Sidensvanser, 
Nikkedukker  og  Firlefanser 
som  Dig  og  Prins  Pip  af  det  gyldne  Tag, 
en  saadan  Samling  af  himmelsk  Flovhed, 
det  har  hun  aldrig  seet  før  idag. 

Prins  Pip 

(usikker). 

Er  det  en  Artighed  eller  en  Grovhed? 

Den  Røde 

(rasende). 

Var  jeg  ikke  af  prinselig  Rod, 

kunde  jeg  ikke  tælle  mine  Ahner 

baade  af  konge-  og  kejserligt  Blod, 

stod  der  ej  i  mit  Skjold  to  Svaner 

-om  Tegn  paa  min  Slægts  uplettede  Ære, 

og  havde  jeg  ikke  saa  fine  Vaner 

som  nogen  ridderlig  Castilianer, 

saa  skulde  den  babylonske  Hetære  — ! 

(Spytter.) 

Pokker  skal  hendes  Hanrej  være. 

(Gaaer  hurtigt  ned  ad  Landingstrappen,  fulgt  af  Prins  Pip  samt  Følge.) 

Narren 

(raaber  efter  ham). 

Og  var  jeg  ikke  af  Pavens  Stamme, 

og  havde  hans  Kone  ikke  været  min  Amme; 

og  stod  der  ej  i  mit  Skjold  et  Par  Ænder 

af  kongelig  Rod  og  kejserlig  Stand, 

og  kunde  jeg  ikke  stange  mine  Tænder 

saa  fint  som  den  spanskeste  Dumrian, 

saa  skulde  din  tykke,  kraprøde  Bastard 
komme  ud  over  Bolværket  der  i  en  Fart. 

(Frem.) 

Se  saa!  nu  har  jeg  da  fulgt  ham  til  Dør 
med  al  den  Prestige  og  al  den  Honnør, 
som  den  ene  Nar  er  skyldig  den  anden. 

(Seer  den  Sortklædte,  som  gaaer  frem  mod  Paladset.) 

Der  har  vi  ham,  der  har  mistet  Forstanden. 

(Puffer  til  ham.) 

Bestandig  paa  samme  triste  Stade? 

—  Hør,  maa  jeg  gi'e  Dig  et  Raad  min  Gut 

er  det  din  Mening  at  spille  kaput 

og  dyrke  Vanvidet  absolut, 

saa  vælg  dog  for  Himlens  Skyld  det  glade. 

Slige  sure  Miner,  saa  grøn  en  Kulør, 

kan  selv  sætte  Narren  ud  af  Humør. 

Den  Sortklædte. 
Prinsessen ! 


Prinsesse  Gloriant,  rigt,  fantastisk  og  udfordrende  klædt,  bæres, 
liggende  under  en  Baldakin,  ind  fra  venstre,  viftet  af  sorte  Slaver.  Hendes 
Udtryk  er  ubevægeligt,  stivt  og  koldt. 

Prinsesse  Gloriant 

(i  Forgrunden  tilhøjre). 

Sæt  Baldakinen  her. 


Den  Sortklædte 

(nærmer  sig). 

Du  vil  nyde  det  skjønne  Vejr? 

Prinsesse  Gloriant 

(seer  op  i  Luften), 

Ja^  Solen  skinner,  saavidt  jeg  kan  se. 

Den  Sortklædte. 
Og  Havet  lyser  som  Guld  og  Sne. 

Narren 

(gaber). 

Bah,   Havet  og  Solen!  —  man  er  min  Sanden 
snart  saa  kjed  af  dem  begge  to, 
man  kunde  ønske,  de  aad  hinanden. 

Prinsesse  Gloriant 

(til  den  Sortklædte). 

Du  tænker  at  slaa  Dig  her  til  Ro? 
Den  Sortklædte 

(lægger  sig  paa  højre  Side  af  Baldakinen  i  en  knælende  Stilling). 

Prinsesse,  for  mig  er  Livet  og  Lykken 
her  ved  din  Fod. 

Narren 

(lægger  sig  paa  den  modsatte  Side  i  samme  Stilling). 

Han  har  Ret,  min  Tro. 
Her  sidder  man  godt 

(Tager  en  Pude  fra  Baldakinen.) 

med  en  Pude  i  Ryggen. 
Prinsesse  Gloriant 

(til  den  Sortklædte). 

For  mig  kan  Du  spille,  hvad  Rolle  Du  vil 
i  Livets  store  Tragi-comedie : 
bliv  eller  rejs,  sæt  Livet  paa  Spil, 

fri  til  en  Anden,  bortfør  en  Tredie, 
—  uden  et  Smil  vil  jeg  roligt  se  til. 

(Er  falden  træt  tilbage  og  ligger  med  lukkede  Øjne.)  a 

(Lang,  trykkende  Taushed.) 

Narren. 
Hør,  Godtfolk,  giv  mig  nu  ærligt  Svar. 

(Peger  paa  den  Sortklædte.) 

Hvem  af  os  to  er  den  største  Nar? 

Jeg  er  al  Ære  værd  mellem  Fæller, 
men  er  der  Nogen,  som  trænger  til  Bjelder, 

(Vender  sig  til  den  Sortklædte.) 

saa  er  det  sandelig  Dig,  min  Fa'er. 

Der  er  i  Verden,  saavidt  jeg  veed 

kun  een  Ting,    der  volder  Prinsessen  Fornøjelse; 

og  det  er  den  store  Begivenhed, 

naar  Fuglen  Fønix,  det  gamle  Liv, 

paa  Grund  af  Alder  og  slet  Fordøjelse, 

brænder  sig  op  til  Tidsfordriv 

og  gaaer  til  Vejrs  i  et  Skippund  Røgelse. 

Hun  rejser  over  Bjerge  og  salten  Vand 

blot  for  at  se  paa  den  Ildebrand 

og  beundre  den  Ny  i  hans  Glans  og  Ophøjelse. 

Men  ikke  engang  en  saa  sjelden  Mærkværdighed, 

der  hænder  kun  een  Gang  hvert  Hundredaar, 

eller  den  Nyfødtes  kjælne  Ihærdighed 

kan  smelte  de  skjønne  Læbers  Hoffærdighed; 

og  saa  troer  D  u,  med  dit  Spurvekvidder, 

at  hun,  der  endogsaa  en  Fønix  forsmaaer, 

vil  gjøre  Dig  — !  til  sin  Smilebaands-ridder! ! 

(Han    leer.     Ingen    svarer.     Ogsaa    han    bliver    forstemt   og    lægger    sig    til 

at  sove.) 


Den  Sortklædte. 
Send  Narren  bort  og  bed  Pigerne  synge! 
Den  hældende  Dag  indbyder  dertil. 
Vinden  har  standset  sit  Strengespil, 
Bolgerne  blinke  i  fredelig  Klynge, 
og  Solen  synker  med  sagte  Fjed 
ned  imod  Havfladens  Kølighed. 

Saa  drages  og  lokkes  min  glødende  Sans 
mod  dine  Øjnes  iskolde  Glans. 

(Endnu  en  Tidlang  samme  TausheJ.) 

Prinsesse  Gloriant 

(aabner  omsider  Øjnene  og  giver  et  Vink  med  Haanden). 

En  enkelt  Stemme 

(udenfor  S:enen,  synger,  ledsaget  at  Chor). 

Elskte,  jeg  lever! 
lever  med  tusinde  Tanker  paa  Dig. 
Ud  over  Døgnlivets  jordbundne  P'ærden, 
ud  over  hele  den  støvtunge  Verden 

løfte  de  mig. 
Drømmene  male  Dig,  Læberne  nynne  Dig; 
alle  mine  Tanker  med  Jubel  forkynde  Dig, 

straalende  Heros! 

Vide  om  Jord, 
ført  af  den  blinde,  den  mægtige  Eros, 
drog  jeg  forgjæves  at  finde  dit  Spor. 

Du  kun  kan  lindre  den  Livsledens  Gru, 
der  som  en  blændende 
Soldag  med  brændende 
Tørke  dysser  min  Hu. 

Ak,  om  Du  lever! 
hejs  da  dit  Flag  og  styr  hid  til  min  0. 
Solkranste  vinke  Dig  Gloriants  Kyster; 
Glæden,  hvis  Vin  i  dit  Bæger  jeg  kryster, 

aldrig  skal  dø. 
Favner  og  Nymfer  skal  kaare  og  kejse  Dig, 
smilende  Roser  et  Højsæde  rejse  Dig 
midt  i  den  himmelblaa  Sø. 
Ak,  om  Du  lever! 

Vægteren 

(nærmer  sig  Prinsessen). 

Der  styrer  en  Baad  imod  Marmortrappen. 
Prinsesse  Gloriant 

(slaaer  Øjet  op). 

Hvem  bringer  den  med  sig? 

Vægteren. 

En  fremmed  Mand, 
der,  at  dømme  efter  Huen  og  Kappen, 
synes  at  være  af  ringe  Stand. 

Den  Sortklædte. 
Viis  ham  herfra  med  nøgne  Vaaben. 

Prinsesse  Gloriant. 
Nej;  min  0  staaer  for  Alle  aaben. 

Vægteren 

(gaaer  hen  til  Landingstrappen). 

Chor 

(udenfor  Scenen). 

Drømmene  male  Dig,  Læberne  nynne  Dig; 
alle  mine  Tanker  med  Jubel  forkynde  Dig. 
Ak,  om  Du  lever! 

(Røre  i  Paladset.     Prinsessens  Hof  samler  sig  paa  Loggia'en.) 


Under  det  sidste  Chor  er 

Peter    Plus    traadt    ind    fra  Landings-trappen.     Han    er  klædt  som  i 
første  Akt,   men  uden  Randsel.     Dragten  er  slidt  og  styg. 

.Vægteren. 
Dit  Navn,  unge  Herre,  din  Byrd  og  Stand. 

Peter  Plus 

(tager  Huen  af), 

Siig  til  Prinsessen:  en  Ødeland, 

der  kasted'  sin  sidste  Kobberhvid 

til  Skipperknøsen,  som  sejled'  ham  hid; 

halvt  Stodder,  og  halvt  en  Kongesøn  — 

ganske  efter  din  Frues  Skjøn; 

en  Mand,  hvis  Fremtid  venter  ham  her, 

hvis  han  da  har  nogen  P'remtid  mer. 

Vægteren 

(gaaer  hen  til  Prinsessen  og  taler  sagte  med  hende). 

Peter  Plus 

(seer  sig  om). 

Alle  Helgen!  —  saa  er  det  da  sandt: 
jeg  er  hos  hende,  hos  Gloriant. 

(Lidt  frem.) 

Mit  Hoved  svimler,  mit  Øje  blendes; 
Drømmen  ligger  i  sollys  Dag. 
Den  Luft,  der  bærer  mit  Aandedrag, 
Støvet,  jeg  træder,  Alt,  Alt  er  hendes. 

(Tager  sig  om  Øjnene.) 

Det  er,  som  et  Hav  i  mit  Bryst  der  laa; 
det  stønner  og  stiger,  bryder  og  bruser. 

(Seer  hen  paa  Prinsessen.) 

Jeg  slipper  det  løs  gjennem  alle  Sluser, 
skal  jeg  end  i  dets  Strøm  forgaa. 

Vægteren 

(lader  ham  ved  et  Vink  forstaa,  at  han  kan  nærme  sig  Prinsessen.     Selv 
trækker  han  sig  tilbage  i  Baggrunden). 

Peter  Plus 

(langsomt  i  Retning  af  Baldakinen,  stadig  med  Huen  mellem  Hænderne). 

(Narren  og  den  Sortklædte  blive  paa  deres  Pladser.) 
(Under  det  Følgende  gaaer  Solen  ned.) 

Prinsesse  Gloriant 

(uden  at  rejse  sig). 

Træd  nærmere,  Stodder,  Prins  eller  Nar, 

der  hverken  Navn  eller  Fremtid  har. 

Hvor  kommer  Du  fra?  hvad  bringer  Dig  hid? 

Har  ogsaa  Du  ført  med  Dig  en  Sæk, 

stoppet  til  Randen  af  struttende  Vid, 

saa  skynd  Dig  at  tømme  den,  stakkels  Gjæk. 

Peter  Plus 

(staaer  foran  hende). 

Jeg  bringer  mig  selv  og  intet  Andet. 

Narren. 
Det  maa  man  kalde  sørgelig  lidt. 

Den  Sortklædte. 
Han  seer  ud  som  en  Bonde  fra  Landet. 

Prinsesse  Gloriant. 
Hvad   er   Du.?    hvad   vil   Du.?   —   skynd  Dig!  — ■ 

tal  frit. 

Peter  Plus. 
Jeg  er,  hvad  Du  vil,  hvad  Du  ønsker  og  byder; 
en  Sjæl,  som  Du  smykke  kan  og  besaa 
med  Tanker  og  Drifter,  med  Fejl  og  Dyder, 
alt  efter  dit  eget  Sind  og  Tykke; 
men  ogsaa  en  Mand,  der  tør  helt  forgaa, 
naar  ej  han  kan  naa  sin  drømte  Lykke. 

Narren 

(nikker). 

Det  lader  til,  at  den  Karl  har  Ho 'de. 
Gal  er  han,  men  ikke  uden  Methode. 

Prinsesse  Gloriant. 
Er  Du  en  Prins,  der  har  majet  Dig  ud, 
saa  læg  det  lurvede  Narreskrud. 
Det  piner  mit  Øje  at  se  en  Dragt, 
saa  ganske  blottet  for  Smag  og  Pragt. 

Den  Sortklædte 

(rejser  sig). 

Og  er  Du  en  Stodder,  kort  og  godt, 
saa  pak  Dig  bort  fra  Prinsessens  Slot. 

Peter  Plus 

(smiler). 

Jeg  er  en  Prins  —  uden  Rige  og  Land! 
jeg  er  en  Stodder  —  med  Haanden  fuld 
af  Rigsjuveler  i  det  pureste  Guld! 

Men  hvad  jeg  saa  er,  naar  jeg  blot  er  en  Mand, 

saa  tør  jeg  fri  til  din  Gunst,  Fyrstinde. 

Thi  Du  har  spredt  ud  for  alle  Vinde, 

at  han,  der  dit  Smil  af  dets  Blund  kunde  vække, 

ham  vilde  som  Brud  Du  Haanden  række, 

om  Prins  eller  Stodder,  det  nævned'  Du  ej. 

Den  Sortklædte. 
Og  <^og,    om  man  gjorde   den  Slyngel   hans  Ret, 
saa  jog  man  ham  bort! 

(Mod  Peter  Plus ;   —  til  Prinsessen.) 

Om  Du  ønsker,  vil  jeg  —  — 
Prinsesse  Gloriant 

(vinker  ham  bag  om  Baldakinen). 

Jeg  skal  nok  sige  til,  naar  jeg  føler  mig  træt. 

(Vinker  til  Peter  Plus,  at  lian  skal  fortsætte.) 

Peter  Plus. 
Mit  Hjem  er  en  lille  Spidsborgervraa, 
langt  herfra,  hvor  Dagene  gaa 

ensformigt  tunge  med  Kjævl  og  Fraser. 
Man  sover  og  spiser,  drikker  og  daser 
og  flikker  paa  sine  gamle  Laser; 
stænger  sin  Dor  og  nagler  sin  Rude 
for  hvert  et  Pust  fra  en  Verden  derude. 
Syg  blev  jeg  og  slov  af  den  Hverdags-luft. 

Da  var  det,  at  Du  drog  gjennem  vor  Stad. 

Alle  Taagerne  skiltes  ad, 

og  Livet  fyldtes  med  Lys  og  Duft! 

Laa  der  end  ingen  Smil  om  d  i  n  Mund, 

de  sprang  af  min  i  den  samme  Stund; 

risled'  som  Væld  gjennem  alle  Aarer 

og  stod  i  mit  Øje  som  hede  Taarer. 

Jeg  var  slagen,  forrykt,  var  drukken,  var  stum; 

Du  var  Livets  Lyst  i  en  eneste  Sum.  — 

Og  se!  da  sprængte  jeg  Bom  og  Slaa. 

Skulde  til  Blods  end  min  Fod  jeg  slæbe, 

jeg  maatte  frem  til  dit  Tempel  naa 

og  bejle  til  Dig  og  din  kolde  Læbe. 

Prinsesse  Gloriant 

(nikker). 

Ja  ja,  forsøg  da,  forsøg,  unge  Mand! 

Min  Nar  har  jo  sagt.  Du  har  god  Forstand. 

Du  kan  vel  et  eller  andet  Stykke, 

hvormed  Du  mener  at  gjøre  din  Lykke. 

Maaske  en  gammel,  lystig  Ballade? 

—  eller  en  slibrig  Serenade? 

eller  en  Dans  i  komisk  Stil  — 

hvorved  Du  tænker  at  vække  mit  Smil  — ? 

Peter  Plus 

(et  Skridt  nærmere). 

Prinsesse,  var  det  paa  Sligt  det  kom  an, 
da  havde  Du  jo  for  længe  siden 
taget  din  Nar  til  Ægtemand. 

Narren. 
Hvo  veed!  pas  paa!  —  det  kan  ske  med  Tiden. 

Peter  Plus 

(smiler). 

Nej  nej,  det  Smil,  hvorom  her  det  gj ælder, 
har  Intet  at  gjøre  med  Narreb jelder. 
Det  er  ikke  faldet  i  Søvn  om  din  Mund 
og  kan  vækkes  igjen  i  en  lystig  Stund; 
det  ligger  og  drømmer  paa  Sjælens  Bund. 
Der  maa  det  vækkes,  derfra  maa  det  stige 
og  ikke  blot  spille  om  Mundens  Vige; 
men  hele  din  Sans  maa  det  fylde  med  Glæde, 
og  i  alle  dine  Tanker  maa  det  være  til  Stede. 

Prinsesse  Gloriant 

(rejser  sig  halvt). 

Hvad  mener  Du?  —  siig:    hvad  har  Du  i  Sinde? 
Peter  Plus 

(endnu  nærmere). 

At  tale,  ikke  til  Gloriant, 

den  vidtberømte,  den  rige  Fyrstinde, 

men  tale  til  Kvinden,  der  slumrer  derinde 

bag  Barmens  Sne  og  det  gyldne  Gevandt. 

Prinsesse  Gloriant 

(lægger  sig  atter  tilbagel. 

Og  denne  Kvinde,  Du  synes  at  kjende  — 
lad  høre:  hvad  vilde  Du  sige  til  hende? 

(Betragter  ham  uafbrudt  under  det  Følgende.) 

Peter  Plus. 

Jeg  vilde  sige:  dit  Legem  er  træt, 

din  Aand  er  syg,  og  dit  Sind  er  mæt. 

Alle  dine  Haab  er  styrtet  i  Grus, 

Glæden  ligger  Lig  i  dit  Hus. 

Men  se!  min  Sjæl  er  en  Fugl  i  Flugt 

mod  Livets  søde  Paradisfrugt. 

Jeg  lytter  spændt  mod  hver  Tone,  der  taler 

om  Fest  og  Jubel,  om  Sang  og  Dans; 

mit  Øje  fanger  den  fineste  Glans, 

der  spiller  og  smiler  i  Glædens  Pokaler. 

Mine  Haab  og  Ønsker  kan  ikke  tælles, 

min  Sans  er  saa  stærk,   den  aldrig  kan  ældes 

saa  evner  D  u  ikke  din  Vinge  at  strække, 
mine  har  Kraft  til  at  bære  os  begge; 
banker  din  Puls  uden  Lyst  og  Mod, 
jeg  aabner  min,  og  vi  blande  vort  Blod; 
sløres  dit  Blik  af  Mismodets  Sky, 
saa  tænd  dets  Glans  her  i  mit  paany. 

(Kort  Pause.) 

Prinsesse  Gloriant. 
Kvinden  lytter,  men  lytter  forgjæves. 

Du  loved',  om  ret  jeg  dit  Ord  forstod, 

at  give  mig  lidt  af  dit  sorte  Blod.  — 

Mer  maa  der  til,  skal  Trolddommen  hæves. 

(Peger  op  i  Luften.) 

Sol  og  Maane  maa  bytte  Plads. 

Havets  Flade,  Træernes  Kroner 

maa  straale  i  nye  Farver  og  Toner. 

Flyv  omkring  med  mit  Ø-palads 

til  Verdens  allerfjerneste  Zoner! 

—  Kan  Du  ej  det,  er  spildt  din  Møje. 

Peter  Plus. 
Hør  med  mit  Øre,  se  med  mit  Øje, 
giv  Dig  hen  i  min  Favn,  i  min  Tanke! 
og  Rosens  Duft  og  Druens  Ranke, 
Jord  og  Himmel,  Mennesker,  Alt  — 
faaer  nye  Farver  og  ny  Gestalt. 
Hvor  længe  Du  end  har  ligget  i  Dvale, 
af  Sjælens  Nat  kan  en  Morgen  gry, 
og  Du  kan  fødes  til  Liv  paany 
ved  et  andet  Menneskes  Blik  og  Tale. 

Narren. 
Min  Tro,  han  hænger  i  som  en  Bi. 

Prinsesse  Gloriant. 
Ja,  der  er  Fart  i  hans  Sværmeri. 

Peter  Plus 

(paa  Knæ). 

Jeg  vover  Alt,  hvad  Du  blot  vil  forlange, 
er  det  end  Brøde  tusinde  Gange; 

træder  i  Sold  hos  de  onde  Magter, 
trænger  ned  i  Dybenes  Tragter, 
hvor  Aander  huse  og  Gjenfærd   rave; 
lober  Storm  mod  Himlens  Hær, 
saa  Flammecheruben  taber  sit  Sværd, 
oe  Porten  aabnes  til  Livets  Have. 

(Seer  op  paa  hende.) 

Med  Legem  og  Sjæl  jeg  er  i  din  Vold, 
om  end  Du  forstoder  mig  tusindfold. 

Prinsesse  Gloriant 

(med  en  Haandbevægelse), 

Staa  op!     Du  har  gjort  dine  Sager  saa  godt. 
Du   ej    skal  gaa  tomhændet  bort  fra  mit  Slot. 

(Tager  en  Ring  af  sin  Arm.) 

Se  Ringen  her,  et  vidunderligt  Smykke, 
en  gylden  Flod  om  en  blodig  Rubin! 
jeg  fik  den  engang  af  en  gammel  Bramin; 
han  loved',  den  skulde  bringe  mig  Lykke. 
Men  Loftet  blev  aldrig  til  mere  end  Ord   — 
en  af  den  Vises  sædvanlige  Løgne! 
Lad  Ringen  sy  ind  i  dit  Frakkefoer; 
Dig  kan  den  vel  skjærme  mod  onde  Øjne. 

Peter  Plus 

(bliver  liggende). 

Nej  nej,  om  Alverdens  Guld  Du  mig  gav, 
jeg  vil  kun  Dig  selv.      Her,  her  vil  jeg  li^ge, 
bede  og  trygle,  true  og  tigge, 
indtil  dit  Smil  staaer  op  af  sin  Grav. 

(Han  griber  hendes  Haand  og  ril  kysse  den.) 

Prinsesse  Gloriant 

(river  Haanden  voldsomt  tilbage  og  springer  op  i  den  højeste  Vrede). 

Grib  ham!  —  slut  ham  i  Lænker,   Vagt! 
og  før  ham  bort  fra  Øen  med  Magt. 

Peter  Plus 

(gribes  og  bindes  af  Slaverne). 

Prinsesse  Gloriant 

(frem,  i  stærk  Bevægelse). 

Den  Stodder  vover  min  Haand  at  tage, 
og  naar  man  lønner  ham  rigt  og  stort 
for  de  dumme  Kunster,  som  han  har  gjort, 
viser  med  Haan  han  ens  Gave  tilbage. 

(Til  Slaverne.) 

Bort  med  ham!  —  sandelig,  nu  har  jeg  nok. 

(Til  den  Sortklædte.) 

Du,  kjælne  Prins,  maa  gjøre  ham  Følge. 
Jeg  stænger  min  0  bag  Tang  og  Bølge 
og  lukker  for  Bejlernes  plumpe  Flok. 
Led  er  jeg  ved  al  eders  klodsede  Spøg, 
træt  af  alle  eders  dumme  Forsøg. 
At  vække  mit  Smil  Ingen  mere  dog  magter. 

(Med    et  Blik   paa  Peter  Plus,    hvem  Slaverne    med    Møje  slæbe  i  Retning  af 

Paladset.) 

Selv  Ringen   her,  han  saa  frækt  foragter, 
selv  den  er  mig  nu  som  et  hæsligt  Minde. 

(Kaster  den  i  Havet  over  Terrassen  i  Baggrunden.) 

Der,  om  Du  vil,  kan  din  Lykke  Du  finde. 
Peter  Plus 

♦  (kæmper  med  Slaverne). 

Slip  mig.  Ringen   er  min.  —  Vil  I  slippe! 

(Han  river  sig  løs  og  springer  over  Terrassen  i  Baggrunden.) 
(Alle  mod  Baggrunden  undtagen  Prinsessen.) 

Den  Sortklædte. 
Han  svinger  sig  ud  paa  den  yderste  Spids. 

Vægteren 

(paa  Varden). 

Styrter  han  ned,  er  Døden  ham  vis. 

Den  Sortklædte. 
Der  sprang  han  ud  fra  den  taarnhoje  Klippe. 

(.Pause.) 


Seer  1  ham? 


Prinsesse  Gloriant 

(staaer  et  Øjeblik  stiv  af  Rædsel). 
(Vender  sig  til  sine  Slaver.) 

Red  ham! 


Den  Sortklædte 

(frem). 

Redde  den  Pjalt! 
Prinsesse  Gloriant 

(med  et  stærkt  Udbrud). 

Du  klynkende  Hyrde,  Du  maatte  prise 
Dig  glad,  om  Du  havde  hans  Gude-gestalt ! 

Der  var  i  hans  Ord  mere  Kraft  og  Salt, 

og  mere  Lindring  og  mere  Lise 

end  i  Alt,  hvad  Alverdens  Vise 

har  sunget  for  mig,  og  leet  og  fortalt. 

Sund  var  hans  Sjæl  og  friskt  hans  Blod 

som  Adams,   da  Jorden  blev  lagt  for  hans  Fod. 

I  ham  var  Frelsen,  i  ham  alene, 

jeg  føler  det  nu,  han  har  viist  sit  Mod, 

nu,  han  ligger  knust  mod  Brændingens  Stene. 

(Stirrer  frem  for  sig.) 

Jeg  seer  hans  Smil  om  de  stærke  Tænder, 
jeg  seer  det  friste  og  lokke  for  mit; 
jeg  seer  hans  Kappe,  sort  og  slidt, 
jeg  seer  hans  grove,  solbrændte  Hænder 
og  ofrede  gjerne  min  0  og  mie  Navn 
for  en  eneste  Stund  i  hans  Stodderfavn. 

Den  Sortklædte. 
Prinsesse  — 

Prinsesse  Gloriant 

(kaster  sine  Smykker  fra  sig). 

Jeg  hader  det  gyldne  Stof, 
der  tungt  og  tæt  om  mit  Legem  brammer, 
Haven,  Slottet,  mit  ganske  Hof, 
—  kunde  tænde  det  Hele  i  Flammer, 
hylle  min  Krop  i  en  Haardugs-sæk, 
slæbe  mig  hen  ad  den  trangeste  Gyde 
blot  for  endnu  en  Gang  at  nyde 
hans  Ord,  hans  Røst,  hans  lysende  Træk  — ! 
ja,  nøgen  kunde  i  Skarnet  jeg  ligge; 
og  om  han  slog  mig,  det  smerted'  mig  ikke. 

(Brister  i  voldsom  Graad.) 
(Pause.) 

Vægteren 

(paa  Varden). 

Se  der!  hvad  er  det.^  —  under  Kysten,  tæt 
ved  Land.^  —  et  Menneske  — } 

Den  Sortklædte 

(mod  Baggrunden). 

Ja,  Du  har  Ret. 

Prinsesse  Gloriant 

(Hgesaa>. 

Et  Menneske,  siger  Du? 

Vægteren. 

Se,  der  skyder 
et  Hoved  frem  af  den  blaasorte  Grund; 
Morildens  Guld  om  hans  Skulder  flyder. 

(Raaber.) 

Og  Ringen  holder  han  i  sin  Mund! 
Prinsesse  Gloriant 

(op  paa  Varden), 

Ja  - 

(Skriger  i  Glæde.) 

det  er  ham!  det  er  ham!  det  er  h  a  m ! 

Den  Sortklædte. 
Saasandt  jeg  lever  — 

Prinsesse  Gloriant. 

Se,  se,  nu  bæres 
han  over  den  sidste  Bølgekam. 
Som   en  Helt,   som   en   Drot,   som   en   Gud   skal 

han  æres. 

(Kort  Pause.) 

Nu  skylles  han  ind  mod  den  skraanende  Kyst. 

(Vifter  med  sit  Slør.) 

Svar  ham,  svar  ham !  —  hørte  I  ikke 
Sejers-skriget  fra  det  jublende  Bryst .^ 

Den  Sortklædte 

(betragter  hende  forfærdet). 

Ve!     Smilet  tindrer  i  hendes  Blikke. 

5 

Prinssese  Gloriant 

(ned  fra  Varden;  til  sine  Slaver). 

Il  ham  til  Hjælp,  bær  ham  op  i  mit  Hus. 
Ifør  ham  Jordens  prægtigste  Klæder! 
Strø  Blomster  og  Duft,  tænd  Fakler  og  Blus 
og  bring  ham  hid  med  kongelig  Hæder. 

(Stort  Røre  paa  Scenen  under  det  Følgende,  i 

Og  I,  mine  Pager  og  Musikanter! 

lad  Bordene  bugne  med  Frugt  og  Vin; 

rør  Fløjte  og  Cither  og  Mandolin, 

mens  Pigerne  svinge  de  lette  Gevandter. 

Syng  om  Elskov,  der  spirer  og  fødes 

i  Sydens  duftende  Sommernat, 

om  Øjne,  der  tindre,  om  Læber,  der  mødes, 

om  Lykkens  rige  Eventyrskat; 

om  Smilet,  der  stiger  fra  Sjælens  Bund 

og  bæver  som  Glædesgraad  om  min  Mund. 

(Synker  i  stærk  Bevægelse  sammen  under  Baldakinen.) 


Den  Sortklædte 

(hen  til  hende;   i  den  højeste  Lidenskab). 

Alverdens  Konger  og  Fyrster  og  Helte, 

Ingen  kunde  dit  Hjerte  smelte. 

Men  han,  denne  lasede  Tiggerdreng, 

med  ham  vil  Du  dele  Bord  og  Seng. 

Den  blodigste  Haan  har  Du  ladet  mig  friste, 

og  Alt  har  jeg  taalt,  men  dette  Sidste  —  — 

Gloriant !  det  koster  hans  Liv  —  eller  mit! 

(Hurtig  ind  i  Paladset.) 


i 

Prinsesse  Gi.oriant 

(til  en   Page. 

Følg   efter!   —   han   raser!    vogt   hvert    af    hans 

Skridt. 

(Taber  sig  i  Mængden  under  det  Følgende.) 

Narren 

(kommer  frem). 

Nu  er  Du  nok  tilovers,  Klaus!  — 

Du  er  umulig  som  Mand  in  spe, 

og  som  Nar  er  ogsaa  din  Stilling  snavs; 

for  nu,  da  hun  først  har  begyndt  at  le, 

gaaer  sagtens  den  hele  Dag  hun  omkring, 

leer  ad  Alverden  og  Ingenting 

og  siger  til  Narren:   »tag  han  Reis-auss!« 

(Grunder.) 

Det  seer  kummerligt  ud,    lille  Klaus. 
Hvad  om  og  jeg  for  at  nytte  Tiden 
tog  mig  en  grundig  Bryllups-smavs? 
det  er  saa  umindelig  længe  siden. 

(Seer  paa  Pigerne,  der  løbe  frem  og  tilbage.) 

Men  træffe  Valget!  —  det  er  det  Svære. 
Dem  alle,  det  vilde  for  graadigt  være. 

(Fløjter.) 

Nu  har  jeg  det.     Ja.     Jeg  trækker  paa 
min  allertristeste  Elskovsmine, 
og  siger  til  dem:   »kom  hid,  I  Smaa! 
lad  se,  om  I  kan  faa  Klaus  til  at  grine!« 
Og  den,  der  saa  kilder  mig  under  min  Hage, 
Noget,  jeg  ej  for  min  Død  kan  fordrage, 
hende  kysser  jeg  midt  paa  Munden. 
Og  saa  kan  Fuglene  vie  os  i  Lunden. 

(.Springer  ud.) 

I  Scenen  er  nu  fyldt  af  Piger  og  Pager  i  brogede  Dragter.  Langs 
Terrassen  i  Baggrunden  er  der  stillet  Løjbænke  og  Borde;  tilvenstre  i  For- 
grunden er  der  rejst  et  dobbelt  Højsæde  for  Prinsessen  og  Peter  Plus.  Blus 
mellem  Træerne  og  i  Loggia'en.     Festlig  Musik  af  usynlige  Musikanter.) 

Straalcnde  Maanelys  over  hele  Scenen;  Stjerner  ude  over  Havet. 

Chor 

laf  dansende  Piger  og  Pagen. 

Nu  rejses  atter  ved  Fuldmaaneskin 

Gloriants  Tvillinge-throne. 
Nu  ringes  Elskovs-timen  ind 

med  Nattergale-tone. 
Og  alle  Havens  Blomster  smaa 
som  Klokker  mod  hinanden  slaa. 
Kom  ud!  her  bredes 
med  Bolstre  bløde! 
Kom  ud !  her  redes 
til  Elskovs  Møde. 
Kom  ud! 

Tænd  Bryllupsfaklen,  lad  Myrrhaens  Glød 

ryge  fra  hellige  Vaser, 
og  blandes  med  Duften,  der  stiger  sød 

ud  fra  Sirenernes  Klaser; 
mens  Buen  lokker  af  Gigens  Bryst 
et  Kvad  om  Elskovs  evige  Lyst. 
Kom  ud!  her  bænkes 
ved  fyldte  Kummer! 
Kom  ud!  her  lænkes 
i  Rosenslummer. 
Kom  ud ! 

(UnJer  Choret  kommer) 

Peter  Plus,  rigt  smykket,  ud  fra  Paladset. 

Prinsesse  Glortant 

(gaaer  ham  smilende  i  Møde). 

Som  Jordens  Døtre  hilste  Lyn'ets  Gud, 
naar  han  steg  frem  af  Templets  Virakbølge 
med  Hymens  lette  Skare  i  sit  Følge, 
saa  hilser  Dig,  o  Herre,  her  din  Brud. 

(I  hans  Arme.) 

Lost  er  min  Trolddom;  Jubel  Sjælen  fylder. 

Jeg  skuer  henrykt  Nattens  Højtidspragt 

og  Jordens  Ynde,  Havets  Himmeldragt, 

og  Dig  alene  al  den  Fryd  jeg  skylder. 

Smil  er  min  Sjæl,  og  Smil  mit  Blik,  min  Mund, 

ja.   Smil  mit  hele  Legem,  nu  det  hviler 

her  i  din  Favn,  vakt  af  sit  stygge  Blund. 

Peter  Plus 

(slaaer  ud  med  Haanden). 

P'orkynd  det  for  Alverden:     Gloriant  smiler. 

Og  jeg.   Guldsmedesvenden  slet  og  ret, 
jeg,  Peter  Plus,   der  ellers  møjsomt  filer 
paa  Mesters  Ringe  ved  mit  Arbejdsbræt, 
jeg  med  den  grove  Haand,  den  tomme  Pung, 
der  blot  er  modig,  sund  og  ung, 
mig  er  det,  mig,  der  fuldendt  har  og  øvet, 
hvad  store  Herrer  kun  forgjæves  proved; 
og  mig,  der  nu  til  Løn  for  min  Bedrift 
tør  plukke  her  den  søde  Frugt  af  Munden, 
hvor  Smil  ved  Smil  i  yndig-kruset  Skrift 
beretter  om  den  Sejer,  der  er  vunden. 

I  Kysser  hende.) 

Prinsesse  Gloriant. 
Og  nu  skal  Glæden  nydes  uden  Grænser, 
og  evig  skal  dens  Toner  sig  forny. 
Ind  i  dens  Allerhelligste  vi  ty, 

(Løfter  et  Bæger.) 

til  Velkomst  her  dit  Bæger  jeg  kredenser. 

(Hun  drikker  ham  til.     Han  tømmer  Bægeret.) 

En  enkelt  Stemme 

(synger). 

Rosens  Elskov  er  sød  og  mild; 

men  i  Jasminernes  Kroner 
brygges  en  Trylledrik,  hed  og  vild, 

af  Nattens  skjønne  Dæmoner. 

Rosens  Elskov  er  mild  og  sød, 

en  stille  sommerlig  Gammen. 
Jasminen  har  stukket  mit  Hjerte  i   Glød, 

og  nu  forgaaer  jeg  i  Flammen. 

Chor. 
Jasminen  har  stukket  hans  Hjerte  i   Glød, 
og  nu  forgaaer  han  i  Flammen. 

Prinsesse  Gloriant. 
Saa  havde  dog  Braminen  Ret,  der  lo  ved, 
at  her  i  Ringen  var  min  Lykke  lagt. 
Du  vandt  den  til  mig,  da  dit  Liv  Du  voved', 
og  Ringen  knytter  nu  vor  Brudepagt. 

(De  sætte  sig  i  Højsædet.) 

Peter  Plus. 
Skjønt!  skjønt!  —  sød  er  din  Favn,  Musik  dit  Ord. 


Prinsesse  Gloriant. 
Der  gives  intet  Skjonnere  paa  Jord 
end  slig  en  Vaarnat  under  Sydens  Himmel, 
h\or  alle  Stjerner,  Hav  og  Blomstervrimmel 
lovsynge  Eros,  hellig  tyst  i  Chor. 

Og  hor:  fra  Havens  Bed,  fra  Luftens  Hjem, 

hvor  Myggen  sværmer,  hvor  den  gyldne  Flue 

i  Flammeklædning  danser  for  sin  Frue, 

der  mylre  tusind  Elskovstoner  frem. 

Dodt  er  hvert  Savn,  ja  dødt  selv  Dødens  Skræmsel. 

Guldaldermythen  stiger  af  sin  Glemsel. 

Peter  Plus 

(slaaer  Armen  om  hende;. 

Du,  min  alene,  underfulde  Fe!  — 

Ja,  har  jeg  kunnet  naa  din  Alpe-sne, 

hvo  veed,  hvor  store  Maal  jeg  end  kan  vinde! 

Prinsesse  Gloriant. 
Hvad  vil  Du  mer.?  —  der  gives  ikke  mer. 
Du  staaer  paa  Nydelsernes  svimle  Tinde; 
Øen  er  din  og  Alt,  hvad  her  Du  seer. 
Med  Svaleflugt  skal  Døgnets  Timer  ile, 
langt  fra  den  store  Verdens  Kiv  og  Larm. 
Jeg  hviler  elskovsdrukken  i  din  Arm, 
og  Du  skal  altid,  altid  se  mig  smile. 

Chor 

(mens  der  dansess 

Venus  stiger  i  Stjernekarm, 
fulgt  af  tusinde  Terner. 

Vor  Dronning  hviler  i  Brudgommens  Arm 

under  de  spejdende  Stjerner. 
Smilet  har  jaget  hver  Sky  paa  Flugt! 
Tusindaars-savnet  er  glemt  og  slukt. 
Drøm  sødt!  her  bredes 

med  Bolstre  bløde; 
drøm  sødt!  her  redes 
til  Elskovsmøde. 
Drøm  sødt ! 

(Tæppet  f ald  e  r.) 


Bryllupsmusiken  vedbliver  endnu  en  Stund,  døer  omsider  hen  i  lange, 
vagtklingende  Accorder,  der  først  ophøre,  efterat  Tæppet  paany  er  gaaet 
op,  og  Vægteren  har  endt  sin  Strophe. 

II. 

Xat,   heniniod  Daggry. 

Vægteren 
(gaaer  op  og  ned). 

Øens  tunge  Stemning  flygted' 

brat  for  Smilets  lyse  Jertegn. 

Fire  Uger  svandt  i  Jubel, 

svandt  med  Elskovs  Kys  og  Kjærtegn. 

Dag  og  Nat  har  Øen  straalet 

stjerneklar  i  dunkle  Sø. 

Først  ved  Daggry  Søvnens  Valmu 

drysser  sine  mørke  Frø. 

(Trækker  sig  tilbage  i  Baggrunden.) 


Peter  Plus    (kommer  fra  Paladset,    bliver   staaende    paa  Trappen  op 
til  Loggia'en  og  seer  en  Stund  i  Taushed  ud  over  Havet). 

Peter  Plus. 
Alt  Natten  lider. 

Hist  de  lyse  Strimer 
forkynde,  Solen  styrer  hid  sit  Spand. 
Til  Morgenandagt  Fugleskaren  kimer, 
og  Vinden  blæser  let  mod  Land. 

(.Gaaer  ned.) 

Derinde  ligger  Luften  som  i  Brand. 
Her  køles  Panden  i  den  friske  Brise, 
og  Sjælen  nynner  glad  sin  Morgenvise. 

(  Gaaer    mod    Baggrunden;    staaer  atter  her  en  Stund  og  seer  ud.  —  Vender 
sig  til  Vægteren  og  peger  ud  over  Terrassen.) 

Her,  Vægter,  var  det,  at  jeg  sprang?  ej  sandt? 

Vægteren. 
Jo,  Herre. 

Peter  Plus. 
Naar  jeg  tænker  nu  derpaa 
og  seer  der  ned  ad  Klippens  stejle  Kant, 
saa  kan  jeg  knap  min  egen  Færd  forstaa. 

Vægteren. 
Nej,  i  de  gamle  Viser  maa  man  lede, 
før  man  faaer  høre  om  en  Daad  som  den. 

Peter  Plus 

(stiger  op  paa  Varden). 

Troer  Du,  ifald  jeg  voved  om  igjen  — ? 
Jeg  troer,  jeg  blev  blandt  Krybene  dernede. 

(Kort  Pause.) 

Hvor  mange  Aar  har  Du  nu  vogtet  Øen? 

Vægteren. 
I  fler,  end  selv  at  tælle  jeg  formaaer. 

Peter  Plus. 
Ønsker  Du  ikke  tidt,  naar  her  Du  staaer, 
at  kunne  styre  Farten  over  Soen? 

Vægteren. 
Hvorfor?  —  jeg  er  tilfreds  med  mine  Kaar. 

Peter  Plus. 
Du  drages  aldrig  af  det  store  Skue: 
af  Havet,  der  mod  andre  Strande  slaaer? 
af  Solen,  naar  den  daler  i  sin  Bue 
og  i  et  fremmed  Land  til  Hvile  gaaer? 

Vægteren. 
Hvo  veed,  om  der  var  bedre  hist  end  her. 

Peter  Plus 

(Stiger  ned). 

Nej,  nej   —  hvo  veed! 

Men  se!  ved  Kysten  der, 
en  Baad,  ej  sandt,  der  styrer  ind  mod  Landet? 

Vægteren. 
Nej,  Herre,  kun  en  hvælvet  Klippetop, 
der  af  og  til  af  Havet  rager  op. 

Peter  Plus 

(seer  ud,  længe). 

Ej  Skib,  ej  Baad,  ej  Sejl,  ej  Fiskerkvase; 
dødt  som  en  Ørken  ligger  Vandet, 
og  glemt  er  Gloriants  smilende  Oase. 

(Peger  atter  ud.) 

Men  hvad  er  det?  histnede  —  Fakkelskjær ! 

Vægteren. 
Det  er  den  sorte  Fyrstes  Jordefærd. 
Du  veed,  din  Bryllupsnat  sprang  han  i  Havet; 
men  først  idag  man  fundet  har  hans  Lig. 

Peter  Plus. 
Hvi  bliver  han  ved  Nattetid  begravet? 

Vægteren. 
For  ej  at  standse  Dagens  Frydeskrig. 

Peter  Plus 

istaaer  og  lytter). 

Jeg  hører  gjerne  Spadens  dumpe  Hugg. 
Der  er  dog  Jern  og  Malm  i  Klangen, 
Man  bliver  træt  af  Nymfesangen 
og  Fløjtens  bløde  Nattergale-suk. 


Prinsesse   Gloriant  kommer  fra  Paladset,   spejdende  efter  Peter  Plus. 

Prinsesse  Gloriant 

(gaaer  hen  og  lægger  Haanden  paa  hans  Skulder  . 

Min  Ven! 

Peter  Plus 

(uden  at  vende  sig). 

Der  var  for  hedt  i  min  Alkove. 

Prinsesse  Gloriant. 
Ej  heller  jeg  formaaer  i  Nat  at  sove. 

(Kort  Pause.) 

Hvad  seer  Du  efter? 

Peter  Plus 

fstadig  i  samme  Stilling). 

Se,  nu  sænkes  han 
ned  i  den  store,  kolde  Klippekiste, 
han,  som  har  ofret  Krone,  Folk  og  Land, 
fordi  paa  Øen  her  hans  Haab  forliste. 

Prinsesse  Gloriant 

(med  et  pludseligt  Udbrud). 

Hvad  fattes  Dig? —  dit  Tungsind  gjør  mig  bange. 
De  sidste  Døgn  dit  Udtryk  er  forandret. 
Urolig,  feberjaget  har  Du  vandret 
i  Timevis,  i  Havens  Søjlegange. 
Hvad  savner  Du?  —  — 

Du  har  blot  at  forlange. 

Peter  Plus 

(gaaer  frem). 

Fej  g  var  han,  at  han  dræbte  sig!  — 
Vi  burde  kæmpet  om  Dig,  han  og  jeg; 
og  havde  først  med  ham  jeg  Klingen  krydset, 
da  vilde  man  som  Ridder  agtet  mig. 
—  Hvad   er  jeg   nu?  —  en  Dreng,    som  Du  har 

kysset. 
Prinsesse  Gloriant. 
Der  gives  Riddere  i  Tusindvis, 
men  kun  een  Mand,  som  Gloriant  har  kaaret; 
kun  een,  der  i  sin  stærke  Arm  har  baaret 
mig  ind  i  Hymens  stille  Paradis. 
Nyd,  nyd  din  Sejer;  bryd  Dig  ikke  om, 
hvad  Verden,  fjernt  derude,  dømmer. 

Men  sænk  din  Sjæl  i  Smilets  Helligdom, 
hvis  klare  Væld  for  Dig  alene  strømmer. 

Peter  Plus 

(seer  længe  paa  hende). 

Ja,  ja,  dit  Smil  er  skjønt. 

Dog  troer  jeg  fast, 
din  Mund  var  skjønnere,  før  Seglet  brast! 

Prinsesse  Gloriant 

(urolig). 

Før  Seglet  brast?  —  hvad  mener  Du? 

Peter  Plus. 
Her  laa  Du,  kold  og  taus,  med  blege  Miner, 
et  Marmorværk  fra  Oldtids  Pragtruiner, 
ophøjet,  stor  i  al  din  stille  Gru. 
Jeg  seer  Dig  for  mig,  naar  jeg  lukker  Øjet. 
Og  her  stod  jeg  —  en  Svend  i  Arbejdstøj  et  —  ! 

(Gaaer  fra  hende.) 

Ja,  den  Gang  var  Du  skjønnere  end  nu. 

Prinsesse  Gloriant. 
Men  har  Du  ikke  selv  om  Smilet  tigget? 
—  Nej,  nej ;  vend  Dig  ej  bort,  sænk  ikke  Blikket, 
men  siig,  hvormed  jeg  har  fortørnet  Dig. 

Peter  Plus. 
Just  ej  fortørnet  — 

Prinsesse  Gloriant 

(lægger  Armen  om  hans  Hals). 

Siig,  Du  elsker  mig. 

Peter  Plus. 
Jeg  elsker  Dig,  og  Alt,  hvad  her  jeg  seer. 
Men  Glæden,  som  i  Dromme  jeg  den  aned', 
rig,  uudtømmelig  som  Oceanet, 
saa  Sjælen  Intet,  Intet  ønsker  mer, 
den  har  Du  ikke  frem  for  Lyset  manet. 

Prinsesse  Gloriant. 
Har  Du  en  Kummer  fra  den  Tid,  der  svandt? 

Peter  Plus 

(sætter  sig  i  Forgrunden  tilhøjre). 

Nej,  Gloriant, 

kun  mod  min  Fremtid  jeg  mit  Øje  retter, 

bestandig  fremad,  spejdende  og  fast. 

Men  altfor  lavt  er  Maalet,  som  Du  sætter : 

en  evig  Nyden  her,  en  evig  Rast, 

mens  Sangen  toner  i  de  lune  Nætter. 

En  Favn  af  Guld  og  Roser  er  din  0 ! 
men  standse  her  —  og  leve  —  —  for  at  dø  - 
Ak,  Gloriant,  mod  det,  som  jeg  har  drømt, 
er  Eventyret  her  kun  Skum  og  Skrømt. 
Trods  al  sin  Pragt  er  Slottet  tomt  og  øde, 
og  tom  den  Fremtid,  som  jeg  gaaer  i  Møde. 

Prinsesse  Gloriant 

(sætter  sig  ved  hans  Side). 

Er  Lykken  altid  her  paa  Jord  saa  kort, 
da  var  det  bedre,  at  den  aldrig  fandtes. 

Peter  Plus. 
En  Tid  kan  jeg  vel  kysse,  lege,  gantes, 
men  døse  her  min  hele  Ungdom  bort  — ! 

Døm  selv:  en  Mand  som  jeg,  der  sejrrig  foer 
fra  Grunden  op  igjennem  Havets  Syden, 
troer  Du,  at  han  blev  skabt  til  stille  Nyden? 
troer  Du,  at  her  paa  denne  Fodsbred  Jord 
er  Plads  for  mine  Evner,  mine  Kræfter, 
ja.  Udsigt  blot  til  det,  jeg  higer  efter? 

(Reiser  sig.) 

Tidt,  naar  jeg  hjemme  fra  min  trange  Kvist 
som  nu  idag  mod  Morgenrøden  stirred, 
følte  jeg  samme  Uro,  samme  Brist, 
og  samme  Spørgsmaal  gjorde  mig  forvirret. 
Jeg  mente  dengang  her  at  kunne  finde 
paa  Gaaden  Løsning,  paa  min  Længsel  Svar. 
Nu  staaer  jeg  her,  og  Lykkens  Ring  jeg  har, 
og  dog  det  er,  som  vandred  jeg  i  Blinde. 

(Gaaer  mod  Baggrunden.) 

Prinsesse  Gloriant 

(rejser  sig). 

Men  hvor  er  Maalet  da,  som  Du  vil  vinde? 

Peter  Plus. 
Liv,  Handling!  —  jeg  vil  sætte  mig  et  Minde 
og  ikke  her  forgaa  i  daadløs  Ro. 

(Standser  forundret  paa  et  Vink  afj 

Vægteren 

(der  peger  ud  over  Havet). 

Peter  Plus. 
Ja  se! 

Prinsesse  Gloriant. 
Hvad  er  der? 

Peter  Plus 

fseer  ud  over  Haveti. 

Kan  mit  Syn  jeg  tro? 
Der  styrer  ind  mod  Øen  her  en  Skude. 
Hvidt  lyser  Sejlet  som  et  Maagebryst; 
et  mægtigt  Banner  vajer  agterude. 

(Stiger  op  paa  Varden.) 

Velkommen,  Søfugl  fra  en  fremmed  Kyst! 
hvis  rappe  Vinger  Frelse  mig  bebude; 
velkommen,  Pust  fra  Mennesker  derude! 

(Stiger  ned;  gaaer  hen  imod  Landingstrappen.) 

Saa  klares  Horizonten  dog  omsider. 
Der  falder  som  en  Klippe  fra  mit  Bryst, 
nu  Skibet  ind  mod  Landings-stedet  glider. 

(Til  Vægteren.) 

Stig  ned !  byd  dem  velkommen ;  skynd  Dig,  gaa 
Vægteren 

(ned  ad  Landingstrappen). 

Prinsesse  Gloriant 

(paa  Varden >. 

Se,  høje,  mørke  Mænd  i  Stavnen  staa. 
Blot  ej  med  Krig  og  Ufred  man  os  gjæster. 

Peter  Plus. 
Saa  faa  vi  Andet  dog  at  tænke  paa 
end  disse  evige  Sirene-fester. 

Prinsesse  Gloriant. 

Nu  springe  de  i  Land.     Hvad  kan  de  viller 
Hvem  sender  her  til  Øen  Mænd  og  Bud, 
nu,   da  jeg  fejret  har  mit  Brudegilder 

iSeer  ud.) 

Se,  vrede,  uvejrstunge  se  de  ud, 

i  Laser  hænger  deres  sorte  Skrud  —  —  ! 

(Stiger  ned.) 

Hvad  har  Du  gjort  —  ? 

(Hen  til  ham.) 

Ve,  nu  er  det  forsilde ! 
Om  Sværdets  Greb  de  deres  Hænder  knytte, 
og  som  en  Gribs,  der  lurer  efter  Bytte, 
saa  spejde  deres  BUk  i  gridsk  Begjær  — 

Peter  Plus 

fgaaer  mod  Paladset,  vinker  ad  en  Page). 

Lad  Vagten  samle  sig  i  Hallen  der. 

Pagen  ind.     Søjlehallen  fyldes  med  Bevæbnede.     Peter  Plus  og  Prin- 
sesse Gloriant  stille  sig  paa  Trappens  øverste  Trin.) 
(Det  er  nu  lys  Dag.) 


Fra  Landingstrappen  kommer 

En  Skare  fredlose  Mænd,  førte  af  en  Hovding.  De  ere  be- 
væbnede, sortklædte,  pjaltede;  udhungrede  og  halvvilde  se  de  ud,  med  uredt 
Haar  og  Skjæg.  De  føre  et  gammelt,  sort  Banner  med  sig  og  komme  frem 
paa  Scenen  under  stort  Gny. 

Høvdingen  er  en  kæmpemæssig  Skikkelse  med  langt,  graat  Skjæg. 
Han  standser  foran  Peter  Plus. 

Peter  Plus. 
Vær  hilset,  skjøndt  I  komme  med  dragne  Sværd. 
Hvad  bringer  Jer  hid  i  saa  mørkt  et  P^olge.' 

(under  Raab  fra  Skaren). 

Vi  soge  vor  Konge. 

Peter  Plus 

(Studser). 

Jer  Konge?  —  her? 

Høvdingen. 
Vort  Fædreland  ligger  langt  over  Bølge, 
et  mægtigt  Rige,  af  Havet  omflydt, 
der  længe  den  højeste  Lykke  har  nydt; 
thi  Kongen,  som  vi  ved  Valg  havde  kaaret 
aldrig  en  ædlere  Krone  har  baaret; 
men  nu  i  Aar  er  den  Gamle  død, 
og  Landet  maa  friste  den  bitreste  Nød; 
thi  alle  hans  Frænder  vil  styre  og  raade. 
Og  vi,  som  svoer  til  det  gamle  Banner 
og  ikke  vil  tjene  de  nye  Tyranner, 
vi,  Landets  Stormænd,  dets  fornemste  Børn, 
vi  joges  fra  Hus  og  Gaard  uden  Naade. 

Peter  Plus 

(smiler). 

Og  søge  nu  her  en  kongelig  Ørn, 
der  kunde  hugge  de  oprørske  Høge? 

Høvdingen 

(vender  sig  til  Prinsessen). 

Vor  Konges  Søn,  ham  er  det,  vi  søge. 

Sytten  Aar  gammel  drog  han  af  Lande, 
at  kaare  sig  en  kongelig  Hjertenskjær. 

6* 

Men  først  da  han  kom  til  dine  Strande, 
fandt  han  een,  der  hans  Bejlen  var  værd. 
Atter  at  kalde  dit  Smil  til  Live 
blev  al  hans  Tanke.     Ved  Bud  og  Brev 
vi  kaldte  ham  hjem;  forgjæves,  han  blev; 
selv  ej   da  om  Kongens  Død  vi  skrev, 
kunde  vi  ud  af  din  Magt  ham  rive. 

Nu  komme  vi  her  for  at  prøve  det  Sidste: 
for  med  Vold  af  din  Favn  ham  at  vriste. 

(Skaren  svinger  Vaabnene.) 

Han  kunde  samle  det  hele  Land! 

(Et  Skridt  imod  hende;  truende.) 

Slip  ham  løs  af  dit  Trolddoms-ban  1 

(Vilde  Raab  fra  Skaren:    slip  ham  løs  !  i 

Prinsesse  Gloriant. 
Fredløse  Mænd,  I  komme  forsilde. 
Han  tæredes  hen  af  Elskov  og  Savn, 
og  søgte  selv  Døden  i  Bølgens  Favn, 
da  jeg  med  en  Anden  holdt  Bryllupsgilde. 

Høvdingen. 
Saa  være  forbandet  den  Luft,  Du  skal  aande, 
at  Du  bereder  vort  Land  den  Vaande. 

(Vendt  mod  Skaren.) 

Op,  alle  Mand,  vor  Konge  at  hævne 
og  Slottet  her  med  Jorden  at  jevne ! 

Peter  Plus 

(mod  Skaren;  med  stærk  Røst,  overdøvende  Høvdingens  sidste  Ord). 

Forband  heller  ham,  der  tidlig  og  silde 
sad  og   kurred'  i  et  Dueslag, 

der  ofrede  Kronens  hellige  Sag 

for  et  goldt  Sværmeri,  for  en  sygelig  Grille. 

Hvad  kunde  hans  Navn  og  Byrd  Jer  vel  nytte 

troer  I,  han  kunde  Riget  beskytte, 

den  Citharspiller  og  Kvindehelt, 

der  selv,  da  hans  Faders  Død  blev  ham  meldt, 

sendte  Budet  med  Skam  tilbage 

og  stemte  sin  Luth  til  fornyet  Klage? 

Høvdingen. 
Ligemeget,     Maalet  er  fuldt. 
Vi  maa  sejre  nu  eller  dø  af  Sult. 

i,Raab  fra  Skaren.) 

Peter  Plus. 
Kamp  skal  I  faa,  om  for  Alvor  det  kræves; 
men  hor  et  Ord,  før  I  gaa  saa  vidt. 

(Kort  Paiise.) 

I  er  ikke  rejst  hid  forgjæves. 

Jeg  giver  Jer  Bod  for  det  Tab,  I  har  lidt. 

(Forventning  hos  Skaren.) 

Da  før  jeg  kaldte  Jer  Prins  en  Daare, 
da  skete  det  ikke  i  Sejersrus, 
nu  jeg  sidder  tryg  i  det  Brudehus, 
hvis  Lykke  fristede  ham  saa  saare; 
men  kun,  fordi  jeg  veed,  at  det  Maal, 
hvorefter  han  jog,  var  en  Drømmeskaal, 
som  let  paa  en  eneste  Nat  man  tømmer. 

Jeg  har  selv  som  en  halvgal  Drømmer 

tragtet  efter  den  samme  Brud, 

men  pines  nu  i  mit  gyldne  Fængsel, 

og  har  kun  en  eneste  Trang  og  Længsel : 
jo  før  jo  heller  at  bryde  ud. 

Og  derfor,  I  Mænd  fra  et  kongeløst  Land  — 

Prinsesse  Gloriant 

(der  med  Angst  har  fulgt  Peters  Ord). 

Hør  ikke  paa  ham;  drag  bort  fra  mit  Rige! 
og  Guld  skal  fylde  Jert  Skib  til  dets  Rand  — 

Høvdingen. 
Nej,  nej;  lad  ham  tale! 

(Til  Peter  Plus  ) 

Hvad  har  Du  at  sige? 
Hvormed   vil  Du   sone   vort  Tab  og  vor  Vunde? 
hvor  er  der  Haab  for  vor  haabløse  Sag? 

Peter  Plus. 
Fredløse  Mænd,  I  jages  som  Hunde, 
men  knejse  dog  kry  under  Ulykkens  Slag. 
Og  finder  I  blot  den  haandfaste  Mand, 
hvis   Mod   gjør  Jer   stærke,    hvis   Held    gjør   Jer 

tr>-gge, 
da  er  der  Frelse  endnu  for  Jert  Land. 

(Røre  i  Skaren.) 

Fredløse  Mænd ,  paa  m  i  g  kan  I  bygge ! 

I  sagde,  I  kom  for  Jer  Konge  at  hente. 
Nu  vel,  I  var  paa  den  rette  Vej. 
Det  var  kun  Navnet,  I  ikke  kj endte; 
Kongen  er  her;  —  thi  Kongen  er  jeg. 
Større  Bod  kan  I  ikke  vente. 


8; 

Høvdingen. 
Dig  selv  Du  b)'der  —  ?     Dig  selv 

Prinsesse  Gloriant 

(i  den  højeste  Angst), 


? 


Nej,   nej! 


Peter  Plus. 
Jeg  gik  og  famlede  her  i  Blinde, 
vidste  ej  selv,  hvorhen  Længselen  bar. 
I  har   løst  mine  Tvivl,    blæst  min  Synskreds  klar 
og  loftet  mit  Blik  mod  al  Herligheds  Tinde. 

(Ned  ad  Trappen.) 

Jeg  bytter  med  Glæde  mit  bugnende  Hus, 
mine  duftende  Klæder,  mit  bløde  Leje 
med  Støv  og  Skarn  paa  de  alfare  Veje, 
med  en  Læderkøllert  og  et  sprukket  Krus; 
ofrer  med  Glæde  den  hele  Rus 
for  Eders  gamle,  vejrbidte  Fane, 
for  Eventyret,  I  lader  mig  ane. 

Prinsesse  Gloriant 

(ned  ved  hans  Side). 

Tag  Alt,  hvad  I  vil ;  bryd  Slottet  i  Grus ! 
Kun  ham,  mit  Liv,  maa  I  ikke  rane. 


Peter  Plus. 
Ja,  vælg  saa:     Krig?  —  eller  Forbund  og  Fred? 
Vil  I  tage  mig  med?  —  eller  hugge  mig  ned? 

(Kort  Pause.) 

Høvdingen. 
Mod  nye  Skjæbner  Du  aabner  vort  Syn. 
Der  er  Sejerstegn  i  dit  mørke  Bryn, 
og  lødigt  som  Guld  dfne  Løfter  lyder  — 

Peter  Plus. 
Velan!  —  saa  tag  da  den  Bod,  jeg  byder.  - 
Som  Vrag  for  Storm  og  Vove  I  flyder, 
har  Intet  at  miste,  Alt  at  vinde. 

(Strækker  sin  Haand  ud.) 

Her  er  min  Haand  som  Tegn  paa  vor  Pagt. 
Høvdingen 

(.betragter  Skaren i. 

Jeg  seer  det,  de  Unges  Haab  har  Du  vakt; 
ogsaa  min  Puls  slaaer  i  stærkere  Takt  — 
men   ved  en  Ed  maa  din  Sjæl  Du  binde. 

Peter  Plus. 
Ræk  mig  hid  eders  hærgede  Flag! 

(De  række  ham  Banneret.) 

Jeg  lofter  det  højt  i  den  straalende  Dag, 

og  sværger  Jer  her  med  oprakte  Fingre 

under  dets  Minder  et  helligt  Ord: 

ikke  at  raste  ved  Seng  eller  Bord, 

før  Sejerstrompeterne  gjalde  og  skingre, 

før  Freden  tænder  sit  Morgengry, 

og  hele  Riget  samles  paany. 

Skaren 

(jubler). 

Hil  ham,  hil! 

Høvdingen. 
Saa  afsted  over  Bølge! 

(Trækker  sig  tilligemed  Skaren  tilbage  i  Baggrunden.) 

Prinsesse  Gloriant 

(kaster  sig  om  Halsen  paa  Peter  Plus). 

Du  kan  det  ikke,  Du  kan  ikke  følge. 

Ørkenvindens  kvalmende  Gus 

vil  atter  slynge  sin  Dunst  om  mit  Hus. 

Min  Mund  vil  atter  i  Lænker  lægges; 

og  hundred  —  hvo  veed   —  kanske  tusind  Aar 

vil  blegne  i  Høst  og  vil  grønnes  i  Vaar, 

for  atter  mit  Smil  af  dets  Gi  av  kan  vækkes, 

for  atter  min  brændende  Livstørst  kan   stilles  — 

Peter  Plus 

(seer  bedrøvet  paa  hende  og  siger  stille). 

Ogsaa  mig  gjør  det  ondt,  vi  maa  skilles. 
Thi  tro  mig,   Gloriant,  Kval  er  min  Higen, 
og  dog  jeg  foler  dens  Krav  som  et  Bud. 
Mit  Liv  er  en  evig,  rastløs  Stigen 
hojere  op  og  længere  ud. 
Den  Ring,  Du  gav  mig,  er  skjøn  som  faa; 
men  kun  om  Armen  dens  Guld  kan  række. 
Om  Panden,  her!  —  gad  en  Ring  jeg  lægge. 

(River  sig  løs.) 

Prinsesse  Gloriant 

(strækker  Armene  ud  efter  ham). 

Du  kommer  igjen?  —  ej   sandt."     Du  maa  —  ! 
Et  Blik,  et  Haab  —  blot  et  eneste  Ord! 


Lev  vel 

(mod  Baggrunden). 

Prinsesse  Gloriant. 
Lev  vel ! 

(Synker  med  et  Skrig  om  midt  paa  Scenen.) 

Skaren 

(i  Baggrunden). 

Afsted! 


Peter  Plus. 

Nu  ombord! 

\Gaaer  hurtigt  ned  ad  Landingstrappen,  fulgt  af  de  fredløse  Mænd.t 

Chor 

(der  omringer  Prinsessen). 

Kort  var  Smilets  lyse  Glæde, 
kort  var  Ringens  gyldne  Lykke! 
Over  Øens  Duft  og  Skjønhed 
falder  atter  Døs  og  Skygge. 
Bølgen  hulker  kvalt  og  stille 
mod  den  høje  Marmordæmning. 
Dage  komme,  Dage  skifte  — ! 
evig  samme  tunge  Stemning. 

iTæppet  er  langsomt  faldet.) 


TREDIE  AKT. 


Borgen  i  en  stor  Stad. 

Riddersalen;  mark,  skummel.  Træ-paneler  med  Vaaben  og  Faner. 
I  Væggen  tilhøjre  en  Række  Vinduer  med  tavlede,  farvede  Ruder.  Stole 
langsmed  Væggen.  I  Forgrunden  tilhøjre  et  stort  massivt  Bord  med  Arm- 
stole ved.     Dør  i  Baggrunden  og  i  Baggrundshjørnet  tilhøjre. 

Midt  paa  Væggen  tilvenstre  :  T  h  r  o  n  e  n ,  som  staaer  paa  en  Forhøjning, 
hvortil  et  Par  Trin  føre  op.  Mørke  Drapperier  omkring  den ;  forgyldt 
Himmel  ovenover. 

Mørke,  middelalderlige  Dragter. 


I. 


Oldfruen. 

Morgendæmring,  der  snart  gaaer  over  til  fuldt  Dagslys. 

Akten    indledes    med    Musik,    der    først    tier,    naar    Oldfruen    har    endt    sin 
Monolog. 

Oldfruen 

len  ældgammel,  hvidhaaret  Kvinde,    klædt  i  graat,  sidder  og  spinder  paa  en 
Ten  i  Ly  af  Thronen  . 

Snart  i  tvende  Aar  har  Krigen 
blytung  over  Landet  skumret. 

Snart  i  tvende  Aar  har  Byen 
ej   en  rolig  Time  slumret. 
Klokker  klemte,  nattevaagne; 
Vaaben  brage,  Dyrtid  tynger. 
Sort  og  levret  strækker  Pesten 
Haanden  op  af  Valens  Dynger. 


Sejge  Traade,  senestærke, 
har  i  Tusindvis  jeg  tvundet; 
Fyrster  blev  i  Graven  sænket, 
svøbt  i  Lin,  som  jeg  har  spundet. 
Helteslægter  saae  jeg  svinde; 
Kongerækker  saae  jeg  blegne. 
Nu  er  Kronen  hugget  sønder, 
nu  er  Konger  alle  Vegne. 


Men  igjennem  Taagemulmet 
bryder  der  en  Lysning  frem : 
Haab  om  Fred  og  Bud  om  Frelse 
for  mit  haardtbetrængte  Hjem. 
Nær  er  Solen,  i  hvis  Morgen 
alle  Nattens  Skygger  drukne. 
Nær  er  han,  til  hvem  jeg  gj emmer 
Purpurklæder,  silkestukne. 

Prins    Marcus,    en    ung,     kraftig    Mand,    vaabenklædi,    kommer    fra 
Baggrunden  og  vinker  ud  ad  Doren  tilhøjre. 
To  Drabanter  komme  fra  Vagtstucn. 


Prins  Marcus. 
Hvad  Nyt?  —  er  Natten  forløbet  i  Fred? 

Drabant. 
Der  er  Intet  hændet,  saavidt  jeg  veed. 
Men  efter  hvad  Spejderne  os  berette, 
er  Fjenden  draget  mod  Nord  en  Smule. 

Prins  Marcus. 
Der  kan  Ingen  over  Murene  sætte, 
medmindre  de  da  kunne  flyve  som  Fugle. 
Veed  I  nøjagtigt,  hvor  mange  der  faldt 
ved  Stormen  igaar,  paa  det  søndre  Vænge? 

Drabant. 
Halvhundred,  siges  der.  Alt  i  Alt. 

Prins  Marcus. 
Halvhundred  ? 

(Slaaer  det  hen.) 

Des  færre,  der  sulte  og  trænge 

Drabant. 
Herre,  det  er  mer,  end  vor  By  kan  forvinde. 
Een  Storm  endnu,  og  hvert  Haab  er  forbi. 
Nøden  er  haard,  og  derfor  — 


?4_ 

Prins  Marcus 

(afbryder  ham  barsk'. 


Hold  inde 


med  Jert  fordømte  Kjællingeri. 
At  Nøden  er  stor,  veed  jeg  bedre  end  Du. 
Men  der  skal  gives  Raad  endnu. 
Hvor  er  Prins  Regius? 

Drabant. 

I  sin  Alkove. 

Prins  Marcus. 
Hvem  der  havde  hans  syge  Krop! 
Blot  han  lægger  sig,  kan  han  sove. 

(Til  anden  Drabant.) 

Væk  ham,  hurtigt!  og  bring  ham  herop. 
Anden  Drabant 

fud  i  Baggrunden  1. 

Prins  Marcus 

(sætter  sig  i  Forgrunden). 

Ellers  Intet  — ? 

Det  blev  mig  fortalt, 
her  spøgte  for  Tiden.     Den  gamle  Kvinde, 
Oldfruen,  hører  jeg,  bliver  hun  kaldt, 
som  plejer  at  komme  til  Syne  herinde, 
hver  Gang  en  Konges  Kroning  er  nær, 
skal  nys  være  seet  i  Hallen  her. 

Drabant. 
Jeg  Intet  har  mærket,  de  Andre  ej  heller. 
Men  een  af  Prins  Regius'  Folk  fortæller. 

at  Prinsen  har  talt  med  en  Kvinde  igaar, 

ældgammel,  bojet  med  hvide  Haar. 

Flun  sad  ved  en  Ten  i  en  Krog  og  spandt. 

Prins  Marcus 

(rejser  sig). 

Hvor  r 

Drabant 

(peger  hen,  hvor  Oldfruen  sidder). 

Derhenne,  oppe  ved  Thronen. 
Prins  Marcus 

'der  lige  saa  lidt  som  Drabanten  kan  se  hende"). 

Dromme ! 

Drabant. 
Ja,  Sagnet  skal  være  sandt. 
Jeg  talte  igaar  med  en  Mand,  der  saae 
den  sidste  Kroning;  han  sværger  paa, 
at  det  var  hende,  Spindekonen, 
der  rakte  Kongen  baade  Kaaben  og  Kronen. 

Prins  Marcus. 
Overtro,  dumt  Tøjeri !  —  Du  kan  gaa. 

Drabant 

(ud  tilhøjre). 


Prins  Regius,  en  bleg,  syg  Yngling,  med  magre,  kloge  Træk, 
mørktklædt,  kommer  fra  Baggrunden,  støttende  sig  med  den  ene  Haand 
paa  en  Stok,  med  den  anden  paa  Drabantens  Arm.  Han  gaaer  langsomt  og 
med  Besvær 

Drabanten    fører    ham    hen     til     en    Stol     i    Forgrunden    og    forlader 
Scenen  gjennem  Døren  i  Baggrunden  tilhøjre. 

Prins  Regius 

(sætter  sig).  » 

Du  sendte  mig  Bud? 

Prins  Marcus 

(strækker  Haanden  uJ). 

Ræk  mig  Haanden,  Fætter. 
Der  maa  en  Ende  paa  vore  Trætter. 
Hvis  ikke  om  føje  Tid  en  Fremmed 
skal  brænde  Byen,  hærge  Slottet 
og  bringe  baade  Dig  og  mig  paa  Skafottet, 
maa  vi  enes  og  værge  Hjemmet. 

(Da  Regius  ikke  tager  hans  Haand.) 

Sid  ikke  der  saa  stiv  og  kold, 

som  var  Du  en  Sten  uden  Liv  og  Kjærne. 

Jeg  har  Uret,  erkjender  det  gjerne. 

Jeg  førte  Dig  hid  til  min  Borg  med  Vold 

for  her  ved  dit  Navn  at  styrke  min  Sag, 

da  jeg  vidste.  Mange  vilde  følge  dit  Flag. 

Men  nu  maa  alle  smaa  Hensyn  vige 

for  eet,  for  det  store:  Land  og  Rige. 

Vi  høre  jo  dog  til  den  samme  Slægt. 
Lad  os  i  Fællesskab  hævde  dens  Ære. 

Prins  Regius 

(smiler). 

Jeg  fatter  ej,  hvad  Betydning  og  Vægt 

Du  skjænker  de  Vaaben,  som  jeg  kan  bære, 
jeg,  som  knap  kan  paa  Benene  støtte. 

Prins  Marcus. 
Jeg  taler  ikke  om  Vaaben-nytte. 
Men  ingen  Mand  i  det  hele  Rige 
er  elsket  som  Du  af  Høj  og  Lav. 
Selv  Børnene  flokkes  jo  om  din  Stav, 
blot  de  se  Dig  ned  ad  Slotstrappen  stige. 

Der  er  Nød   overalt.     Der   er  Mangel  paa  Føde, 

og  Mangel  paa  Mod  og  paa  Tro  til  vor  Sag; 

men  vilde  Du  tale  til  Folket  idag, 

D  u  kunde  faa  Hjerterne  til  at  gløde. 

Peger  Du  blot  paa  Dig  selv  og  siger: 

»se,  jeg  er  syg,  jeg  er  lam  og  svag; 

men  før  jeg  hylder  den  fremmede  Kriger, 

før  falder  jeg  under  mit  brændte  Flag!« 

—  da  vil  i  et  Nu  deres  Sult  de  glemme; 

Ingen  vil  mer  høre  Tale  om  Fred. 

Og  tro  mig:  den  Kamp,  som  da  finder  Sted, 

vil  knuse  Fjenden  som  et  Alpeskred 

og  for  bestandig  hans  Fremgang  hæmme. 

Prins  Regius 

(ryster  paa  Hovedet). 

Selv  om  jeg  kunde  vore  Krigere  tvinge 
til  Mod,  til  Fortvivlelse  endnu  en  Gang, 
det  vilde  dog  ingen  Sejer  bringe. 

(Seer  fast  paa  ham.) 

7 

Nej,  Marcus,  er  Vejen  end  nok  saa  trang, 
til  Fred  og  Frelse  staaer  een  kun  aaben: 
at  boje  Xakken  og  strække  Vaaben;  — 
ej  for  at  redde  mit  Liv  og  dit  eget, 
for  Folkets  Skvld,  der  har  lidt  saa  meget 
og  snart  forbloder  af  Sa\-n  og  \'under. 

Prins  Marcus 

(ketdgt). 

Kr\-be  til  Korset  fejgt  bukke  under  r 

Prtss  Regius. 
Ingen  kan  staa  mod  den  Fremmedes  S\"ærd. 
Med  Undren  har  jeg  fra  forste  Færd 
fulgt  hans  Bane,  den  sejersbaame. 

I  Med  OrerbeTLsrfT'g.  > 

Han  er  Kongen,  den  sande,  den  kaame. 

Press  Marcus. 
En  Troldmand   er  han,   en  Satans  Udsending- 
Han  landede  her  med  hundrede  Mand 
og  ejer  nu  snart  det  hele  Land. 
Prins  Carl.  mod  h\is  Hær  neppe  min  holdt  Stand, 
slog  han  og  hans  Hob  i  en  Haandevending. 

lS=iiIe-  i7ccik ) 

Men  ogsaa  Du  er  jo  tr\-lleklog. 

De  siger.  Oldfruen  sætter  Dig  Stæ\Tie 

i  Hallen  her  i  sin  Spindekrog. 

Saa  brug  mod  den  Fremmede  da  din  E\Tie. 

Slaa  den  Trold  med  hans  eget  Staal. 

Lad  ham  raadne  fra  Lænd  og  til  Saall 

Prins  Regius 

(Som  under  Marcus'   Replik  bar  vexlct  et  Blik  med  Oldfruen). 

At  mine  Øjne  maaske  kunne  se, 
hvad  let  for  Andres  i  Dunster  hylles, 
det  nægter  jeg  ikke.     Den  Evne  skyldes 
min  Fodselsstjerne,  min  gode  Fe. 

Men  Troldmand  er  jeg  saa  lidet  som  han. 

Prins  Marcus. 
Du  troer,  han  vandt  Sejer  paa  ærlig  Maade? 

Prins  Regius 

(med  Vægt). 

Døm  selv:  jeg  er  værkbruden  —  Du  en  Tyran 
Prins  Carl  havde  drukket  bort  sin  Forstand. 
At  Folket  i  al  sin  Nød  og  Vaade 
vælger  en  Fremmed  til  at  styre  vort  Land, 
tykkes  just  ikke  mig  nogen  Gaade. 

Prins  Marcus 

(staaer  foran  ham). 

Du  nægter  mig  altsaa  din  Hjælp?  —  Velan! 
Saa  har  Du  forbrudt  dit  Liv   med   det  Samme. 
Og  hende  —  den  gamle  Kjælling  ved  Rokken  — 
ogsaa  hende  skal  jeg  vide  at  ramme. 

Prins  Regius. 
Mit  Hoved  lægger  Du  let  paa  Blokken. 
Men  vogt  Dig,  med  hende  at  drive  Spot. 
Slægt  efter  Slægt  har  den  Sandhed  erfaret, 


lOO 

at  her  i  Riget  har  ingen  Drot 

i  Trods  mod  hende  sin  Krone  bevaret. 

(Trompeter  udenfor  Scenen,  i 
Drabanten  kommer  hurtigt  fra  Baggrunden. 

Drabant. 

Herre ! 

Prins  Marcus. 
Hvad  nu.^ 

Drabant. 

En  dristig  Flok 
har  stormet  Byen  fra  Muren  i  Nord, 
hvor  Ingen  holdt  Vagt,  da  ifølge  dit  Ord 
den  bratte  Væg  var  Beskyttelse  nok. 


Prins  Marcus. 

sver  ikke  den  IV 
hvis  Fod  finder  Fæste  i  Klippens  Revner. 


Umuligt.     Der  lever  ikke  den  Mand 


Drabant. 
Den  Fremmede  selv  fører  Skaren  an. 

Prins  Marcus 

(vendt  mod  Regius). 

Nægt  nu,  om  Du  kan,  han  har  Trolddoms-evner. 
Og  ve  Dig,  hvis  ikke  din  Slægt  Du  hævner! 

(Hurtigt  ud  i  Baggrunden,  fulgt  af  Drabanten.) 


lOI 

(Kamplarm  udenfor  Scenen.) 

Prins  Regius 

(rejser  sig  og  gaaer  med  Besvær  hen  til  Vinduet  i  Forgrunden  tilhøjre). 

(Pause.) 


Oldfruen. 


Prins  Regius. 


Prins  Regius 

(vender  sig). 

Ja. 

Oldfruen. 
Hvad  seer  Du? 

Prins  Regius 

(seer  ud). 

Sejer 
Den  Fremmedes  Fane  paa  Murtinden  vajer. 

iPause.) 

Oldfruen. 
Seer  Du  Prins  Marcus? 

Prins  Regius. 

Han  svinger  Flaget, 
samler  sin  Skare,  gaaer  fremmest  i  Slaget. 

(Pause.) 

Oldfruen. 
Hvad  seer  Du  mere? 

Prins  Regius 

(med  Ophold). 

Hans  Fjender  er  mange. 
Han  omringes  —  styrter  —  tages  til  Fange. 

Oldfruen. 
Saa  er  der  altsaa  kun  En  endnu, 
een  Fjende,  den  Fremmede  end  maa  besejre. 

Prins  Regius. 
Hvem  ? 

Oldfruen 

(seer  prøvende  paa  ham). 

Dig  selv. 

Prins  Regius 

(sætter  sig  ved  Vinduet). 

Der  fejler  Du. 
Trygt,  uden  Nag  vil  hans  Kroning  jeg  fejre. 
Ja,  selv  om  han  tager  mit  Liv,  som  han  tog 
de  andre  Prinsers,  jeg  priser  ham  dog, 
fordi  han  skjænker  det  Folk,  der  lider, 
det  Folk,  jeg  elsker.  Freden  omsider. 

Oldfruen 

(spindende). 

Tynd  er  din  Traad ;  dog  stærk  og  sej  g 
som  Nerven,  der  hærdes,  jo  mere  den  slider. 

Prins  Regius 

(har  atter  rejst  sig). 

Nu  stilner  Kampen.     Der  ryddes  Vej. 

Oldfruen. 
Seer  Du  den  Fremmede? 

Prins  Regius. 

Stolt  og  djærv, 
fulgt  af  sin  Stab  over  Torvet  han  rider  — 

(Kort  Ophold.) 

Og  liyldes  af  Folket  fra  alle  Sider. 
Oldfruen 

(rejser  sig). 

Saa  er  det  paa  Tide,  jeg  passer  mit  Hverv. 

(Forsvinder  mellem  Drapperierne  om  Thronen.) 

Prins  Regius 

(sidder  et  Øjeblik  alene  paa  Scenen). 


Hovdingen  fra  forrige    Akt  kommer    fra  Baggrunden  med  en  Skare 
Bevæbnede. 

Høvdingen 

(gaaer  hen  til  Prinsen). 

Dit  Sværd. 

Prins  Regius. 
Jeg  har  intet  Sværd,  som  Du  seer. 
Men  tag  min  Stok,    hvis  Du  frygter  min  Vælde. 

Høvdingen 

itil  sine  Mænd). 

Læg  ham  i  Lænker.     Før  Kroningen  skeer, 
vil  Kongen  Dom  over  Prinserne  fælde. 

Prins  Regius 

(til  dem,  der  binde  hans  Hænder). 

Jeg  raader  Jer,  Folk,  bind  fast  og  bind  haardt. 
En  Kæmpe  som  mig  er  det  farligt  at  skaane. 

(Fjøres    mod    højre    paa  Høvdingens    Vink    og    siger,    idet    han    gaaer  forbi 

denne.) 

Den  Dag,  jeg  tænker  at  løbe  bort, 
haaber  jeg.  Du  et  Par  Ben  mig  vil  laane. 

(Føres  ud  i  Baggrunden  tilhøjre.) 


Baggrundsdøren  slaaes  op  paa  vid  Gab. 

Kort  efter  kommer 

Peter  Plus  fra  Baggrunden.  Han  er  vaabenklædt,  med  Hjelm  og 
Skjold.  Hans  Udseende  er  blevet  mandigere;  han  har  Skjæg  om  Hagen,  og 
hans  Ansigt  bærer  Præg  af  Kamp  og  Strabadser. 

En  Skare  Riddersmænd  følge  ham. 


Peter  Plus 
Byen  er  vor! 

(Til  en   Drabant.) 

Tag  her  mine  Vaaben. 

(Lægger  Hjelm  og  Skjold  og  vender  sig  til  Høvdingen.) 

Og  bring  mig  saa  Kronen  og  Purpurkaaben. 

Folket  venter  i  Slottets  Gaard 

med  Frydeskrig  og  med  Hyldings-raaben. 

Høvdingen. 
Kronen  er  din. 

Kun  Et  vi  forlanger, 
før  Du  tør  fæste  dens  Ring  om  dit  Haar: 
Dom  over  Prinserne,  dine  Fanger. 

Peter  Plus 

(vil  slaa  det  hen). 

Jeg  ynkes  over  deres  unge  Aar. 

(Med  en  Haandbevægelse.) 

Gjor,  som  jeg  byder:  hent  Rigets  Juvel, 
Ringen,  der  slutter  tungt  om  min  Pande, 
at  Lykken,  den  eneste  store  og  sande, 
omsider  kan  blive  min  Sjæl  til  Del. 

Høvdingen 

(bliver  staaende). 

Herre,  vor  Fordring  staaer  fast  som  Sten. 
For  Dommen  er  fældt,  dine  Fjender  til  Men 

Peter  Plus 

(bryder  ham  stærkt  af). 

Hvem  fordrer }  —  er  j  e  g  ikke  Herre  her  ? 
Blev  ikke  Sejren  skabt  ved  min  Klinge? 
Har  ikke  mit  Held  som  en  Ørnevinge 
baaret  Jer  over  Klipper  og  Skjær! 
V^aaged'  jeg  ikke  fra  Gry  og  til  Gry, 
naar  saae  I  mig  ørkesløs  raste  og  dvæle  .^^ 
Gød  jeg  ikke  Haab  i  de  modløse  Sjæle 
saa  frem  vi  os  kæmped  fra  By  til  By.^^ 
Har  ikke  alle  Stjerner,  alle  Magter  i  Livet 
mig,  mig  alene  Velsignelsen  givet.? 

Høvdingen. 
Kom  ihu,  hvad  Du  selv  har  sagt. 
Du  loved'  os  Sejer,  den  har  Du  bragt; 
Du  loved'  os  mere:  Du  loved'  os  Fred. 
Du  svoer  endogsaa  en  hellig  Ed  — 

Peter  PlUvS. 
Ja,  ja.     Det  er  sandt,  deres  Død  jeg  svoer, 
da  I  forlangte  mit  Konge-ord. 
Men  nu,  jeg  endelig  staaer  ved  Maalet, 
er  Rusen  for  døvende,  Fryden  for  stor, 
til  at  jeg  kan  tænke  paa  Bødlen  og  Baalet. 

Høvdingen. 
Du  er  fremmed  i  Landet  maa  vel  Du  mindes. 
Endnu  i  Tusindvis  Folk  der  findes, 
som  ere  de  tvende  Prinser  tro. 
Landet  vil  ikke  faa  Fred  og  Ro, 
men  Oprør  vil  ulme  og  Planer  lægges 
Dig  til  Vaade  og  dem  til  Gavn, 
om  ej  deres  stridige  Halse  knækkes. 

Jeg  taler  her  i  de  Stormænds  Navn, 
der  toge  Dig  med  fra  Prinsessens  0. 
Ogsaa  vi  har  et  Ord  her  at  sige. 
Vi  fordre  det  af  Dig:  de  Tvende  maa  dø, 
om  Sejren  skal  fæste  Rod  i  dit  Rige. 

Følget  i  Baggrunden  giver  sin  Samstemning  til  Kjende. 

Peter  Plus 

(vendt  mod  Følget). 

Idag  skal  Jubel  hvert  Ansigt  præge ; 
Fest  skal  fylde  selv  den  fattigste  Vraa. 
Fra  Hus  til  Hus  skal  min  Sejer  gaa 
som  en  undergjørende  Læge; 
tørre  hvert  Øje,  hele  hver  Vunde, 


lo; 


og  Glæden  skal  lære  Folket  idag 

at  samles  om  mig,  at  tro  paa  min  Sag. 

Idag  skal  intet  Liv  gaa  til  Grunde. 

Høvdingen. 
Byg  ikke  paa  Glæden.     Dens  Glans  er  Bedrag. 
Bag  Festens  Larm  og  de  smilende  Munde 
groer  allerfrodigst  det  gamle  Nag. 
Af  Roser  kan  Ingen  en  Throne  rejse; 
med  Staal  maa  den  vies,  paa  Jern  maa  den  knejse. 

Peter  Plus. 
Jeg  skulde  plette  mit  Højtids-lin 
med  Blodets  Draaber,  de  levret-brune  ? 
Jeg  skulde  blande  min  Glædes-vin 
med  Smertens  giftige  bedske  Alrune?  » 

(Smiler.) 

Nej,  nej!  stol  trygt  paa  min  Magt  og  dens  Under. 
Hvor  højt  den  naaer,  og  hvor  dybt  den  bunder, 
veed  knap  jeg  selv  og  Du  endnu  mindre. 
Hidtil  har  Ingen  dens  Løb  kunnet  hindre. 

Bring  saa  min  Krone! 

Høvdingen 

(bliver  urokkelig  staaende). 

Med  Mened,  med  Trods 
skal  altsaa  din  Magt,  din  Regering  begynde. 
Dine  værste  Fjender  vil  Fred  Du  forkynde 
og  svige  dit  givne  Ord  til  os, 
der  blindt  for  Dig  og  din  Sejer  stred? 

Hvor  kan  vi  saa  tro  paa  dit  Ord  herefter, 
hvor  kan  vi  sværge  Dig  Hyldings-ed, 
naar  Løftebrudd  ved  din  Tunge  hefter? 

(Bifald  fra  Følget.) 

Hykle  Dig  vil  vi,  fordi  vi  maa; 

men  ingen  Jubel  dit  Øre  vil  naa. 

Tause  bøje  vi  os  for  din  Klinge 

og  frygte  den  Fremtid,  din  Udsæd  vil  bringe. 

Peter  Plus 

(staaer  uvis). 
(Kort  Pause.) 

Høvdingen 

(et  Skridt  imod  ham.) 

Herre,  Du  veed,  jeg  ærer  din  Magt, 
vil  vove  Alt  for  at  eje  din  Naade. 
Tro  mig,  hvad  her  jeg  har  gjort  og  sagt, 
er  skeet  til  dit  og  dit  Riges  Baade. 

Peter  Plus 

(i  Tanker;. 

Intet  er  fuldendt.     I  Alt  er  der  Skaar: 
Skyer  selv  der,  hvor  Solen  blender, 
Frostpletter  selv  i  den  fejreste  Vaar. 

(Bryder  ud.) 

Kronen,  Kronen!  —  blot  den  jeg  faaer, 
saa  ske,  som  I  vil ;  jeg  toer  mine  Hænder. 

Høvdingen 

(til  en  Drabant). 

Før  Fangerne  hid. 

vTil  en  anden 

Lad  Krc 

(Drabanterne  ud  til  de  forskjellige  Sider.) 


Lad  Kronen  bringe 


Prins  Marcus  og  Prins  Regius  føres  lænkede  ind  fra  højre; 
Marcus  forrest,  saaledes  at  Regius  ikke  sees  af  Peter  Plus,  [før  Marcus  har 
forladt  Scenen. 


Peter  Plus 

(træder  op  paa  Thronens  øverste  Trin  og  siger  hurtigt). 

Prinserne  har  forbrudt  deres  Liv. 
F'or  Folkets  og  Landets  Skyld,  for  at  tvinge 
hvert  oprørsk  Haab,  hver  spirende  Kiv, 
maa  deres  Hoveder  for  Øxen  springe. 

Prins  Marcus 

(med  Haan). 

For  Folk  og  Land,  hvor  lyder  det  skjønt! 
Skafottet  prydes  med  Palmegrønt. 

(Et  Skridt  frem.) 

Var  Kampen  idag  til  min  Fordel  endt, 
jeg  håndled'  som  Du,  håndled'  uden  at  bUnke. 
Men  jeg  turde  været  mit  Magtsprog  bekjendt, 
smykked'  det  ikke  med  Pral  og  Sminke. 

Peter  Plus 

(hidsigt). 

Ja  vist.     For  Dig  og  for  dine  Lige 

trives  kun  Lykken  i  blodig  Jord. 

Just  derfor  er  det,  at  hvert  et  Spor 

af  Dig  og  din  Slægt  ryddes  ud  af  mit  Rige. 

Prins  Marcus 

(føres  ud  i  Baggrunden). 

Prins  Regius 

(støttet  paa  to  Drabanter  slæber  sig  mod  Døren  i  Baggrunden;    standser  og 
siger  til  Drabanterne). 

Dvæl  kun  et  Øjeblik,  her  lad  mig  staa. 

(Kort  Pause,  hvori  han  og  Peter  Plus  vexle  Blikke.) 

Nu  har  jeg  seet  ham.     Nu  lad  os  gaa. 

(Videre  mod  Baggrunden.) 

Peter  Plus 

(følger  ham  med  Øjnene). 

Stands,  Drabanter!  stands. 

(Drabanterne  standse.) 

Prins  Regius 

(vender  sig  mod  Peter  Plus). 

Peter  Plus. 

Hvorfor  drager 
Du  Foden  efter  Dig,  syg  og  træt? 
som  smertede  Dig  hvert  Skridt,  Du  tager. 

Prins  Regius 

(som  føres  nogle  Skridt  frem). 

Fordi  mine  Ben  kun  bære  mig  slet. 

Peter  Plus. 
Blev  Du  i  Slaget  saaret  og  skudt? 

I  Med  Besvær.) 

eller  har  Dødsdommen  Dip-  bedøvet? 

Prins  Rf.gius 

(betragter  ham  roligt). 

Ej  Saar  eller  Angst  mine  Muskler  har  sløvet. 
F'ra  Moders  Liv  var  min  Helsen  brudt. 


Peter  Plus 

(med  et  stærkt  Udbrud'. 


Krøbling  t 


Prins  Regius. 
Jeg  troer,  de  kalder  mig  saa. 

Peter  Plus 

(vender  sig  til  Høvdingen*. 

Hvad  var  hans  Brøde?  hvad  kunde  han  synde? 
Han,  som  laa  vanfør  og  syg  paa  sit  Hynde, 
som  kun  ved  Andres  Hjælp  kunde  gaa, 
og  neppe  kan  bære  et  Sværd  ved  sin  Side? 

Prins  Regius. 
Du,  som  har  dømt  mig.  Du  maa  det  vel  vide. 

Peter  Plus 

(til  Drabanterne). 

Løs  ham.     Hans  Lænker  i  Øjet  mig  skære. 
De  ligge  som  Bly  om  min  Konge-ære. 

Høvdingen. 
Betænk  — 

Peter  Plus. 
Prins  Marcus  mishandler  sit  Folk. 
Drabet  paa  ham  kan  jeg  fra  mig  skyde. 

dog  rejse  mit  Hoved,  dog  Sejren  nyde  ; 

men  løfter  jeg  mod  en  Krøbling  min  Dolk 

Høvdingen. 
Herre,  den  Mildhed  vil  Du  fortryde. 

Prins  Regius 

(løslades,  støtter  sig  bestandig  til  en  Drabant). 

Peter  Plus 

(bestandig  vendt  mod  Høvdingen). 

En  værkbruden  Mand,  der  neppe  formaaer 
med  egen  Haand  at  spænde  sit  Bælte, 
ham  vil  I  give  Ulivssaar .^^ 
Og  I  vil  regnes  for  Mænd  og  Helte  r 

(Til  en  Drabant.) 

Skyd  frem  en  Stol,  lad  ham  sidde  ned. 
Jeg  ynkes  over  hans  Usselhed. 

Prins  Regius 

(til  hvem  der  skydes  en    Stol  frem,    sætter    sig    ikke,    men    stcjrtter    sig    kun 

til  den). 

Herre  — 

Peter  Plus 

(stiger  ned  fra  Thronen). 

Ræk  mig  din  Haand  og  tilgiv, 
at  jeg  i  min  Rus  vilde  tage  dit  Liv. 

Prins  Regius 

(tager  hans  Haand  og  seer  længe  paa  ham  uden  at  kunne  tale). 

Pkter  Plus 

(smiler). 

Du  stirrer  paa  mig,  som  vilde  Du  bryde 
ind  i  min  Sjæl  for  dens  Løndom  at  tyde. 
Ja,  Stakkel!  hvor  skulde  Du  fatte  mit  Værk? 
Du,  som  ej  aner,  hvad  det  vil  sige 
at  have  Kræfter  og  være  stærk. 

Prins  Regius. 
Jeg  veed,  Du  er  een  af  de  Lykkelige, 
hvis  Sejer  i  Villien  alene  beroer. 

Herre,  tillad  din  Fange  et  Ord! 

Peter  Plus 

(bejaer  med  et  Smil). 

Prins  Regius. 
Alt  før  Du  kom,  har  jeg  følt.  Du  var  Frelsen, 
Staal  for  vor  Villie,  Bod  for  vor  Helsen. 
Men  aldrig,  saasandt  paa  en  Gud  jeg  troer, 
har  jeg  misundt  Ørnen  dens  Fjedre. 
Den  Lykke,  der  lyser  i  Guld  og  Staal, 
var  aldrig  i  Drøm  eller  Liv  mit  Maal. 
Der  gives  en  anden,  større  og  bedre. 


Peter  Plus 

(studser). 


En  større.? 


Prins  Regius. 
En  større  for  Dig  som  for  mig. 
Og  derfor,  Herre,  takker  jeg  Dig, 

fordi  Du  idag  har  skjænket  mig  Livet, 

at  jeg  kan  følge  Dig  frem  paa  din  Vej ; 

se  de  Evner,  der  blev  Dig  givet, 

folde  sig  ud  i  kongelig  Pragt, 

kjende  det  Maal,  som  Du  styrer  efter. 

Thi  Kronen    ej  sandt?  og  Kronens  Magt 

er  dog  kun  et  Middel  for  Aandens  Kræfter. 

Peter  Plus. 
Kronen  er  Alt;  den  er  Maalet  selv, 
den  højeste  Tind  under  Himlens  Hvælv. 
Der,  hvor  den  lyser,  staaer  Alt  i  Flor; 
der,  hvor  den  skygger,  Intet  spirer  og  groer. 
Legemer  og  Villier,  Aander  og  Sjæle, 
Alle  maa  for  dens  Helligdom  knæle. 

Under  denne  Replik  er 

Oldfruen,    bærende  Kronen    og  Kaaben,    traadt   frem    paa  Thronens 
øverste  Trin.     Forundring  og  Dødsstilhed  i  hele  Skaren. 

Peter  Plus 

(vender  sig  om  imod  hende). 

Saa  ræk  mig  da  Rigets  det  gamle  Klenod, 
som  mægtige  Konger  før  mig  har  baaret. 

Oldfruen 

(løfter  Kronen). 

Efter  gammel  Sæd,  bøj  Knæ  for  min  Fod. 
Peter  Plus 

I, tager  Kronen  fra  hende  . 

Selv  kan  jeg  fæste  mig  Ringen  om  Haaret. 

(.Betragter  den.) 

Du  tindekranste,  Du  tunge,  Du  stærke! 

Sol  om  mit  Hoved,  Mur  om  min  Pande, 

Evigheds  Tegn,  Alherligheds  Mærke, 

der  rækker  dit  Spir  mod  de  himmelske  Lande  ! 

(Sætter  den  paa.) 

med   skjælvende    Haand    om   mit   Haar   jeg   Dig 

sætter, 
og  foler  om  Panden  et  helligt  Gys. 
Hver  Længsel  Du  stiller,  hver  Trang  Du  mætter; 
og  naar  jeg  Øjet  mod  Fremtiden  retter, 
straaler  Alt  i  det  klareste  Lys. 

(Til  Oldfruen.) 

Læg  Kaaben  om  Skulderen,  gamle  Sibylle ! 

(Det  skeer,  —  Til  Skaren.) 

Nu  bort,  at  Folket  sin  Konge  kan  hylde! 

(Gaaer  hurtigt  ud  i  Baggrunden,  fulgt  af  Skaren,  der  hilser  ham  med 
Hyldingsraab.) 

Tæppet    falder. 


Orchestret  falder  ind  med  en  Kroningsmarsch ,  hvis  Toner  efter- 
haanden  tabe  sig  og  gaa  over  i  klagende  Harmonier.  Disse  ophøre  først, 
efterat  Tæppet  atter  er  gaaet  op,  og  Oldfruen  har  endt  sin  Monolog. 

II. 


Det  er  Dag,   henimod  Skumring. 

Oldfruen 

(sidder  og  spinder  i  Thronens  Ly). 

Krigens  Gny  forlængst  er  stilnet. 
Sværd  og  Spyd  paa  Væggen  prunke. 
Eet  er  Riget,  een  er  Kongen; 
slukt  er  hver  en  oprørsk  Funke. 
Byens  Klokker  dog  bestandig 
angstfuldt  klemte,  vagtsomt  kime. 
End  er  Frelsen  ikke  fuldbragt; 
end  er  Nødens  strenge  Time. 

Thi  af  Krigens  døde  Drage, 
der  sit  Blod  om  Byen  skylled', 
hæved'  sig  paa  tyste  Vinger 
Pestens  Gjenfærd,  dunstomhyllet. 
Og  hvad  Krigens  Drage  skaaned, 
hugger  hun  med  graadigt  Næb. 
Alle  Livets  Vanvids-synder 
bære  hendes  Dronningslæb. 

Fred  har  Landet,  ingen  Glæde; 
Søvn  har  Byen,  ingen  Hvile. 
Rastlos  sees  den  store  Konge 
gjennem  Stad  og  Borg  at  ile: 
Kronen  fast  om  Panden  presset, 
Kaaben  tæt  om  Skuldren  slængt. 
Deres  gyldne  Kongebyrde 
mindre  tung  han  havde  tænkt. 


En  Drabant  aabner  Døren    i  Baggrunden   for  Prins  Regius,    der 
kommer,  støttet  til  en  Tjener. 

Prins  Regius 

(i  Døren). 

Hvor  er  Kongen?  jeg  seer  ham  ikke. 

Drabant 

(som  staaer  udenfor  Døren). 

Kongen  er  draget  paa  Jagt  idag. 

Prins  Regius  (gaaer  ind). 
(Døren  lukkes.) 

Prins  Regius 

(frem). 

Paa  Jagt!  —  til  Gilde  og  lystigt  Lag, 
mens  tusind  Sjæle  i  Dødskamp  ligge ! 

(Sætter  sig  i  Forgrunden.) 

Igaar  gik  han  rundt  fra  Hus  til  Hus, 
saae  til  de  Syge,  rakte  dem  Drikke, 
og  nu  idag  i  Sus  og  Dus  —  ! 

Hans  ene  Ord  mod  det  andet  strider; 
han  saaer  iflæng  og  høster  iflæng. 
Snart  tykkes  han  stor,  og  til  andre  Tider 
hgner  han  mere  en  tankeløs  Dreng. 
—  Eller  synes  han  kun  at  famle, 
og  er  det  mig  kanske,  der  er  blind, 
der  ikke  formaaer  til  een  at  samle 
alle  Traadene  i  hans  Spind? 

(Kort  Pause.) 

Hør  Trav  i  Gaarden  og  Hundeglam. 
Se  efter,  Gotfred. 

Tjeneren 

(ved  Vinduet  tilhøjre). 

Ja,  det  er  ham. 
Jeg  seer  hans  Krone  i  Solen  skinne. 

Prins  Regius. 
Altid  bærer  han  den  om  Panden, 
tidlig  og  silde,  ude  og  inde, 
som  var  det  Kronen,  der  skabte  Manden. 

Tjeneren. 
Af  Smaa  og  Store  er  Gaarden  fuld  ; 
hans  Hest   kan   knap  naa  frem  gjennem  Stimlen. 
Han  nikker  til  Alle  og  kaster  sit  Guld 
til  højre  og  venstre  ud  i  Vrimlen. 

Prins  Regius. 
Ja,  gavmild  er  han,  og  Alle  han  tækkes. 
Men  skal  Guld  bære  gyldne  Frø, 


119 


maa  ikke  blindt  i  en  Hob  man  det  strø, 
men  kjende  Haanden,  hvori  det  lægges. 

(Rejser  sig.) 

Kom.  —  Efter  Jagtens  det  stærke  Ridt 
ønsker  han  sagtens  at  hvile  lidt. 

(Ga.\cr  ved  Tjenerens  Arm  mod  Baggrunden  tilhøjre.) 
(Døren  i  Baggrunden  slaaes  op.) 


Kongen. 


Drabant 

(udenfor) . 


Peter  Plus  kommer   fra  Baggrunden.     Han    har  Kronen    paa  Hove- 
det og  Kaaben  om  Skuldrene.     Udtrykket   er  mørkt  og  forstemt. 

Peter  Plus 

(gaaer  frem,  standser,  da  han  seer  Regius). 

Nej   Regius,  bliv  kun  Du. 
Dit  Selskab  er  aldris;-  Kon2["en  til  Plaare. 
Jeg  trænger  til  Dig,  netop  nu. 

Prins  Regius 

(sætter  sig  i  Forgrunden). 

(Tjeneren  forlader  Scenen.     Døren  lukkes.) 

(Kort  Pause,   hvori  ogsaa  Peter  Plus  sætter  sig.) 

Prins  Regius. 
Du  blev  hurtigt  træt  af  at  jage. 

Peter  Plus. 
Jeg  har  ikke  jaget     Jeg  kunde  ikke. 

(Læner  sig  træt  tilbage.) 

Den  friske  Skovluft  vilde  jeg  drikke, 
længtes  efter  den  grønne  Natur. 

Men  knap  var  jeg  udenfor  Byens  Mur 
og  mærked'  den  svale  Vind  og  Duften 
fra   Mark  og  Eng  - —  —  før  tusinde  Røster 
kaldte  og  skreg  fra  forpinte  Bryster, 
før  tusinde  Hænder  vred  sig  i  Luften, 
og  tusinde  Øjne,  Kjæde  ved  Kjæde, 
febervilde,  brustne  og  graa, 
forjoge  hver  Tanke  om  Fest  og  Glæde, 
hver  Smule  Lindring,  jeg  haabed'  paa. 

Prins  Regius 

(der  iagttager  ham  skarpt'. 

Du   hilstes  ogsaa  med  Jubelskrig, 

da  Folket  saae  Dig  vende  hjem  med  det  Samme. 

Peter  Plus. 
Folket?  hvad  er  Folket.? 

et  Lig, 

en  Hob  af  Stank,  en  afkvistet  Stamme. 

Hvor  er  de  prægtige  Riddersmænd, 

i  prunkende  Klæder,  med  Sværd  ved  Lænd, 

der  skulde  hilse  med  vajende  Faner.? 

Hvor  er  de  hvidklædte  Ridderfruer, 

der  skulde  sidde  som  knejsende  Duer 

paa  Byens  blomstersmykte  Altaner.? 

Lukt  er  hver  Dør  og  hver  Rude  stængt. 
Sørgeflor  er  om  Fanerne  hængt, 
og  Pøbelen  kun,  den  fattige  Bærme, 
Pjalte,  der  husvilde  flakke  og  sværme. 

halvnognc  Born  fra  de  skidneste  Smøger, 

Svirebrodre,  Tiggere,  Skjoger  —  — ! 

—  dem  er  det,  der  skrigende  Vejen  spærre. 

Prins  Regius. 
De  er  dog  ogsaa  Mennesker,   Herre. 

Peter  Plus. 
Mennesker?  —  —  ja,  der  i  Skarnet  sig  vælte 
ligesaa  let  for  en  Smed  eller  Kræmmer, 
loser  han  blot  en  Hvid  fra  sit  Belte. 

Og  denne  Hob  med  de  hæse  Stemmer, 
den  er  mit  P'olk,  mit  P'ølge,  min  Vagt! 
Den  forestiller  min  Kongemagt. 

Prins  Regius. 
Tiden  vil  læge,  og  Tiden  vil  hele. 
Og  letter  først  Pesten  sit  sorte  Slør, 
vil  Smerten,  som  Du  og  dit  Folk  maatte  dele, 
binde  Jer  stærkere  sammen  end  før. 

Peter  Plus. 
Smerten?  —  mig  binder  man  ikke  i  Smerter. 
I  Glæde  har  Folket  og  jeg  sluttet  Pagt. 

Prins  Regius. 
Kast  ikke  Vrag  paa  Smerternes  Magt. 
Der  gives  ej  fastere  Baand  mellem  Hjerter. 

Peter  Plus 

(efter  en  kort  Pause). 

Du  siger  —  naar  Pesten  er  endt?  — 

Ja,  hvad  saa? 
Sorg  er  der  dog  i  hver  eneste  Vraa. 
Træt  er  Landet,  udpint  og  mat, 
som  Legemet  efter  en  Febernat. 
Og  Dage  vil  gaa,  og  Uger  og  Aar, 
før  paany  i  sin  Velmagt  det  staaer. 

Og  inden  det  skeer,  hvo  veed,  kan  der  hænde 
nye  Sorger,  ny  Elende. 
Jeg  selv  kan  blive  gammel  og  graa, 
ude  af  Stand  til  at  nyde  min  Lykke. 
Og  mine  Kræfter  Intet  formaa, 
Intet  mod  alle  de  Aag,  der  trykke. 

Prins  Regius. 
Herre,  selv  gyder  Du  Gift  i  dit  Saar. 
Jeg  kunde  misunde  Dig  dine  Kaar, 
det  Liv,  den  P'remtid,  Du  gaaer  i  Møde. 
Hvad  Kunst  er  det,  at  styre  et  Land, 
der  staaer  i  sin  skjønneste  Blomstergrøde  .^  — 
Det  kan  en  Kvinde,  har  hun  Forstand. 

Rejse  det  Rige,  hvis  Mark  ligger  øde, 
hvis  hele  Liv  er  en  osende  Gnist; 
knuse  hver  Hindring,  rydde  hver  Skranke 
i  Kraft  af  sin  Tro  og  sin  klare  Tanke, 
i  Kraft  af  sin  Kjærlighed,  først  og  sidst; 
det  er  en  Opgave  for  en  Mand. 

Og  vil  Du,  Herre,  jeg  troer,  Du  kan. 

Peter  Plus 

(rejser  sig). 

]eg  passer  kun  slet  ved  et  Sygeleje. 

Jeg  maa  ud  paa  de  aabne  Veje, 

paa  Ærens  Marker,  paa  Kampens  Vidder; 

kun  der  er  der  Rum  for  den  Kraft,  jeg  besidder. 

Jeg  kan  ikke,  vil  ikke  høre  til  dem, 

der  langsomt  slider  og  aser  sig  frem. 

Storm  maa  der  løbes,  Fart  maa  der  til. 

(Sætter  sig  atter.) 

Du  fatter  saa  lidt  den  Kval,  jeg  lider, 

i  disse  tunge,  sump-stille  Tider, 

som  Du  forstaaer,  hvad  en  Konge  vil! 

(Kort  Pause.) 

Prins  Regius 

(betragter  ham  bedrøvet). 

Eet  forstaaer  jeg:  at  Dag  for  Dag 

vil  Du  føle  dit  Aandedrag 

af  større  og  større  Byrder  besværet; 

se  dine  Evners  voxende  Brist, 

og  bøjes  —  bøjes  i  Knæ  tilsidst. 

Peter  Plus 

(løfter  Hovedet). 

Jeg,  hvis   Liv  har  et  Sejerstog  været? 
Prins  Regius 

(vedbliver). 

Jeg  seer,  det  vil  ske;  og  jeg  seer  det  med  Frygt, 
seer  det  med  Sorg,  saasandt  jeg  har  søgt 

til  Dig  i  Beundring,  saasandt  jeg  har  næret 
Tro  til  din  Storhed,   din  Aand,  din  Kløgt. 
Du  maa  give  tabt;  thi  Du  søger  din  Lykke 
i  Støv  og  Muld,  i  et  Uvløst  Smykke, 
smeddet  og  støbt  af  et  Menneskes  Haand; 

(Taler  sig  varm.) 

glemmer,  at  det  er  Dig  selv,  din  Aand, 
at  det  er  Hovedet  indenfor  Ringen, 
der  skaber  Rigets  og  Folkets  Magt; 
glemmer,  at  Kronen  mister  Intet  i  Pragt, 
hænger  end  Folket  dødstræt  med  Vingen, 
saalænge  blot  Du  er  din  Opgave  tro, 
voxer  med  den  og  bevarer  din  Ro. 


Peter  Plus 

(seer  længe  paa  ham). 

Tidt,  naar  som  nu  jeg  sidder  Dig  nær, 

og  seer  dine  dybe  Øjne  brænde, 

og  hører  din  Stemme,  blød  og  skjær, 

hvis  Klang  mellem  tusind  jeg  skulde  kjende, 

saa  gribes  jeg  af  en  Sky,  en  Skræk 

for  noget  Mægtigt  i  dine  Træk, 

Noget,  hvis  Væsen  jeg  ej  kan  tyde; 

og  jeg  maa  mindes  min  Høvdings  Ord: 

« Herre,  den  Mildhed  vil  Du  fortryde. » 


Prins  Regius 

(smiler). 

Du  frygter  for  mig? 

Peter  Plus. 
Smil  ikke. 

(Rejser  sig). 


Der  boer 


i  dine  syge,  vanfore  Lemmer 

en  Kraft,  vddunderlig-  sej  g  og  sund. 

Du  lider  bestandig;  men  aldrig  skæmmer 

en  smertelig  Trækning  din  faste  Mund. 

Pesten  slaaer  Folket  ned  som  en  Byge; 

Alle  gribes  af  vanvittig  Gru. 

Selv  jeg,  selv  Kongen,  fortvivler;  men  Du 

gaaer  rolig,  behersket,   rundt  til  de  Syge; 

aldrig  forsagt  eller  raadvild,  bestandig 

hvad  der  saa  skeer,  lige  støt  og  mandig! 

Hvor   fik   Du   de   Kræfter?     hvor   vandt   Du    det 

Mod? 
Du,  som  neppe  kan  flytte  din  Fod? 

Tidt  har  jeg  spurgt  mig  selv  om  Grunden, 
men  tør  ikke  tænke  den  Sag  til  Bunden. 
Er  Du  i  Sandhed  den  Stærkeste  her, 
da  seer  jeg  ingen  Mening  i  Livet  mer. 

Prins  Regius 

(smiler). 

Gaaden,  Herre,  er  let  nok  at  løse. 
Mens  andre  Mænd  alt  som  unge  Knøse 
øve  med  Idræt  og  Kamp  deres  Kroppe, 
har  jeg,  for  at  holde  Modet  oppe, 
maattet  kue,  bekæmpe,  ja  myrde 
mit  eget  Kjød,  der  kun  var  en  Byrde. 

Og  denne  Strid,  som  jeg  daglig  øved, 

hvor  stedse  ind  i  min  Sjæl  jeg  søgte, 

for  der  at  finde  den  Kraft,  jeg  behøved, 

min  Smerte  at  dæmpe,  min  Villie  at  røgte  — 

af  den  har  jeg  lært,  at  i  Livet  her 

har  alt  det  Ydre  kun  ringe  Værd; 

—  et  Skin,  man  bør  attraa  saa  lidt  som  frygte! 

Er  Lykken,  den  sande,  paa  Jord  at  vinde, 

saa  ligger  den  skjult  hos  En  selv,  herinde. 

Peter  Plus 

(har  atter  sat  sig). 

Ja,  jeg  har  følt  det  længe:  der  findes, 
findes  en  Kraft,  som  er  større  end  min. 
Men    hvor    den    kan  > søges,    hvorledes    den 

vindes  —  — 

Prins  Regius. 
Du  har  den  selv.     Blot  Du  vil,  er  den  din. 

Peter  Plus 

(seer  paa  ham). 

Jeg  har  den  selv  — ?  blot  jeg  vil? 


Prins  Regius. 


Forsag  I 


Og  Du  vil  voxe  for  hver  eneste  Dag. 

Peter  Plus. 
Det  Ord  har  en  daarlig  Klang :  forsage ! 
Det  vil  sige:  vend  om,  gaa  tilbage. 
Frem  vil  jeg  —  — 

men  i  en  anden  Bane 
end  den,  jeg  hidtil  i  Livet  har  fulgt; 
i  et  Spor,  som  har  ligget  dækket  og  dulgt, 
men  hvis  Vej  jeg  begynder  at  ane. 


Hovdingen  (kommer  fra  Baggrunden). 

Peter  Plus 

(vender  sig  utaalmodig). 

Hvad  nu? 

Høvdingen 

(frem"!. 

Herre  Konge,  ved  Solnedgang 
gaaer  Bispen  med  hele  sit  Følge  af  Klerker 
i  Procession,  under  Klokkeklang 
gjennem  Byen  og  rundt  om  dens  Udenværker. 
Mig  sender  han  hid  for  Dig  at  bede 
at  tage  Del  i  den  fromme  Sang 
og  bønfalde  Gud  om  at  standse  sin  Vrede. 

Peter  Plus. 
Hils  den  ærværdige  Bisp  og  siig, 
at  røres  ej  Gud  af  de  Pestsyges  Skrig, 
de  hjerteskærende,  rædselsvilde, 
saa  røres  han  heller  ikke,  fordi 
Bispen  med  hele  sit  Kleresi 
giver  sig  til  at  synge  og  spille. 

(Kort.) 

Men  godt,  jeg  skal  komme. 

Høvdingen 

(bliver  staaende). 

Peter  Plus. 

Hvi  tøver  Du? 

Høvdingen. 
Bispen  forlanger  Et  endnu. 

Løs  din  Kaabes,  den  gyldne  Kjæde, 
læg  dit  Belte,  perlebesat, 
løft  Kronen  ned  fra  dens  høje  Sæde 
og  klæd  Dig  i  Sorgens  dybeste  Nat. 
Duk  Dig  mellem  de  mørke  Klerker, 
hyllet  i  Pjalter,  med  Sand  i  dit  Haar! 
og  da,  naar  Gud  din  Ydmyghed  mærker, 
da  vil  han  lette  din  Hovedstads  Kaar. 

Peter  Plus 

(,farer  op). 

En  Konge  i  Pjalter  — ? 

hvad  vil  det  siger 
Hvor  kan  det  tænkes?  —  Galmands-snak! 
Hvem  skylder  jeg  Knæfald  ?  hvem  skylder  jeg  Tak? 
Selv  har  jeg  vundet  Land  og  Rige. 

(Med  en  bydende  Haandbevægelse.) 

Gaa  og  bring  Bispen  Hilsen  og  Bud: 
jeg  kommer  i  hele  mit  Kongeskrud. 

Høvdingen 

(bliver  staaende). 

Formast  Dig  ikke  mod  Ham,  der  alene 
har  Magt  over  Liv  og  Død  her  paa  Jord. 
Lad  ikke  det  Folk,  hvis  Vel  Du  bør  tjene, 
bøde  for  dine  hoftærdige  Ord. 


( 

Peter  Plus 

(opbragt). 

Er  denne  Farsot  en  Bod  og  en  Soning, 

da  bærer  Du  større  Skyld  end  jeg, 

Du,  som  tvang  og  forførte  mig 

til  at  dræbe  Prins  Marcus  før  min  Kroning. 

Nu  seer  Du  Hævnen. 

Hvor  er  den  Fred, 
som  Land  og  By  skulde  trives  ved? 
Saa  heller  Krig,  hvor  de  brænde  og  plyndre! 
det  er  Ulykker,  jeg  kan  klare. 
Men  denne  Sot,  denne  djævelske  Mare  — 
der    findes    intet     Sværd,    der    dens   Hoved    kan 

søndre ! 

Høvdingen. 
Just  derfor.  Herre,  just  derfor  — 


Peter  Plus. 

og  næste  Gang  Du  i  Hallen  træder, 
kommer  Du  i  Sæk  og  skidne  Klæder, 
med  Aske  i  Haaret,  mig  til  Hæder. 
Forstaaer  Du,  Høvding!  jeg  vil  det  saa. 

Høvdingen. 
Da,  Herre,  har  her  min  Tjeneste  Ende, 
og  jeg  maa  for  stedse  forlade  dit  Slot. 
Jeg  driver  ;kke  Spot  med  de  Tvende, 
jeg  ærer  højest,  min  Gud  og  min  Drot. 

(Ud  i  Baggrunden.) 
(Det  begynder  at  mørknes.) 


Gaa 

Peter  Plus 

(bryder  voldsomt  ud). 

Det  er  at  være  Konge!  —  i  Støv  og  Aske 

at  krybe  i  Skjul  bag  en  Præstemaske, 

at  trælle  under  sit  eget  Tag! 

—  Afsind  det  hele,  Løgn  og  Bedrag! 

Der  gives  ingen  Konger!  — 

trods  Krone-ringen, 

trods  Hyldingsraabet,  der  gives  ingen! 

(Falder  sammen  i  en  Stol.) 

Prins  Regius. 
Endnu  er  det  Tid. 

Forsmaa  ej  den  Haand, 
der  rækkes  Dig  her;  men  prøv  at  sprænge 
kjækt,  ved  et  eneste  Tag  de  Baand, 
hvis  Flitter  har  daaret  din  Sans  saa  længe. 
Hæv  Dig  over  den  tomme  Skal! 
Vær  Konge  i  Kraft  af  din  Aand,  dit  Kald. 

Peter  Plus 

(op). 

Hæve  mig  —  ja,  det  er  det,  jeg  vil! 
op  over  alt  dette  Gj øglespil; 
kaste  det  fra  mig  som  lunkent  Vand, 
saasandt  jeg  foragter  min  Kongestand. 

Og  kæmpe  vil  jeg,  som  før  jeg  har  stridt, 
men  ikke  med  Nakken  og  Ryggen  bojet, 
med  foldede  Hænder,  i  Munkeskridt ! 

—  Med  oprejst  Pande,  med  Mod  i  Øjet, 
med  alle  Nerver  i  rastløs  Spænding 
hugger  jeg  mig  gjennem  Slagets  Brænding. 

Prins  Regius. 
I  Trods? 

Peter  Plus. 
Du  kan  kalde  det,  hvad  Du  vil. 

Prins  Regius. 
Og  Folket? 

Peter  Plus. 
For  mig  er  kun  Kampen  til. 

Prins  Regius 

(rejser  sig  langsomt). 

Herre  Konge,  jeg  var  bestandig  din  Ven. 

Men    nu    —    forstaaer  jeg    —    maa    Venskabet 

glippe. 
Min  Sag  er  Folkets.     Svigter  Du  den, 
maa  —   skjøndt   med   Sorg    —    din    Haand   jeg 

slippe. 

Peter  Plus 

(seer  paa  ham). 

Ogsaa  Du  —  —  ? 

Ja,  forlad  mig  kun. 

(Smiler.) 

]eg  spaaer  Dig,  der  vil  komme  den  Stund, 
hvor  Du  vil  krybe  i  Bodsdragt  og  Pjalter, 
en  knælende  Pilgrims-skare  forbi, 
hen  for  at  lægge  en  Skjærv  paa  mit  Alter. 

Prins  Regius 

(bliver  staaende). 

Peter  Plus. 
Nu,  hvorfor  tøver  Du? 

Prins  ^gius 

(et  Skridt  imod  ham). 

Herre,  fordi 
det  smerter  mig  dybt  at  se  Dig  lide, 
at  se  Dig  her  i  din  Usselhed, 
magtesløs,  knust,  uden  selv  at  vide, 
hvorhen  Du  skal  vende  dit  BHk  og  dit  Fjed. 

Peter  Plus 

(seer  paa  ham  med  et  forstyrret  Smil). 

Jeg  veed  det,  Regius,  veed  det  nøje; 
og  det  er  Dig,  som  har  aabnet  mit  Øje, 
Du,  der  blot  ved  aandeligt  Staal 
har  tvunget  den  Sot,  der  dit  Liv  har  kuet, 
der  selve  Døden  har  skræmt  og  truet!  — 

Men  D  u  har  kun  havt  i  Dig  selv  dit  Maal ; 
mit  strækker  sig  ud  over  Verdens-livet  —  ! 

Prins  Regius 

(med  dyb  Smerte). 

Du  stakkels  Daare,  hvem  Alt  blev  givet, 
de  største,  de  herUgste  Pund!  —  Du  fældes 
her  af  din  egen  Styrke. 

Peter  Plus. 

Fortælles 
der  ikke  om  mægtige  Mænd  paa  Jord, 
der  Doden  har  bundet,  blot  ved  et  Ord? 

Prins  Regius. 
Der  gaves  vel  dem,  hvis  Kraft  var  saa  stor. 
Men,  tro  mig  —  i  Trods  og  Hovmod  har  Ingen 
naaet  Helgenskjæret  og  Glorie-ringen. 

Peter  Plus 

(seer  et  Øjeblik  maalløs  paa  ham). 

Glorie-ringen ! 

(Taler  hurtigt  og  hæst.) 

Hør  —  Regius  —  hør! 
Veed  Du,  hvad  jeg  har  været  før? 
Svend  i  et  Værksted,  ikke  andet. 
Saa  løb  jeg  en  skjønne  Dag  af  Landet, 
vandt  paa  en  Nat  ved  et  rasende  Spring- 
Prinsessen  og  hendes  blanke  Ring  — 
kom  saa  hid  med  en  dristig  Flok, 
fæstede  Kronens  Ring  om  min  Lok  —  ! 

(Med  en  næsten   overgiven  Latter.) 

Og  seer  Du,  har  jeg,  Peter  Plus,  Gesellen, 
ved  egen  Styrke,  paa  Maa  og  Faa, 
vundet  Prinsessen  og  Kongevælden, 
kan  ogsaa  den  tredie  Ring  jeg  naa. 

Prins  Regius 

(betragter  ham  forfærdet). 

Gaa  til  Ro.     Du  er  syg,  fra  Vid  og  Sans. 

Peter  Plus 

(hører  ikke  paa  ham,  tager  Kronen  af  sit  Hoved) 

Den  tynger  som  Bly. 

I  dens  gyldne  Takker 
er  Jordens  Brøst  smeltet  ind  som  Slakker. 
Plump  er  dens  Form  og  dunstig  dens  Glans. 

(Peger  ud  i  Luften.) 

Hist  oppe,  langt  borte  seer  jeg  Glorien  svæve, 
skjær  som  en  Blomst,  uden  Lyde  og  Plet, 
gjennemsigtig,  lue-let  —  ! 
Regnbuens  Farver  i  Randen  bæve. 

(Kaster  sin  Kaabe,     lægger  sit  Sværd.) 

Tag  her  mit  Sværd  og  mit  Purpurskrud. 
Uden  Smykker  og  Vaaben,  uden  at  eje 
en  eneste  Hvid  val  jeg  vove  mig  ud 
i  den  store  Kamp,  paa  de  lange  Veje. 
A anden  skal  føre  mig,  den  alene. 

(Med  en  Bevægelse,  som  om  han  vilde  stryge  Alt  af  sig.) 

Alt  Andet  trykker  og  tynger  som  Stene. 

(Vender  sig  til  Regius.) 

Og  Regius,  hører  Du  saa  en  Dag 

om  en  hellig  Mand  mellem  Ørkenens  Bjerge, 

som  vækker  de  Døendes  Aandedrag, 

saa  er  det  mig,  hvis  Kæmpetag 

har  vristet  Leen  af  Dødens  Værge  —  — 

mig,  der  i  Kraft  af  min  Vil  li  es  Naade, 

baaret  frem  af  min  Aands  Begjær, 

gjennem  Strid  og  Smerte  paa  underfuld  Maade 

har  vundet  Gloriens  Helgenskjær. 

(Hurtig  mod  Baggrunden,   men  standser  pludselig,    blændet  af  Lyset  fra  den 
indtrædende  Procession.) 


I 

Døren  i  Baggrunden  slaaes  op. 

En  Procession  af  Munke  med  en  Biskop  i  Spidsen,    bærende  Fakler 
og  Rogelsekar,  fylder  Scenen. 

Peter  Plus 

(et  Par  Skridt  frem). 

Hvad  nu?  —  hvem  kommer? 

Processionen 

(stiller  sig  i  en  Halvkreds  i  Baggrunden  af  Scenen). 

Peter  Plus. 

Processionen ! 

(Seer  smilende  paa  dem.) 

Bispen!  og  hele  Klerkechoret. 

(En  kort  Pause.  —  Peger  paa  Kaaben  og  Kronen.) 

Der  er  Kaaben,  der  ligger  Kronen! 
For  evig  har  deres  Tant  jeg  forsvoret. 

(Styrter  ud  i  Baggrunden.) 


Prins  Regius. 
Stands  ham ! 

I  det  samme  træder  Oldfruen  frem  paa  Thronens  øverste  Trin     Taushed. 

Oldfruen. 
Nej !  lad  ham  Riget  fly ! 
Aldrig  vil  den  kunne  magte  Roret, 
der  ej  for  at  frelse  sit  Folk  og  sin  By 
vil  under  en  Størres  Vinger  ty 
og  lade  sin  egen  Magtsyge  fare. 

(,Til  Prins  Regius.) 

Træd  Regius,  Du,  ind  i  Munkenes  Skare ! 

D  u  er  Frelsen,  hvortil  vi  trænge ; 

Du    er  Kongen,  vi  har  ventet  saa  længe. 

Kong  Regius 

(hvem  Bispen   byder  sin  Arm,   løfter  Hovedet). 

Nej,   gjælder  det  Frelse  mit  Folk  at  forlene, 
da  har  jeg  Kræfter,  da  gaaer  jeg  ene. 

(Gaaer    i    Spidsen    for    Processionen    langsomt    mod    Baggrunden,     medens 
Munkene  afsynge  følgende) 

Chor. 
Synd  og  Sorg  er  Dagens  Vilkaar ; 
Angst  er  Natten,  naar  vi  vaage. 
Altid  Hgger  Graaden  rede 
om  de  trætte  Øjenlaage. 
Men  i  Smerten  er  der  Kræfter, 
Lindring  hver  en  Taare  ejer. 
Bøj  dit  Hoved  i  Fortrøstning; 
Ydmyghed  er  Livets  Sejer. 

(Tæppet  er  langsomt  faldet.) 


FJERDE  AKT. 


En  højtliggende  Bjergkløft. 

Uhyre,  bratte  Fjeldvægge  indramme  Scenen.  I  Baggrunden  en  smal 
Udsigt  over  Land  og  Bjerge.  I  Forgrunden  tilvenstre  fører  en  Sti  op  og 
fortsætter  sig  videre  opad  i  Baggrunden  tilhøjre.  I  Forgrunden  tilhøjre  en 
Hule  med  en  lav,  snæver  Indgang.  Foran  Hulen  en  stor  Sten,  hvorpaa  der 
ligger  en  andre,  mindre  Sten.     Store  Stene  spredte  over  hele  Scenen. 

Morgenstund.  Dæmpet  Lys.  Kun  Udsigten  i  Baggrunden  ligger  i 
stærk  Sol. 


Else    og    Benedikt    komme    op    fra  Stien    tilvenstre      Han  bærer  en 
Madpose  og  en  Flaske. 

Benedikt 

(standser  og  seer  ned  i  Kløften,  hvoraf  de  kom  op). 

Uh,  hvor  skummelt  her  er  i  Kløften, 
ret  et  Hjemsted  for  Løver  og  Bjørne. 

(Lidt  frem.) 

Hørte  Du  ikke  en  betænkelig  Snøften 
dernede  mellem  de  tykke  Tjørne? 

Else 

(der  gaaer  i  Retning  af  Hulen). 

Er  Du  bange  .^ 

Benedikt 

(blæser). 

Bange?  —  jeg?  —  jo  pyt! 
en  gammel  Hugaf,  for  hvis  Sværd  der  er  flydt 
flere  Tønder  Menneskeblod 
end  Aaret  rundt  i  en  Slagterbod  — ! 

(Tager  Flasken  frem.) 

Nej,  men  skal  jeg  i  Lag  med  en  Løve, 
saa  troer  jeg  dog  nok,  jeg  kan  behøve 
at  styrkes  først  ved  en  Slurk  af  min  Flaske. 

(Drikker.) 

Hvad  er  vi  Mennesker?  —  Støv  og  Aske. 

Else 

(peger  paa  Hulen), 

Seer  Du,  derhenne,  der  er  det,  han  boer. 

Benedikt. 
Han,  om  hvem  Landsbyfolket  fortalte? 

Else. 
Ja,  han,  som  de  Helgen  og  Vismand  kaldte ; 
han,  som  maaske  med  et  eneste  Ord 
kan  lede  os  ind  paa  det  rette  Spor. 

(Hen  til  Hulen.) 

Benedikt 

(holder  sig  paa  Afstand). 

Pas  paa!  —  der  er  sikkert  baade  Slanger  og  Tudser 

(Sætter  sig  paa  Hug  og  kigger  ind  i  Hulen.) 

Ja,  se  blot,  hvor  Hulen  er  mørk  og  dyb. 
Intet  Christenmenneske,  knap  nok  en  Russer, 
kan  leve  derinde  mellem  alt  det  Kryb. 

Else. 
Her  er  Stenen,  hvis  Lyd  kan  vække 
den  vise  Mand  af  hans  helUge  Ro. 

Benedikt. 
Det  er  for  tidligt  endnu,  kan  Du  tro. 

Else 

(slaaer  med  den  mindre  Sten  paa  den  større.) 
(Pause.) 

Benedikt. 
Han  viser  sig  ikke.     Lad  os  heller  fortrække. 

(Mod  venstre.) 

Else. 
Han  kommer  nok,  naar  vi  blot  giver  Stunder. 

(Sætter  sig.) 

Hvor  er  jeg  dog  træt! 

Benedikt 

(sætter  sig  ved  Siden  af  hende). 

Det  er  intet  Under. 
Ogsaa  jeg  er  saa  temmelig  —  lens. 

(Tager  Madposen  frem.) 

Lad  os  ta'e  en  Bid  Brød  imens. 

(Spiser  og  drikker  under  det  Følgende.) 

Bare  nu  ogsaa  den  Vise  derinde 

kan  sige,  hvor  Peter  Plus  er  at  finde; 

og  blot  han  ikke  spaaer,  han  er  død. 

Else 

(bestemt). 

Peter  lever,  men  lever  i  Nød, 

i  større  Nød,  end  han  selv  kan  raade. 

Benedikt 

fryster  paa  Hovedet). 

Ja,   hvor  Du  nu  egentlig  veed  det  fra, 

det  staaer  bestandig  for  mig  som  en  Gaade. 

Else 

(smiler). 

Jeg   veed  det  ikke,  og  veed  det  endda. 

Jeg  tro  er  det,   saa  fast,   at  om  En  vilde  komme 

og  sige,  han  vidste,  Peter  sad 

etsteds  i  Herlighed,  hædret  og  glad, 

han  rokked'  dog  ikke  min  Tro  en  Tomme. 

Benedikt. 
Der  er  vi^t  meget  Forstand  i  dit  Svar; 
men  mig  gjør  det  ikke  Sagen  klar. 

(Mumler  i  Skjægget.) 

Jeg  frygter  for,  vi  kun  tosser  omkring, 
og  det  Hele  ender  med  Ingenting. 

Else  " 

Hvis  Du  er  træt  af  at  følge  med, 
staaer  det  Dig  frit  at  vende  tilbage. 
Jeg  skal  aldrig  glemme  den  Venlighed, 
Du  har  viist  mig  i  alle  de  trange  Dage. 

Benedikt. 
Vende  om?  og  la'e  Dig  alene,  ^ 

som  Bytte  for  alle  de  unge  Fyre, 
som  jeg  endog  har  min  Nød  med  at  styre  ?  — 
Nej,  for  mig  kan  vi  gjerne  bene 

til  Verdens  Ende,  om  saa  Du  lyster. 

Dette  Liv  er  just  efter  min  Smag: 

drysse  om  efter  eget  Behag", 

snart  i  Vester  og  snart  i  Øster 

og  se  noget  Nyt  hver  eneste  Dag  —  ! 

(Seer  paa  hende.) 

Nej,  det  er  Dig,  jeg  tænker  paa. 
Det  gjør  mig  saa  ondt  at  se  Dig  gaa 
og  blive  syg  af  Angst  og  Græmmelse. 

Og  Alt,  hvad  Du  bygger  din  Gisning  paa, 
det  er  dog  bare  —  en  Slags  Fornemmelse. 

Else. 
Ja,  klare  den  Uro,  der  drev  min  Fod 
fra  Hjem  og  Værksted,  det  kan  jeg  ikke. 
Den  kom  med  eet  som  en  styrtende  Flod, 
slog  mod  mit  Bryst,  rev  mig  op  med  Rod   — 
ej  en  Time  kunde  jeg  roligt  ligge, 
jeg  rørte  ej  Mad,  jeg  smagte  ej  Drikke; 
jeg  hørte  hans  Suk,  hvor  jeg  gik  og  stod. 

Og  stedse  føler  jeg  Feberen  brænde. 

Den  driver  mig  fremad,  skjøndt  Kræfterne  svigte. 

Jeg  tænker  bestandig:  blot  om  Hjørnet  derhenne! 

kanske  Du  da  faaer  Maalet  i  Sigte. 

Jeg  har  kun  det;  kun-  det  jeg  hører, 

kun  det  jeg  seer,    efter  det  vil  jeg  gaa, 

om  saa  i  Døden  dets  Lys  mig  fører. 

Benedikt. 
Ja,  naar  jeg  bare  kunde  forstaa  —  — 

Else. 
Forstaa,  forstaa  — ? 

Naar  jeg  føler  blot, 
at  noget  er  sandt  og  ret  og  godt, 
er  dermed  hver  Tøven,  hver  Tvivl  gjort  til  Skamme, 
og  jeg  har  forstaaet  det  med  det  Samme. 

Benedikt 

(seer  bekymret  paa  hende). 

Else. 
Om  Kjærligheds  Tanker,  om  Kjærligheds  Ord 
kan  binde  os  sammen  ved  usynlige  Traade, 
er  Kløften,  der  skiller,  end  nok  stor  — 
jeg  synes,  der  gives  Ting  paa  Jord, 
langt  sværere  at  fatte,  langt  dunklere  at  raade. 


En  midaldrende  Kvinde    i   mørk  Dragt,  med  et  hvidt  Klæde  om 
Hovedet,  kommer  fra  venstre,  gaaer  hen  mod  Hulen  og  vil  slaa  paa  Stenen. 

Benedikt. 
Det  nytter  ikke.     Lad  være.  Morlil! 

(Rejser  sig  og  gaaer  hen  til  hende.) 

Vi  har  prøvet  det  samme  Spil. 
Men  Manden  er  fløjet  ud  af  sit  Bur, 
eller  han  ta'er  sig  en  Morgenlur. 

Kvinden. 
Da  var  det  ellers  paa  denne  Tid, 
han  just  idag  havde  stævnet  mig  hid. 

Men  kanske  han  er  steget  op 

sin  vante  Vej  ad  de  stejle  Klipper. 

(Peger  ud  tilhojre.) 

Derhenne,  seer  Du,  hvor  Skoven  slipper, 

der  findes  en  ensom,  nøgen  Top, 

hvor  tidt  han  sidder  selv  i  stormende  Vejr, 

ja,  i  de  allerkoldeste  Nætter, 

og  stirrer  ud  over  Bjerge  og  Sletter 

mod  Havets  fjerne,  blinkende  Skjær. 

(Mod  højre.) 

Saa  faaer  jeg  sagtens  at  søge  ham  der. 

Benedikt 

(standser  hende). 

Med  ForlQv,  vi  er  fremmede  her: 
troer  Du,  han  er  saa  viis,  han  kan  sige, 
hvor  vi  kan  søge  en  Ungersvend, 
der  rømte  forlængst  af  Land  og  Rige, 
og  som  vi  gjerne  gad  fange  igjen. 

Kvinden. 
Jeg  troer,  den  Vise  kan  sige  Dig  Alt. 
De  særeste  Ting  har  han  mig  fortalt, 
hvorledes  med  Dyr  og  Fugle  han  taler 
og  færdes  med  Aander,  naar  Mørket  daler. 
Og  mere  end  een  Gang  er  det  mig  hændt, 
at  han  mine  lønligste  Tanker  har  kjendt. 

Benedikt. 
Har  han  altid  boet  i  den  fæle  Hule.^ 

Kvinden. 
Hvorlænge,  det  er  der  Ingen,   der  veed. 

Vi  troede  en  Tidlang,  at  dette  Sted 
kun  var  Tilhold  for  Rovdyr  og  Fugle. 
Da  var  det  engang,  at  to  unge  Mænd 
jaged'  en  Bjørn,  som  i  Uger  og  Dage 
havde  været  vor  Landsby  til  Plage, 
og  rent  tilfældigt  naaede  herhen. 

(Peger  mod  Hulen.) 

Bjørnen  laa  død  der  tæt  under  Fjeldet. 
Den  vise  Mand  havde  Uhyret  fældet. 

Benedikt. 
Saa  maa  han  da  være  forbandet  stærk. 

Kvinden. 
Det  var  et  Jertegn,  et  Underværk. 
Ej  Saar  var  at  se  i  Bug  eller  Bringe. 
Kræfter  har  han,  som*  overgaa 
Alt,  hvad  vi  Mennesker  kunne  forstaa. 
Han  siger  selv,  han  kan  Døden  tvinge. 

(I  en  hemmelighedsfuld  Tone.) 

Just  derfor  kommer  jeg  hid  idag. 

Jeg  har  en  Datter,  der  er  syg  og  svag 

og  tidt  hverken  sanse  kan  eller  tænke, 

hende  har  han  lovet,  blot  ved  sit  Ord, 

atter  Sundhed  og  Helsen  at  skjænke, 

naar  her  hun  vil  knæle  og  sige:     «jeg  troer. » 

Else 

(har  rejst  sig  og  nærmet  sig  Kvinden). 

Blot  ved  sit  Ord?  kan  det  være  sandt? 

Benedikt. 
Man  har  jo  nok  hørt  om  Sligt  iblandt. 

Kvinden. 
Naar  I  vil  dvæle  til  op  paa  Dagen, 
saa  kunne  I  selv  faa  Syn  for  Sagen. 

(Seer  ud  tilhøjre.) 

Men  se!  der  kommer  han. 

Else 

(seer  ud). 

Hvor? 

Kvinden. 

Deroppe 
paa  Stien,  hvor  knap  nok  en  Ged  vilde  vove 
at  liste  sig  frem  paa  de  skarpe  Klove. 

(Strækker  Armene  mod  Himlen.) 

Det  er,  som  han  svæved'  mellem  Klippernes  Toppe. 

(Kort  Pause,   hvori  de  alle  Tre  se  ud  tilhøjre.) 

Else 

(pludselig). 

Bengt ! 

Benedikt 

(forskrækket). 

Hvad  nu? 

Else. 

Det  er  ham,  Peter  Plus. 

Benedikt. 
Ham  derhenne  i  den  hvide  Kabuds  —  ? 

lO 

Else 

(seer  ud  bestandig). 

Seer  Du  det  ikke?  —  hans  Ansigt,  hans  Haar! 
trods  Skjægget  hvert  eneste.  Træk  jeg  kjender. 
Og   nu,    han  med    Staven  i  Luften  slaaer  — 
Farten,  Bevægelsen  i  hans  Hænder! 
—  og  Maaden,  hvorpaa  han  sit  Hoved  vender  — 

Benedikt 

(som  himmelfalden). 

Ja,  saa  min  Sæl  har  Du  Ret,  min  Pige! 

(Vender  sig.) 

Men  hvad  i  Alverden,  hvad  skal  det  sige? 
Hvor  Fanden  har  han  den  Visdom  fra? 
Det  var  jo  Prinsessen,  den  dumme  Flane  —  ! 
men  hun  har  sagtens  forhexet  ham  da. 

Else 

(knuger  Hænderne). 

Sandelig,  her  er  hans  Sjæl  i  Nød, 
i  større  end  jeg  kunde  tænke  og  ane: 
at  tro  sig  Herre  over  Liv  og  Død! 

Benedikt 

(soni  bestandig  seer  ud). 

Ja  vist  er  det  ham.  Sin  gamle  Vane, 
at  slaa  til  Sten,  saa  de  farer  og  fly' er, 
den  har  han  endnu,  trods  sit  Munkepostyr. 

(Leer.) 

Jo,  jo,  den  Vismand,  han  veed  bestemt, 
hvor  Peter,  den  Slyngel,  holder  sig  gjemt. 

(Gnider  Hænderne.) 

Gud  ske  Lov  da;  nu  har  vi  vor  Fangst. 

Else 

(mod  venstre). 

Jeg  tor  ikke  nu  —  jeg  er  altfor  angst. 
Men  tal  Du  med  ham  — 

Benedikt. 

Hvad  Snak  —  skal  jeg? 

Else. 
Se  at  faa  at  vide  —  frit  ham  en  Smule  — 

Benedikt. 
Men  sæt,  han  byder  mig  ind  i  sin  Hule? 
Jeg  gaaer  ikke  med  ham,  det  siger  jeg  Dig. 

Else. 
Der  kommer  han.    Vær  nu  god,    som  Du  plejer, 
og  for  Alverden,  nævn  ikke  mig. 

(Peger  ud  tilvenstre.) 

Jeg  venter  dernede,  hvor  Stien  drejer. 

(Ud  til  venstre.) 

Benedikt 

(følger  efter). 

Kvinden 

(har    Linder  Elses    og  Benedikts  Samtale    holdt   sig   i  Baggrunden,    spejdende 

ud  mod  højre). 


Peter  Plus  kommer  fra  højre,  klædt  i  en  hvid  Kaabe,  under  hvilken 
sees  Dragten  fra  forrige  Akt.  Hovedet  er  ubedækket;  Ansigtet  blegt,  Ud- 
trykket forpint.  Hele  Skikkelsen  bærer  Præg  af  store  Lidelser.  I  Haanden 
har  han  en  Stav. 

10* 

Peter  Plus 

(gaaer  frem  i  Retning  af  Hulen  uden  at  se  Kvinden). 

Kvinden 

(med  en  Bøjning). 

Herre,  Du  mindes  Du  gav  mig  Lov 
at  komme  idag  for  Svar  at  hente. 

Peter  Plus 

(standser,  betragter  hende  skarpt). 

Kvinden. 
Min  Datter  har  Dig  saa  haardt  behov. 
Som  Ild  i  Nat  hendes  Kinder  brændte, 
og  vildt  hun  talte  som  aldrig  før. 
Hvis  Du  ikke  hjælper,  troer  jeg,  hun  døer. 

Peter  Plus 

(i  en  febrilsk,   extatisk  Tone). 

Hun  er  ikke  ude  af  mine  Tanker. 
Jeg  har  hende  her  mellem  mine  Hænder. 
Hendes  Feber  mit  Hoved  brænder, 
og  hendes  Puls  i  min  egen  banker. 

Kvinden. 
Idag,  ej  sandt,  tør  hun  komme  hid.^ 
Jeg  frygter,  det  er  paa  den  høje  Tid. 
De  unge  Karle  her  nede  fra  Stedet, 
Slægt  og  Venner,  dem  har  jeg  bedet 
at  bære  hende  ad  Stien  herop ; 
og  mange  Andre  vil  slutte  Trop. 

Peter  Plus. 
Troer  hun  selv  paa  min  Villies  Magt? 

Kvinden. 
Herre,  hun  saae  Dig  jo  ingensinde, 
men  jeg  har  de  tusinde  Ting  hende  sagt 
om  al  den  Vidunderkraft,  Du  har  inde. 

Peter  Plus. 

Du  selv  —  } 

Kvinden. 
Jeg  selv? 

Peter   Plus. 

Du  troer  jo,  Kvinde? 

Kvinden 

(bøjer  sig  for  ham). 

Jeg  troer  og  har  troet  fra  den  første  Dag, 

jeg  søgte  Dig  under  dit  ydmyge  Tag  — 

har  troet,  skjøndt  de  Andre  tidt  spotted'  og  lo. 

Peter  Plus 

(lægger  sin  Haand  paa  hendes  Hoved). 

Vær  tryg,  Du  skal  ikke  fortryde  din  Tro. 

Kvinden 

(seer  tilbedende  paa  ham). 

Herre,  Du  er  som  et  Kæmpefjeld 

med  talende  Fugle,  med  levende  Væld; 

Du  er  som  en  Storm  gjennem  Dalens  Bund, 

og  Ordene  lyse  ud  af  din  Mund. 

Peter  Plus 

(bryder  ud). 

Saa  bring  hende  hid,  saa  lad  hende  komme. 
Hun  skal  være  karsk,  inden  Dagen  er  omme. 

Kvinden 

(bøjer  sig  atter  for  ham  og  gaaer  ud  til  venstre). 


Peter  Plus 

(sætter  sig  hen  foran  Hulen). 

Betiedikt    (kommer    langsomt    fra    venstre,    betragter   ham    en    Stund    paa 

Frastand). 

Peter  Plus. 
Der  staaer  som  Flammer  af  mine  Hænder; 
og  i  min  Pande  det  smerter  og  spænder, 
som  laa  der  en  Verden,  en  anden  Jord 
herinde  og  vented'  Forløsningens  Ord. 
Nu,  idag,  skal  den  Lyset  se, 
nu,  idag,  skal  min  Villie  ske! 

Benedikt 

(nærmer  sig). 

Peter  Plus  — 

Peter  Plus 

(seer  op). 

Hvem  kalder?  hvem  kj ender  mig  her? 
Benedikt 

(for  sig). 

Han  kan  dog  mindes,  hvad  Navn  han  bar! 

(Højt.) 

Husker  Du  ikke  den  gamle  Bengt 

fra  Værkstedet  hjemme?  —  vi  har  dog  siddet 

mangen  god  Dag  hos  hinanden  og  smeddet. 

Peter  Plus 

(rejser  sig). 

Du  her  —  ? 

(.Smiler.) 

Det  er  mer,  end  jeg  havde  tænkt. 
Saa  vidt  har  altsaa  mit  Ry  sig  bredt, 
at  langvejsfra  over  Bjerge  og  Dale 
Du  kommer  hid  for  at  faa  mig  i  Tale! 

Benedikt 

(tøvende). 

Ja,  at  Du  just  var  blevet  Profet  — ! 

Peter  Plus. 
Tilsidst  hver  Grænse  vil  smuldre  og  svinde. 
Rummet  er  skjult  i  min  højre  Haand; 
her  i  den  venstre  jeg  Tiden  har  inde 
og  Solen  under  mit  Klædebon. 

Du  kommer,  Bengt,  i  en  lykkelig  Time. 
Om  føje  Stund  skal  min  Sejer  kime 
som  Klokker  ved  Juletid  ud  over  Jord. 
Og  se  i  da  komme  i  mylrende  Stime 
Kvinder  og  Mænd  fra  Syd  og  Nord, 
at  rejse  her  et  milehøjt  Hus, 
en  Kirke  af  Guld  paa  de  snedækte  Fjelde 
for  Menneske  vil  li  en,  Peter  Plus. 

Benedikt 

'imponeret). 

Du  gjor  mig  helt  forknyt  og  konfus. 

Har  Du  ikke  snarere  Lyst  at  fortælle 
lidt  om  dit  Liv,  om  hvad  Du  har  seet.^ 
eller  —  har  Du  altid  været  Profet.^ 

Peter  Plus 

(sætter  sig). 

Jeg  har  seet  Alverden,  har  øst  og  drukket 
af  alle  dens  svulmende  Rigdomskar; 
men  i  hvert  eneste  Skum  der  kun  var, 
og  Vand  kun  i  alle  de  Frugter,  jeg  plukkedl 
Først  her,  i  den  ensomme,  fjeldbaarne  Hal, 
hvor  efter  Stormen  min  Røst  jeg  stemmer, 
hvor  Drivkraft  jeg  suger  af  Fossens  Fald 
og  Afgrundens  Dyb  i  min  Sjæl  fornemmer ; 
først  her  har  jeg  lært  at  fatte  mit  Kald 
og  fundet  Vejen  til  Lykken  omsider. 

Gjennem  Savn  og  Spægelse,  Haab  mod  Haab, 
gjennem  Ensom.hedsrædselens  Styrkedaab 
langsomt  frem  mod  mit  Maal  jeg  mig  strider. 

(Rejser  sig). 

I  een  eneste  Sum  og  Glød 
samler  jeg  her  al  min  Villies  Evne 
til  Herredom  over  Liv  og  Død. 

Benedikt 

(der  har  sat  sig). 

Det  er  halsløs  Gjerning,  hvor  jeg  er  fød. 
Pas  paa,  ikke  Præsterne  la'er  Dig  stævne. 

Peter  Plus 

(horer  ikke,   hvad  lian  siger). 

Krum  som  en  Tiger,  for  den  vil  springe, 
fast  som  en  Fjeder,  presset  i   Ringe, 
ligger  Villien  i  Haand  og  Mund. 
Nu,  idag,  slaaer  Befrielsens  Stund. 

Benedikt. 
Ja,  hvad  var  det,  jeg  hørte  En  sige.f* 
Du  vil  kurere  en  syg,  lille  Fige^ 

Peter  Plus 

(smiler). 

Kun  det  første  Skridt  paa  min  store  Bane, 

kun  et  utydeligt  Fingerpeg. 

At  tvinge  en  Pest,  en  Sot  at  mane 

vil  blive  for  mig  som  en  Børneleg. 

(Seer  paa  ham.) 

Du  seer  saa  tvivlende  ud,  men  vent! 
Jeg  har  Beviser  for  det,  jeg  siger. 
Der,  hvor  jeg  aander,  slukkes  og  viger 
selve  det  rasende  Element. 

Det  var  et  mægtigt  Vejr  en  Dag: 
Granerne  faldt  for  Stormens  Tag, 
Haglen  drev  Ørn  og  Grib  i  Skjul, 
og  Tordenen  ruiled'  paa  tusinde  Hjul. 
Jeg  stod  ved  Hulen  der  uden  Ly 
og  saae  mod  Himlen,  hvor  Sky  ved  Sky 
joges  i   Stumper  og  Stykker  af  Vinden. 
Lynstraalen  ramte  just  her,  hvor  jeg  staaer, 

dræbte  en  Bjørn  der  tæt  under  Tinden  — 
mig  krummed  den  ikke  et  Hovedhaar. 

Forstaaer  Du:  Lynet  veg,  hvor  jeg  bød; 
nægt  saa,  jeg  liar  Magt  over  Liv  og  Død. 

Benedikt 

(rejser  sig). 

Sært  nok  det  lyder,  det,  Du  fortæller; 
jeg  veed  næsten  ikke,  hvad  jeg  skal  tro. 
Du  plejede  ikke  at  lyve  jo, 
og  prale  brugte  Du  ikke  heller. 
Kun  een  Ting  synes  mig  ikke  ret  klar; 
er  Du  saa  lykkelig,  som  Du  siger, 
hvorfor  seer  Du  da  ud,  som  Du  bar 
Sorg  for  Alverdens  kjønne  Piger? 

Peter  Plus 

(sætter  sig  atter). 

Det  Kampen  er,  som  mit  Ansigt  har  furet, 
Kampen  mod  Tvivlens  nagende  Bid. 
Den  lister  sig  paa  mig  ved  Nattetid, 
naar  jeg  prøver  at  sove  derinde  i  Buret; 
støder  mig  nøgen  ud  i  Skarnet, 
tynger  i  mine  Arme  som  Bly, 
og  jeg  kan  ligge  og  hulke  som  Barnet, 
der  ikke  veed,  hvorhen  det  skal  ty. 
Bestandig  maa  Kampen  begyndes  paany. 

(Skjuler  Ansigtet  i  sine  Hænder.) 

Underfuldt  er  det,  at  kunne  lægge 
mellem  Liv  og  Død  en  straalende  Bro, 

at  kunne  sin  Haand  over  Tiderne  strække, 
men  ogsaa  en  Lidelse,  maa  Du  tro. 

Benedikt 

(lægger  deltagende  Haanden  paa  hans  Skulder). 

Ja  Peter,  efter  livad  jeg  kan  tykkes, 
er  det  Galskab,  det,  Du  har  indladt  Dig  paa. 
Og  siig  mig:  naar  det  nu  ikke  lykkes, 
dette  med  Pigen,  hvad  vil  Du  saa.^ 

Peter  Plus 

(farer  op). 

Du  troer  det  ikke? 

Godt,  godt!  som  Du  vil. 
Jeg  siger  Dig,  Du  skal  blive  tvunget  dertil  — 
skal  ligge  her  for  min  Fod  i  Taarer 
og  sige.  Du  var  den  største  blandt  Daarer, 
og  Du  skal  føle  Angeren  svide 
som  Slangebid  i  din  venstre  Side. 

Benedikt 

(forskrækket). 

Bevares,  jeg  troer  Dig  — 

Peter  Plus. 

Ja,  mere,  langt  mere 
Du  skal  gaa  rundt  og  forkynde  mit  Navn. 
Fra  By  til  By,  fra  Havn  til  Havn 
skal  om  min  Almagt  Du  profetere. 

Aldrig  en  Dag  skal  Du  unde  Dig  Hvile, 
aldrig  en  Nat  skal  Du  give  Dig  Stunder; 
som  et  jaget  Dyr  skal  Du  rastløs  ile, 
fordi  Du  fornægted  min  Villies  Under. 


Under  den  sidste  Replik  er  der  fra  Stien  tilvenstre  kommet 
en  Skare   Folk,  almuesklædte. 

Nogle    unge    Mænd    bære    paa   en    Baare    en    ung    Pige,    syg    og 
lidende,  klædt  i  Hvidt.     Kvinden  gaaer  ved  Siden  af  Baaren. 

Benedikt  trækker    sig    under    det    Følgende    bag    om     Skaren,    hen    i 
Retning  af 

Else,     som    kommer  sidst    i  Skaren    og    holder    sig    i  Forgrunden    til 
venstre,   useet  af  Peter  Plus. 

Baaren  sættes  midt  paa  Scenen.     Skaren  slaaer  Kreds  om  den. 

Kvinden 

(knæler  ved  Siden  af  Baaren  og  rejser  den  unge  Pige  halvt  op). 

Peter  Plus 

(vedbliver  at  tale). 

Seer  Du!  der  kommer  Pilgrimstoget, 
og  fremmest  i  Plokken  min  første  Sjæl. 

(Gaaer  hen  til  Baaren.) 

Rejs  Dig,  Du  Lille,  hvem  Dødsensaaget 
saa  længe  har  kuet,  rejs  Dig  og  knæl! 
Og  ligger  din  Aand  end  i  Feberens  Mørke, 
og  kan  Du  knap  røre  Haand  og  Fod , 
min  Sjæls  og  mit  Legemes  sunde  Styrke 
skal  klare  din  Tanke  og  rense  dit  Blod. 

Den  unge  Pige 

(læner  sit  Hoved  mod  Moderens  Skulder). 

Jeg  kan  ikke  længer;  som  Ild  er  mit  Hoved. 

Kvinden. 
Her  er  den  Vise,  som  Helsen  Dig  loved. 
Knæl  for  hans  Fod  paa  den  hellige  Jord, 
boj  dit  Hoved  og  siig:  jeg  troer! 


Den  unge  Pige 

(er  sunket  ned  i  Moderens  Skjød). 

Peter  Plus 

(strækker  sip  Haand  udj. 

Ræk  mig  din  Haand. 


Den  unge  Pige 

(tager  Haanden,  farer  sammen). 

Ja,  ja.  Du  er  stærk. 
Jeg  føler  dit  Haandtryk,  som  V^e  og  Værk; 
det  foer  gjennem  Marv   og  Ben   som   en  Smerte. 

(Paa    Knæ.) 

Du  vise  Mand,  hvem  al   Magt  hører  til, 

om  Et  kun  jeg  beder:    om  Fred  for   mit  Hjerte, 

—  i  Liv  eller  Død,  det  ske,  som  Du  vil. 


Peter  Plus 

(lægger  Haanden  paa  hendes  Hoved  og  seer  mod    Himlen). 

Rejs  Dig  under  min  Haand,  den  stærke, 

der  stryger  bort  af  din  Kind  som  et  Fnug 

Feberens  røde  Brændemærke. 

Stræk  dine  Lemmer,  hvor  haardt  de   end  værke, 

løft  dine  Øjne  trods  Taarernes  Dugg; 

Og  stig  da  som  Puppen,  der  bryder  sin  Hud, 
frem  gjennem  Sygdommens  tyngende  Skranke; 
bryd  ud  til  Liv  som  et  nyfødt  Skud, 
i  Kraft  af  m  i  n  Villie,  i  Ly  af  m  i  n  Tanke ! 

Den  unge  Pige 

(har  under  denne  Replik  langsomt  rejst   sig  og  staaer  nu  i  sin  fulde  Højde). 

Kvinden. 

Hun  rejser  sig,  se! 

Else 

(der  forfærdet  hai*  fulgt  Optrinet). 

Almægtige  Gud ! 

(Stor  og  taus  Forventning  hos  Skaren.) 

Peter  Plus 

(peger  opad). 

Seer  I,  seer  I!  — 

Skyerne  glide, 
førte  af  Solen  med  eet  til  Side 
for  Himlens  allerhelligste  Skjær. 
Og  seer  I  det  —  Glorieringen  er  nær; 
langsomt  ned  mod  mit  Hoved  den  lider. 

(Med  en  Blanding  af  Begejstring  og  Rædsel.) 

Jeg  føler  dens  Flamme,  jeg  mærker  dens  Ild, 
thi  skjøndt  dens  Straale  er  klar  og  mild, 
som  tusinde  Baal  den  dog  gløder  og  svider. 

(Kort  Pause.) 

Den  unge  Pige 

(udstøder  pludselig  et  Skrig  og  falder  bagover,  om  paa   Baaren). 
(Bevægelse  hos  Skaren.) 

(flirer  op  og  seer  sig  forvildet  omkring). 

Kvinden 

(kaster  sig  over  Baarcn). 

Mit  Barn,  mit  eneste! 

—  bleg  som  et  Lig, 
—  Hjertet  staaer  stille,  Øjet  er  lukket, 
Haanden  som  Is  og  Læben  fortrukket 
i  det  sidste  rasende  Skrig. 

Peter  Plus 

(mod  Baaren). 

Tro  det  ikke;  hun  sover  kun. 

Kvinden 

(peger  paa  Datteren). 

Og  Blodet  der  —  om  den  aabne  Mund! 

(Skriger  imod  ham.) 

Bedrager!  —  det  var  Miraklet,  Du  loved', 
det  var  Glorien  om  dit  Hoved! 

(Kaster  sig  atter  over  Baaren.) 

Peter  Plus 

(raver  bort  fra  Baaren  med  Hænderne  om  sit  Hoved). 

Den  brænder,  brænder  —  brænder  til  Død. 
Jeg  evner  ikke  at  bære  dens  Glød. 

(Falder  om  paa  Jorden  udenfor  Hulen.) 

Kvinden 

(til  de  Omstaaende). 

Løft  hende  op  og  bær  hende  stille; 
min  eneste  Glæde,  min  stakkels  Lille. 

(Mens  Baaren  langsomt    bæres    ud  til  venstre,    vender    hun    sig    til    de    unge 
Mænd,  pegende  paa  Peter  Plus.) 

Sten  ham,  I  andre!  —  styrt  ham  i  Dybet! 
der  hører  han  hjemme  blandt  Helvedkrybet. 
Slaa  ham  til  Jorden,  træd  ham  til  Skarn, 
fordi  han  har  røvet  mit  eneste  Barn. 

(Følger  ud  efter  Baaren.) 


De  unge  Mænd  løfte  Sten  op  fra  Jorden  og  nærme  sig  Peter  Plus. 

Else 

(har  nærmet  sig  Peter  Plus,  strax  da  han  faldt  til  Jorden). 

Ser  I  det  ej?  —  han  er  ramt  allerede. 
Løft  ikke  Haand  mod  en  sjælesyg  Mand, 
hvis  Dom  er  fældet  og  fældet  i  Vrede, 
saa  haard  og  tung,  som  den  tænkes  kan. 

(Paa  Knæ.) 

Saasandt  I  selv  her  i  Verden  har  En, 
hvem  fremfor  Alle  I  gav  eders  Hjerte, 
saa  kast  ikke  her  den  dræbende  Sten, 
men  hav  Medlidenhed  med  hans  Smerte. 

Anføreren 

(kaster  sin  Sten  bort). 

Pigen  har  Ret.     Lad  den  Tosse  ligge. 
Hvad  er  det  i  Grunden,  han  har  gjort? 
Den  Lille  duede  dog  ikke  stort, 
paa  hende  hjalp  det  kun  lidt  at  flikke. 
Har  jeg  ikke  sagt  det  fra  første  Stund : 
var  Manden  end  nok  saa  stærk  i  sin  Mund, 
leve  kunde  hun  alligevel  ikke. 

(Vender  sig  mod  Peter  Plus.) 

Men  lad  ham  vove,  nogensinde, 

at  komme  igjen  med  sin  dumme  Præken, 

og  besnakke  en  stakkels  Kvinde, 

saa  maser  vi  ham  imod  Klippevæggen. 

De  unge  Mænd  ud  til  venstre. 

Benedikt 

(som  har  holdt  sig  i  Baggrunden,   kommer  frem). 

Himlen  ske  Tak,  at  Du  fik  dem  væk; 
jeg  var  nær  ved  at  segne  af  Skræk. 

Else. 
Vent  paa  mig,  Bengt,  i  den  nærmeste  Flække. 
Jeg  haaber  til  Gud,   Du  kan  vente  os  begge. 

Benedikt 

(nikiier  til  hende  og  gaaer  ud  til  venstre). 


Else 

(lægger  sin  Haand  paa  Peters  Hoved). 

Nu  løft  dit  Blik.     Forbandelsen  er  hævet; 
slukt  er  den  Ild,  der  om  din  Pande  svæved'; 
og  vil  blot  selv  din  Lægedom  Du  hente, 
da  heles  vel  den  Vunde,   Ringen  brændte. 


Peter  Plus 

(løfter  Hovedet,   betragter  hende  forstyrret). 

Du  —  Else  —  her?  Du  ogsaa? 

Ak,  forsilde 
Udtørret  er  min  Villies  rige  Væld, 
og  intet  Under  stiger  af  dens  Kilde. 

II 

Fra  mine  Øjne  falder  det  som  Skjæl, 

at  det  var  Synd  og  Vanvid,  det  jeg  vilde. 

Eller  er  Livet  Afsind  i  sin  Grund? 
og  er  vi  Mennesker  paa  Jord  kun  satte 
for  at  bekjende  med  fortvivlet  Mund: 
vi  m^gte  Intet,  Ingenting  vi  fatte? 

Else 

(sætter  sig  hos  ham). 

Jeg  synes,  det  er  meget,  vi  forstaa, 

og  stort,  hvad  i  vor  Svaghed  vi  formaa, 

naar  Kjærligheden  os  mod  Maalet  fører. 

Mig  drev  ej  hid  dit  Ry  som  Undergjører. 

Jeg  kom,  som  ved  vor  Afsked  jeg  Dig  loved', 

fordi  jeg  vidste,  at  Du  var  i  Nød, 

og  tænkte,  at  Du  trængte  til  et  Skjød, 

hvor  Hvile  fandtes  for  dit  trætte  Hoved. 

Peter  Plus. 
Kunde  jeg  hvile!  —  glemme,  glemme  Alt! 
Prinsessen,  Glorieringen,  Kongeriget  — 
al,  al  den  Daarskab,  mod  hvis  Tant  jeg  higed, 
og  glemme  Dommen,  der  saa  vældig  faldt! 

(Seer  paa  hende.) 

men,   Else,  naar  jeg  møder  her  dit  Blik, 
og  lytter  til  din  Stemmes  milde  Tone, 
da  seer  jeg:  stor  var  Brøden,  jeg  begik. 
Den  bør  ej  glemmes,  selv  om  Straf  jeg  fik; 
hvis  jeg  vil  leve,  maa  mit  Liv  den  sone. 

Else 

itager  hans  Haand). 

Og  leve  maa  Du,  leve  for  at  kjende, 
at  al  din  Villie  og  din  Villies  Brist 
dog  forer  Dig  mod  Lyset  ud  tilsidst. 

Peter  Plus 

i  rejser  sig  halvt). 

Alt  har  jeg  ejet,  sluppet  Alt  af  Hænde. 
Hver  Drift  er  mættet,  og  hvert  Haab  er  brustet; 
brat  paa  et  Døgn  de  blanke  Ringe  rusted', 
og  Lykken  døde  bort  som  Bølgeskum. 

(.Lidenskabeligt.) 

Naar  jeg  mit  Liv  vil  samle  i  en  Sum, 
da  var  det  Brøde,   Galenskab  og  FUtter. 
Og  i  mit  Indre  har  jeg  kun  igjen 
en  Følelse,  saa  sugende  og  bitter, 
som  havde  jeg  forraadt  min  bedste  Ven. 

^  Falder  sammen  paany.) 

Else 

(drager  ham  hen  til  sig). 

Kom,  læg  dit  Hoved  her  og  lad  mig  køle 
din  hede  Pande,  stryge  om  dit  Haar. 
Der  gives  Trøst  og  Lindring,  skal  Du  føle, 
selv  for  det  dybeste  af  alle  Saar. 

Peter  Plus 

; lægger    Hovedet    i    hendes    Skjød;     hun    stryger    ham    over    Panden.     Han 
ligger  en  Stund  uden  at  tale). 

Ja,  her  er  Fred,  her  hvor  dit  Hjerte  slaaer. 

II* 

Else. 

Du  kunde  fundet  Freden  alle  Steder, 
blot  selv  Du  havde  bragt  dens  Vilkaar  med. 
Hvor  Kjærlighedens  Lov  ens  Villie  leder, 
der  finder  selv  bag  Suk  og  Graad  man  Fred; 
men  om  Du  end  til  Blods  dit  Legem  spæger, 
Du  fanger  ej  den  Ro,  der  Sindet  kvæger, 
naar  ej  Forsagelsen  er  Kjærlighed. 

Peter  Plus 

(seer  op  paa  hende). 

Ja,  her  er  Fred,  her  hvor  jeg  mærker  Slaget 

dybt  fra  dit  Hjerte  banke  i  din  Haand; 

her,  her  hos  Dig,  der  langvejs  hid  er  draget, 

ført  af  din  Kærligheds  fremsynte  Aand; 

hos  Dig,  der  har  for  min  Skyld  lidt  saa  meget, 

hvis  Tro  paa  Sejr,    hvor   haardt  Du  ogsaa  stred, 

dog  aldrig  er  det  mindste  Haarsbred  veget. 

Else. 
Tal  ej  om  det,  jeg  led. 
Naar  Maalet  er  vor  egen  Herlighed, 
da  falder  Smerten  bitter  i  vor  Lod; 
men  naar  man  for  en  Andens  Frelse  lider, 
er  Gud  til  Stede  i  den  Kamp,  man  strider, 
og  Lidelsen  har  ingen  Brodd. 

Peter  Plus 

(rejser  sig). 

Løft  mig.  Du  Stærke  med  de  bløde  Hænder, 
op  mod  den  Kjærlighed,    hvis  Fred  Du  kj ender. 

Alt,  hvad  en  Mand  formaaer  ved  egen  Evne, 
har  jeg"  forsogt,  og  seet  min  Villies  Ve. 
Skal  fremad  jeg  mod  Fred  og  Frelse  stævne, 
maa,  Else,  Haand  i  Haand  med  Dig  det  ske. 

Else 

(rækker  ham  Haanden). 

Her  er  min  Haand. 

Peter  Plus 

(tager  hendes  Haand  og  opdager  hendes  Ringl. 

Tro  har  min  Ring  Du  baaret; 
—  Bud  fra  mit  Hjertes  første,  rige  Liv! 
mit  eget  Arbejd,  den,  hvormed  jeg  kaared' 
for  Aar  og  Dage  siden  Dig  til  Viv. 

(Seer  paa  hende.) 

Mens  jeg  den  halve  Verden  foer  omkring 

at  finde  Eventyrets  Lykkering, 

sad  med  den  ene,  sande  Du  tilbage. 

Blind  var  jeg  for  dens  varme,  bløde  Skjær. 
Først  gjennem  Kamp  og  Savn  og  tunge  Dage 
forstaaer  jeg  nu  dens  rige,  dybe  Værd. 

Tæppet  fa  Ide  r. 

